
Mediumul Gina Lake s-a înregistrat lecturând câteva mesaje dintre cele 
care formează conţinutul acestei cărţi, beneficiind şi de traducere în 
limba română. Le menţionăm în textul cărţii între semnele *« ... »*, 
indicând la nota de subsol şi adresa videoclipului respectiv. Le puteţi 
asculta şi citi simultan subtitrarea pe YouTube în playlist-ul “Ce vrea Isus 
să se ştie astăzi”, care grupează toate aceste videoclipuri: 


https://www.youtube.com/playlist?list=PLOOJJ4OAZhUvyHnit3iJp8uDCfPcudMid 


Ce vrea Isus să se ştie astăzi pag. 2 


PREFAŢĂ 


Această carte este una dintre multele care mi-au fost transmise de 
Isus prin procesul numit channeling conştient. Când îl canalizez pe Isus, 
în esenţă scriu sub dictare: Isus îmi vorbeşte mental, iar cuvintele auzite 
le tastez imediat în computer. Aceste cuvinte îmi sunt la fel de clare ca şi 
cum Isus le-ar rosti stând lângă mine. Dacă vreau, pot şi dialoga mental 
cu el. 

Deşi poate că n-aveţi nicio îndoială că Isus există încă, s-ar putea să 
vă îndoiţi că el poate sau ar vrea să comunice cu cineva în acest fel. 
Înţeleg asta şi, totuşi, el mi-a cerut să vă transmit aceste cuvinte. Şi nu 
sunt singura persoană cu care comunică sau a comunicat în acest fel. De- 
a lungul secolelor, a vorbit cu nenumărați oameni. Unii erau conştienţi că 
era Isus cel ce le vorbea, iar alţii nu. EI este foarte disponibil celor care îi 
sunt devotați lui şi mesajului său de dragoste. 

Pe lângă auzirea mentală a cuvintelor, îi simt şi energia şi percep o 
anumită intonaţie şi ritm în discursul său, care îi sunt specifice numai lui. 
Deoarece cuvintele pe care le primesc prin channeling le simt diferit de 
gândurile mele, nu îmi este deloc dificil să fac diferenţa dintre cuvintele 
pe care le vorbeşte Isus şi ceva ce aş gândi eu. În plus, spre deosebire de 
propriile mele gânduri, cuvintele lui Isus mă înalţă. 

Sper că aceste cuvinte vor avea acelaşi efect asupra conştiinţei 
voastre. Poate că aşa veţi recunoaşte adevărul lor şi veţi avea încredere în 
originea lor — prin modul în care vă impresionează. Fiecare dintre noi 
trebuie să decidem singuri ce să credem şi cu ce credinţe vom trăi. Isus 
ne-a învăţat iubirea şi pacea şi a fost un exemplu viu al lor, de aceea a fost 
şi este atât de venerat. Recunoaştem adevărul când îl auzim. 

Ceea ce ne-a împărtăşit Isus în celelalte cărţi ale mele şi ce 
împărtăşeşte în aceasta sunt sigură că vă va aduce mai multă pace şi 
dragoste, iar aceasta este cea mai bună dovadă privind veridicitatea şi 
valoarea acestor cuvinte. 

Gina Lake, 
iunie 2019 

Capitolul 1: 


VIAŢA MEA CA ISUS ȘI CREȘTINISMUL 





*.«Eu sunt cel pe care îl cunoaşteţi sub numele de Isus Cristos. Eu 
exist, de asemenea, şi în voi, căci trăiesc în interiorul fiecăruia ca acea 
conştiinţă divină — Conştiinţa Cristică — cu care toată lumea este dăruită. 
Eu, ca Isus Cristos, nu sunt decât o reprezentare exterioară a Conştiinţei 
Cristice, dar Conştiinţa Cristică este şi în voi. Nu sunt singurul fiu al 
Tatălui. Sunteţi cu toţii fii şi fiice ale acestei supreme magnifice 
inteligenţe pe care am numit-o „Iată” şi pe care mulţi o numesc 
Dumnezeu. 

Nu sunteţi diferiţi de mine, în sensul că aveţi acelaşi potenţial de a fi 
un Cristos, de a fi iluminati, ca şi mine. Cu adevărat, este destinul tuturor 
să devină iluminați. Acest lucru nu este evident, pentru că sunteți 
conştienţi doar de această viaţă pe care o trăiţi. Dar dacă aţi cunoaşte 
evoluţia vieților pe care le-aţi trăit voi şi toţi ceilalţi, aţi vedea că aceste 
vieţi duc la un singur lucru: la iluminare, adică vă conduc înapoi Acasă la 
iubire, la propria voastră natură divină. 

Iluminarea este o stare în care vezi cu adevărat, vezi adevărul despre 
cine eşti şi de unde ai venit. Acest adevăr nu este evident în starea voastră 
obişnuită de conştiinţă, ca fiinţe umane. Vedeţi ca „printr-o sticlă 


1 În lectura mediumului-autor: cap.1 part.1 https://youtu.be/JkYNY5f1J 1 

întunecată”, şi aceasta este diferenţa esenţială între voi şi Isus, cel care 
am fost odată, sau fiinţa non-fizică ascensionată sau iluminată, cel care 
sunt acum. 

Am cunoscut adevărul şi v-am învăţat adevărul când am trăit acum 
două mii de ani şi mă aflu aici pentru a vi-l oferi şi astăzi, lucru pe care îl 
pot face destul de uşor cu ajutorul acestui channel şi al altora. 
Channeling-ul sau darul clarauzului [n.tr. — mediumnitatea auditivă] este 
un mod prin care oamenii au comunicat cu cei din alte dimensiuni de-a 
lungul timpului. Channeling-ul nu este ceva nou, deşi nu este agreat de 
cei cu o înclinaţie mai ştiinţifică şi chiar de mulţi religioşi, care au fost 
învăţaţi că acea comunicare cu ființele din tărâmuri superioare s-a 
întâmplat doar oamenilor extraordinari din Biblie şi unor sfinţi, nu 
oamenilor de azi. 

Este adevărat că majoritatea nu au această abilitate, dar au existat 
întotdeauna, de-a lungul istoriei, oameni care au avut-o şi care şi-au 
împărtăşit revelaţiile cu scopul îmbunătăţirii omenirii. Edgar Cayce a fost 
un astfel de exemplu. 

Indiferent de ceea ce credeţi despre channeling, acesta este modul 
prin care pot să vă vorbesc astăzi. Dacă sunteţi deschişi şi doriţi să 
ascultați, atunci vă rog, să citiţi mai departe, pentru că am multe să vă 
spun despre trecutul meu, lumea voastră de azi, vieţile şi bunăstarea 
voastră. 

Mi-am împărtăşit învăţăturile pe larg prin acest medium şi voi 
continua s-o fac şi aici. Dar vreau, de asemenea, să vă comunic câteva 
lucruri despre mine, trecutul meu şi perspectiva mea asupra lumii pe 
care nu le-am împărtăşit până acum. Sunt vremuri dificile, într-adevăr, 
dar se întâmplă şi mult bine pe planeta Pământ, pe care eu şi cei ca mine 
îl salutăm. 


00 


Aş vrea să încep prin a explica cine am fost şi ce este ori nu este 
adevărat despre viaţa şi învăţăturile mele de acum două mii de ani. De 
asemenea, vă voi spune mai multe despre misiunea mea actuală. Ca să 
acceptaţi aceste lucruri s-ar putea să fie nevoie să renunţaţi la unele 
credinţe, deoarece unele dintre aceste informaţii pot fi neobişnuite sau în 
conflict cu ceea ce credeţi în prezent. Cu toate acestea, este important 

pentru mine să restabilesc adevărul. Sunt multe lucruri pe care aş dori să 
le corectez şi să le explic, ca să înţelegeţi adevărul despre viaţa mea ca 
Isus, învăţăturile mele şi munca mea actuală cu omenirea. 

În primul rând, aflaţi că Isus a fost doar una dintre multele mele 
vieţi pe Pământ, cea mai strălucită din punctul vostru de vedere, dar nu şi 
din al meu. Am fost un om simplu, care susțineam ceea ce credeam şi 
care predicam adevărul aşa cum îl ştiam. Am fost un învăţător spiritual şi 
un vindecător, dar nu am fost mai special decât voi, nu mai puţin uman şi 
nici mai divin. Totuşi, eram iluminat, iar asta m-a deosebit de alţii, fiind 
ceea ce oamenii recunoşteau şi venerau în mine. 

În acele vremuri, era neobişnuit să întâlneşti pe cineva iluminat, deşi 
astăzi nu mai este chiar aşa. Mulţi presupun că am fost o fiinţă umană 
perfectă sau un zeu, dar nu am fost. Eram om, cu toate emoţiile şi 
tendinţele egotice ale oricărei fiinţe umane. Cu toate acestea, învăţasem 
să-mi stăpânesc natura inferioară sau ego-ul, inclusiv emoţiile mele, în 
cea mai mare parte, deşi încă mai trăiam unele emoţii. 

Eram om şi eram divin, la fel ca şi voi. Majoritatea oamenilor nu şi- 
au pus în evidenţă sinele divin, sau cel puţin nu în măsura în care am 
făcut-o eu şi alte fiinţe iluminate sau trezite. Această viaţă umană este o 
călătorie de descoperire şi revelare a sinelui vostru divin şi de a învăţa să 
trăiţi ca acesta. 

Ce înţeleg eu prin “iluminat” este că nu a mai trebuit să revin într-o 
altă viaţă pământeană după viaţa mea ca Isus. Mi-am finalizat călătoria şi 
lecţiile ca ființă umană, la fel cum o va face fiecare dintre voi la un 
moment dat. De fapt, îmi terminasem deja acea călătorie chiar înainte de 
a mă întrupa. Atunci am venit nu pentru propria mea evoluţie, ci pentru 
a împlini un anumit destin, pe care îl cunoaşteţi. 

La un moment dat în timpul acelei vieţi, mi-am dat seama că am un 
destin şi, în general, am înţeles care era acel destin, deoarece eram în 
strânsă legătură cu „Tatăl”, sau îndrumarea primită din dimensiunile 
superioare. Şi m-am angajat să urmez acele îndrumări, indiferent de 
încercările pe care le presupuneau. 

Ştiam că mă voi confrunta cu mari dificultăţi în realizarea misiunii 
mele, întrucât umanitatea se afla într-o stare foarte primitivă şi, în cea 
mai mare parte, era profund ignorantă şi capabilă de mari cruzimi. În 
ciuda acestui fapt, am acceptat cu bucurie această provocare, pentru că 


Ce vrea Isus să se ştie astăzi pag. 6 


am văzut ocazia să îi influenţez pe mulţi cu mesajul meu de dragoste, 
care era atât de necesar. Cineva trebuia să vină pe Pământ pentru a 
împlini acest destin şi eu m-am oferit cu entuziasm. Am îmbrăţişat ocazia 
de a încerca să-i eliberez de cătuşele ignoranței pe cei din preajma mea. 

De asemenea, am prevăzut că, după moartea mea, multe dintre 
aceste învățături vor fi preluate de ego-uri, denaturate şi puse în slujba 
unei religii ierarhice care va fi clădită în numele meu. Totuşi, învăţăturile 
trebuiau aduse pe Pământ pentru acei puţini care puteau să le înțeleagă 
şi să le transmită mai departe. 

Scopul meu nu a fost niciodată să întemeiez o religie şi am înţeles că 
oamenii vor transforma într-o religie ceea ce am spus sau ceea ce credeau 
ei că am spus. Dar nu am putut face nimic în privinţa asta sau despre 
cum vor interpreta oamenii învăţăturile după dispariţia mea. Aceasta a 
rămas la latitudinea lor, iar de aici s-au tras multe concluzii. 

Totuşi, de-a lungul secolelor, am făcut tot ce se putea face din 
dimensiunea în care mă aflu pentru a modela aceste învățături prin 
intermediul unor călugări, călugăriţe, preoţi, clerici, autorităţi superioare 
din biserică şi oameni obişnuiţi care au reuşit să se conecteze cu mine 
intuitiv. Am fost întotdeauna prezent în biserica creştină, în culise, 
inspirând şi conducând oamenii către adevăr, în măsura în care am putut 
şi în măsura în care oamenii au fost deschişi faţă de mine şi adevăr. În 
ciuda acestui fapt, au rămas multe distorsiuni în învăţăturile atribuite 
mie. 

Şi sunt prezent în bisericile voastre, în clădirile unde vă închinaţi. 
Prezenţa mea în biserici este reală şi se simte. Acest lucru este autentic, 
chiar dacă o parte din ceea ce se predică este inexact. Oriunde sunt 
chemat, apar. Şi ori de câte ori mă chemaţi, sunt prezent. Sunt real şi 
sunt simţit în Inimile oamenilor. Adevărul pe care l-am predicat este real 
şi el este trăit şi de Inimile voastre. 

Mulţi dintre cei care mă simt în aceste locuri sacre tind să-şi 
încredințeze fiinţa şi să creadă în ceea ce spune biserica, datorită 
experienţei lor reale cu mine. Dar încrederea în simţirea energiei mele şi 
încrederea în dogma bisericii sunt două lucruri foarte diferite. Acest 
lucru îi derutează pe mulţi: ei au experienţe spirituale adevărate într-un 
cadru bazat pe anumite neadevăruri. Nu este surprinzător faptul că 
oamenii acceptă anumite neadevăruri fără să le pună la îndoială, în 

schimbul sentimentului de legătură spirituală pe care şi-o doresc şi o 
simt cu adevărat. 

Vreau ca toţi oamenii religioşi şi spirituali să ştie că pot intra în 
legătură cu mine oriunde şi oricând. Nu este necesară nicio religie, nici 
măcar o clădire bisericească pentru a mă simţi pe mine şi adevărul pe 
care îl reprezint. Acest adevăr este adevărul naturii voastre divine şi pe 
aceasta o trăiţi când mă simţiţi pe mine. Tot ceea ce vă cer este să aveţi 
discernământ cu privire la credinţele voastre religioase şi să le acceptaţi 
numai pe cele care vă conduc la iubire. Puțin mai jos, voi enumera acele 
denaturări sau minciuni din creştinism la care puteţi renunţa. 

Adevărul pe care am venit să-l predic este iubirea: „Iubeşte-ţi 
aproapele ca pe tine însuţi” şi „Fă-le altora ceea ce ai vrea să-ţi facă ei” — 
adică astfel de adevăruri şi îndrumări simple, dar puternice, care, dacă ar 
fi aplicate, ar putea schimba lumea. Adevărul este simplu şi evident de la 
sine, deşi nu-i uşor de pus în practică. 

Cunoaşterea adevărului este începutul schimbării lumii. Prea mulţi 
au trăit şi încă trăiesc după credinţe false în loc de adevăr. Am venit pe 
Pământ ca să încerc să schimb asta, să fiu o voce într-un vast deşert de 
înțelegeri greşite şi continui să fiu o voce a adevărului, în măsura în care 
pot, din această dimensiune. Nu v-am părăsit niciodată. Nu am încetat 
niciodată să fiu în slujba umanităţii şi a frumoasei voastre planete. 

Am venit pe Pământ pentru a schimba inimile şi minţile oamenilor, 
dar oamenilor nu le place ca cineva să le pună în discuţie credinţele. Cei 
care o fac vor fi întotdeauna atacați de ignoranţi, de minţile înguste şi de 
cei însetaţi de putere. Convingerile greşite provin de la ego şi susţin ego- 
ul, iar ego-urile nu doresc să le fie ameninţat monopolul asupra 
credințelor. 

Astfel de credinţe susţin ierarhia şi presupusa superioritate a celor 
puțini din vârf, iar eu am venit pe Pământ pentru a răsturna situaţia, 
pentru a promova egalitatea, libertatea, pacea şi fericirea pentru toţi. 
Dacă această situaţie vă pare cunoscută, este pentru că nu s-au schimbat 
multe de-a lungul secolelor. Ego-ul încă este la putere şi creează 
inegalităţi şi nefericire pentru toţi, chiar şi pentru cei din vârf. Aceasta 
este tragedia. Căile ego-ului îi fac pe toţi nefericiţi. Nimeni nu câştigă 
când este ego-ul la conducere. 

Dar cum se poate schimba acest lucru dacă oamenii nu înţeleg ce 
este ego-ul şi că viaţa condusă de ego nu este singura posibilitate?! Am 
venit să le arăt oamenilor ce este posibil, nu doar că pot fi fericiţi cu 
puţin, ci că sunt, de fapt, copiii unui Tată infinit de bogat şi generos, şi 
este la îndemâna tuturor să aibă o viaţă fericită şi abundentă aici, nu doar 
într-un presupus cer. 

Odată ce adevărul este înţeles, bogăţiile interioare şi exterioare — şi 
mulțumirea — sunt posibile pentru toţi cei care sunt dispuşi să trăiască 
conform adevărului. Adevărul despre care vorbesc este iubirea. A permite 
dragostei să te ghideze în viaţă este tot ceea ce-i necesar pentru a trăi o 
viață binecuvântată, una plină de iubire şi alte tipuri de abundență: 
creativitate, bucurie, împlinire, frumuseţe şi adorare a unicului 
Dumnezeu care există în toate, dând viaţă la tot. 

Pentru ea — Divinitatea care e în toate —-am coborât la viaţă, pentru a 
o onora şi a răspândi vestea. Cei mai josnici şi cei mai puternici din 
societate sunt la fel de iubiţi în ochii lui Dumnezeu, în ochii celui ce se 
află în spatele întregii creaţii şi care trăieşte şi respiră prin toată creaţia. 

Un lucru pe care aş vrea să-l înţelegeţi este că fiecare suflet, nu doar 
eu, vine de la Tatăl, de la iniţiatorul întregii vieţi. Toată lumea este fiul 
sau fiica lui Dumnezeu. Fiecare suflet se întrupează în multe, multe vieţi 
— mii de vieţi — pe Pământ sau pe o altă planetă, cu scopul de a-şi găsi 
drumul înapoi spre iubire. 

Reîncarnarea este una dintre învăţăturile care au fost scoase din 
Biblie de părinţii bisericii, care au găsit această idee incomodă şi 
amenințătoare. Ideea Raiului şi Iadului a fost mult mai simplă şi a ajutat 
la menţinerea oamenilor în ascultare: „Dacă faci ceea ce îţi spunem noi şi 
mergi la biserică în fiecare duminică, vei ajunge în cer: dacă nu, vei 
ajunge în Iad.” Dar viaţa este mult mai complexă — şi mult mai 
binevoitoare! 

Pe măsură ce progresaţi de-a lungul numeroaselor vieţi pe Pământ, 
aflaţi în cele din urmă că proveniţi din dragoste şi că sunteţi făcuţi din 
dragoste, dar o aflaţi numai după ce, mai întâi, v-aţi rătăcit urmând ego- 
ul şi aţi trăit abisurile suferințelor atrase de această alegere. 

Când, în sfârşit, descoperiţi adevărul care vă eliberează din 
închisoarea ego-ului, aceea este o viaţă binecuvântată, cu adevărat, dar 
este doar începutul călătoriei înapoi spre iubire. Apoi, dragostea trebuie 

practicată clipă de clipă, până când deveniți această dragoste. Când 
această iubire a pătruns atât de mult în fiinţa voastră încât toată karma s- 
a echilibrat şi nu se creează o nouă karmă, se spune că sunteţi iluminaţi 
şi sufletul nu mai trebuie să se întoarcă în planul fizic. 

Odată ce aţi absolvit planul pământesc, continuaţi să existaţi în 
dimensiuni superioare, non-fizice, fiecare dintre voi cu propriile sale 
experienţe, lecţii, slujire şi scop, din care sufletul se îmbogăţeşte 
continuu. 

În aceste dimensiuni superioare, nu există suferinţă. Suferinţa pe 
care o trăiţi pe Pământ este specifică numai pentru acestă fază a evoluţiei 
sufletului. Aceste dimensiuni superioare stau la baza învățăturilor despre 
rai. În acest sens, raiul este real, aşa cum pot atesta mulţi oameni care au 
experimentat aceste dimensiuni superioare, prin experienţe aproape de 
moarte şi călătorii în afara corpului. 

De eoni de timp, eu trăiesc în dimensiuni superioare, în a cincea şi a 
şasea. Am gustat şi din a şaptea |n.tr. — suprema, în această clasificare]. 
Viaţa mea pe Pământ ca Isus a fost cea a unui mântuitor. Acest lucru este 
adevărat şi voi explica imediat la ce mă refer. Deşi coborârea în planul 
pământesc din dimensiuni superioare, aşa cum am făcut eu, poate părea 
un mare sacrificiu, totuşi, eu nu am perceput-o aşa. Cei aflaţi în 
dimensiunile superioare există pentru a sluji. Este bucuria noastră să 
facem asta. Este motivul nostru de a fi. Astfel dăm slavă Tatălui. De-a 
lungul istoriei umane, fiinţele din dimensiuni superioare s-au reîncarnat 
în mod regulat pentru a sluji omenirea. 

Deci eu nu sunt special în privinţa asta. Da, am venit ca salvator, dar 
asta se întâmplă mereu în toate universurile. În întreaga creaţie sunt 
trimişi salvatori pentru a sluji celor care au nevoie. După cum am spus-o 
atât de des, la baza creaţiei se află bunătatea. Noi, cei din dimensiunile 
superioare, trăim pentru dragoste şi trăim în slujba iubirii, iar slujba 
noastră este să îi îndreptăm spre iubire pe cei rătăciţi. 

Am venit pe Pământ pentru a vă mântui de credinţele voastre false. 
Singurul mijloc pe care l-am avut pentru a vă salva a fost să vă învăţ 
adevărul, şi pentru asta am fost răstignit, pentru că v-am învăţat iubirea. 
Învățăturile mele erau considerate a fi agitatoare. I-au supărat pe cei de 
la putere, care doreau să rămână la putere. 

Autorităţile credeau că sunt un revoluţionar şi se gândeau că vreau 
puterea lor, dar au greşit. Nu am prețuit puterea pământească, nu am 
avut nicio dorinţă pentru lucrurile la care tânjesc majoritatea oamenilor 
şi care, cred ei, în mod eronat, că-i vor face fericiţi. Eu ştiam adevărul. 
Ştiam că fericirea nu poate exista niciodată acolo unde nu este iubire. Am 
venit să vă învăţ asta, nu să revendic puterea, nici măcar puterea 
spirituală. 

Nu am venit să clădesc o biserică sau să fondez o religie, ci să 
corectez denaturările din religia de atunci. Aceasta este şi intenţia mea de 
acum, întrucât multe dintre învăţăturile care mi se atribuie au fost 
înțelese greşit şi denaturează adevărul. Voi face tot posibilul să corectez 
aici aceste neînţelegeri.» * 


00 


*2«Primul lucru pe care aş vrea să îl clarific este că nu am murit 
pentru păcatele voastre. Am venit să vă învăţ adevărul, astfel încât să nu 
vă mai comportaţi în moduri care vă fac rău vouă şi celorlalţi. Am venit 
să vă învăţ calea iubirii, care este şi calea iertării. 

Pentru asta, nu era nevoie să fiu răstignit. Răstignirea mea nu v-a 
mântuit şi nici nu v-a spălat păcatele, dar m-a făcut martir, ceea ce a 
asigurat supraviețuirea învățăturilor mele. Poate că din acest motiv au 
permis forţele superioare ca răstignirea să facă parte din destinul meu. 
Am fost conştient de acel destin înainte de a intra în trup şi apoi am 
devenit din nou conştient de el odată ce am devenit suficient de avansat 
spiritual încât să-mi prevăd soarta. 

Da, am venit pentru a salva oamenii, dar de ei înşişi, de propriile lor 
credințe greşite şi de lipsa de iubire, învăţându-i alt mod de a fi. 
Evenimentele din viaţa mea nu au salvat pe nimeni în acea viaţă şi nici 
ulterior. Nimeni nu vă poate salva cu adevărat în afară de voi înşivă. 
Nimeni nu va fi eliberat din închisoarea ego-ului prin acţiunea unui 
mântuitor şi, cu atât mai puţin, printr-un sacrificiu de sânge. Ideea de a 
face un sacrificiu de sânge pentru a câştiga aprobarea sau iertarea de la 
Dumnezeu este o pură superstiție, o întoarcere la primitivismul şi 


2 În lectura mediumului-autor: cap.1 part.2 https://youtu.be/mDzxy3Lg4ZU 

religiile omenirii antice. Nu mi-am sacrificat trupul pentru voi sau din alt 
motiv. 

Mântuitorul aduce învăţăturile, iar apoi oamenii trebuie să se 
mântuie aplicând acele învățături în viaţa lor. Nimeni nu este mântuit 
fără un angajament şi un efort din partea sa de a cunoaşte adevărul şi de 
a-l urma. Nu există altă cale. Eu şi ceilalţi vă luminăm calea, dar fiecare 
persoană trebuie să aleagă să păşească pe calea iubirii şi să o trăiască. 
Repet: Numai voi vă puteţi elibera din închisoarea ego-ului şi de 
convingerile sale greşite. 

Că tot suntem la chestiunea corectării informaţiilor eronate, vă este 
clar acum că nu sunt unicul fiu al Dumnezeu şi nici nu sunt Dumnezeu 
ori un zeu, cel puţin nu mai mult decât sunteţi şi voi? Sau aş putea-o 
spune într-un alt mod: toată lumea şi totul este Dumnezeu întrupat. 
Dumnezeu trăieşte în creaţie. 

Asta înseamnă că aceeaşi conştiinţă se află în tot. Această conştiinţă 
este uneori numită Conştiinţa Cristică, deşi există multe alte nume 
pentru ea, cum ar fi lumina divină, conştiinţa divină, Conştiinţa Cosmică, 
Esenţa, Conştiinţa şi Sinele. 

Aceeaşi conştiinţă priveşte prin ochii fiecărei creaturi care are ochi. 
Priviţi şi convingeţi-vă! Aceeaşi inteligenţă se găseşte în ochii fiecărei 
creaturi vii, chiar şi în acelea care presupuneţi că ar fi mult mai puţin 
inteligente decât voi. 

Inteligența despre care vorbesc nu este acea inteligenţă care poate fi 
măsurată prin examene, ci inteligenţa vieţii însăşi. Viaţa este inteligentă! 
Viaţa este inteligentă, pentru că Dumnezeu este inteligent. Această 
inteligenţă este de o strălucire de neimaginat, o inteligenţă pe care nici 
măcar eu nu o pot înţelege pe deplin. 

Nu sunteţi separați de această inteligenţă, ci v-aţi născut din ea şi, 
prin urmare, sunteţi una cu ea. Dacă ar fi altfel, nu aţi exista. Nimic nu 
există separat de această inteligenţă. Există o singură inteligenţă şi ea a 
manifestat tot ce înseamnă viaţă. 

Dumnezeu este întrepătruns cu viaţa în aşa fel încât Dumnezeu nu 
poate fi separat de ea. Dumnezeu este inerent vieţii în acelaşi mod în care 
umezeala este inerentă în apă. Prin urmare, nu există o creatură mai 
importantă sau mai măruntă şi nici o ierarhie în cadrul creaţiei. Asta ar fi 
ca şi cum ai spune că braţul tău este mai important decât piciorul tău sau 

că un măr este mai important decât o portocală (deşi ego-ul ar putea 
pretinde ceva de genul ăsta). Tot ce a fost creat are un loc, o funcţie şi o 
valoare pentru Întreg. Fiecare lucru are o valoare egală în ochii lui 
Dumnezeu, care l-a creat să fie exact aşa cum este. 

Cu toate acestea, deşi Dumnezeu se află în spatele creaţiei, asta nu 
înseamnă că Dumnezeu se află în spatele a tot ceea ce se întâmplă în 
creaţie, deoarece anumite creaturi, precum sunteţi voi, au primit liber- 
arbitru şi sunt capabile să fie şi ele creatori, ceea ce include crearea de 
suferinţă pentru ele şi ceilalţi. 

Această neînțelegere — că Dumnezeu vă provoacă suferinţa şi că, 
poate, vă pedepseşte astfel — este una dintre neînțelegerile cele mai 
periculoase promovate de religie, căci cum v-aţi putea elibera de 
suferință dacă nu înţelegeţi ce o provoacă?! Atâta vreme cât veţi crede 
acea minciună, veţi da vina pe Dumnezeu sau pe alţii sau pe circumstanţe 
pentru suferinţa voastră şi nu veţi vedea că voi sunteţi cei responsabil 
pentru ea. Gândirea greşită şi emoţiile şi acţiunile negative care decurg 
din gândurile voastre vă provoacă suferinţa. 

În funcţie de ceea ce alegeţi să credeţi şi de modul în care alegeţi să 
reacţionaţi la viaţă, creaţi în lume mai multă dragoste sau opusul ei. Când 
cineva alege să manifeste opusul iubirii sau să provoace răul, nu 
Dumnezeu este vinovat. Dumnezeu v-a înzestrat cu libertatea de a alege 
şi de a crea şi, până la urmă, învăţaţi din alegerile voastre să fiţi creatori 
mai buni, să creaţi fericire în locul suferinţei. Iar cea care vă învaţă acest 
lucru este tocmai suferinţa. Ea vă îndepărtează de ceea ce este anti-viaţă, 
anti-iubire. 

Propria voastră suferinţă personală este aşa-numita pedeapsă pe 
care o primiţi pentru că aţi făcut alegeri neconforme cu dragostea. 
Aceasta este singura „pedeapsă”, să zicem, acordată de Dumnezeu. 
Sunteţi concepuţi să suferiţi ori de câte ori „rataţi ţinta”, care este şi 
semnificaţia păcatului. „[inta”, obiectivul sau scopul, este iubirea. 
Suferiţi ori de câte ori ieşiţi din armonia cu dragostea. 

Suferinţa şi bucuria fac parte din sistemul de ghidare care vi s-a dat, 
acel dispozitiv de orientare care, atunci când este urmat, vă aduce înapoi 
Acasă la iubire. Suferinţa vă arată că acum credeţi o minciună sau aţi 
luat-o într-o direcţie greşită, în timp ce bucuria vă spune contrariul. Dacă 
nu vreţi să suferiţi, atunci nu mai credeţi şi nu mai faceţi ceea ce vă face 

să suferiţi pe voi şi pe ceilalţi, şi începeţi să credeţi şi să faceţi ceea ce 
aduce pace, dragoste şi bucurie. 

Conceptul de păcat originar este o altă neînțelegere gravă. Nu există 
niciun păcat originar. Fiinţele umane nu sunt rele din naştere, ci 
dimpotrivă: fiinţele umane sunt în mod natural bune. Doar că au un ego 
care le determină să se vadă pe ele însele ca fiind separate de restul, 
simțind lipsuri şi fiind în conflict cu viaţa şi cu ceilalţi, în contradicţie cu 
iubirea. Deci, fiinţele umane se comportă urât, dar nu sunt rele. Pur şi 
simplu, se înşală. Ele înțeleg viaţa greşit. 

Ego-ul percepe greşit viața. Ego-ul este provocarea dată fiinţelor 
umane ce trebuie depăşită pentru a găsi drumul înapoi Acasă spre iubire. 
Ego-ul este, totodată, în spatele tuturor lecţiilor şi creşterii voastre şi, 
prin urmare, vă ajută evoluţia în această dimensiune terestră. 

Primii creştini şi cei dinaintea lor au văzut corect că ceva din 
omenire avea nevoie să fie reformat sau mântuit. Dar eu nu am venit să 
mântui omenirea de păcatele ei. Din punctul de vedere al lui Dumnezeu, 
mântuirea nu este necesară. Toată lumea este deja iertată de Sus. 
Învățătura mea despre iertare se referă la iertarea de sine şi a celorlalţi, 
astfel încât să puteţi merge mai departe şi să nu rămâneţi blocaţi în 
durerea trecutului. 

Şi nici nu am venit să salvez omenirea de ego. Asta ar fi însemnat 
anihilarea ego-ului, care este perfect conceput pentru a face ceea ce face. 
Chiar dacă ego-ul putea fi anihilat, nu aş fi distrus ceea ce a creat 
Dumnezeu. După cum am spus, am venit să învăţ oamenii cum să se 
mântuie singuri. Am venit să-i învăţ cum să-şi stăpânească propriul ego 
şi să se întoarcă la iubire. 

În Biblie, ego-ul este ilustrat prin Satana. După cum se spune că 
Satana m-a ispitit în deşert, ego-ul, prin vocea din cap, îi ispiteşte pe 
oameni să acţioneze împotriva naturii lor divine, să meargă împotriva 
iubirii. Vocea din capul tău te ispiteşte să acţionezi egoist şi miop, să faci 
ceea ce este în interesul ego-ului, şi nu ceea ce este mai bun pentru 
Întregul de care eşti intim şi indisolubil legat. 

Când acţionezi împotriva Întregului şi dăunezi altora, te răneşti şi pe 
tine însuţi. Păcatul este la fel ca şi cum te-ai lovi pe tine însuţi, pentru că 
şi tu suferi atunci când îi faci pe alţii să sufere. Aceasta este una dintre 

lecţiile elementare ale omenirii, motiv pentru care dictonul „Fă-le altora 
aşa cum ai vrea să-ţi facă ei ţie” este un îndreptar atât de bun. 

Există adevăruri profunde în Biblie, inclusiv cele care nu sunt 
înțelese de majoritatea oamenilor. Dar Biblia este, de asemenea, plină de 
neadevăruri şi interpretări greşite a spuselor mele. Într-un astfel de 
document, este foarte dificil să separi adevărul de ficţiune. Când 
minciunile sunt încorporate în adevăruri profunde, acele adevăruri fac ca 
minciunile să pară adevărate. 

Mare parte din ce afirmă Biblia că am spus este adevărat. Cele mai 
faimoase citate ale mele au supravieţuit fiindcă sunt adevărate şi au fost 
percepute ca atare de-a lungul istoriei. Adevărul rezistă testului timpului. 
Dar se pare că şi minciunile rezistă, atunci când este folosită frica pentru 
a le păstra. 

Când auzi adevărul, ceva din interiorul tău spune: „Da!” Acest ceva 
este Inima spirituală, natura ta divină. Când mintea ta este deschisă, vei 
descoperi singur adevărul. Dar când mintea ta este închisă, pentru că a 
fost programată cu minciuni, este mult mai dificil să descoperi adevărul. 

Una dintre cele mai periculoase şi dăunătoare minciuni susţinute de 
biserică este ideea că nu poţi avea încredere în propriul tău intelect sau în 
Inimă pentru a cunoaşte adevărul. Învăţarea copiilor că nu pot avea 
încredere în sistemul lor de ghidare interioară dat de Dumnezeu şi că 
trebuie să creadă orice le este predicat de autorităţile religioase, oricât de 
irațional sau fals ar fi, este anti-Dumnezeu (anti-iubire), anti-adevăr, 
anti-libertate, anti-democratic şi anti-ştiinţă. Nu cred că vreţi să trăiţi 
într-o societate construită pe aceste valori; şi totuşi, mulţi trăiesc aşa. 

Aceasta nu ar fi ajuns o aşa mare problemă dacă bătrânii voştri şi cei 
dinaintea lor ar fi ştiut adevărul. Dar uitaţi-vă în jur! Cât de bine vă 
serveşte sistemul de credinţe care vi s-a dat?! Cât de fericiţi şi de liberi 
sunt oamenii?! Multe dintre disfuncţionalităţile din familie şi societate 
sunt cauzate de faptul că vă puneţi credinţa în lucruri neadevărate şi că 
nu vă daţi seama ce este adevărat: ce este adevărat despre viaţă şi cum să 
v-o trăiţi şi cum să fiţi fericiţi şi în pace în această lume. Acestea sunt 
lucruri de bază pe care nu le cunoaşteţi la nivel colectiv, deşi câţiva 
înțeleg adevărul. 

Acesta este adevărul pe care am venit să vă învăţ: Care este adevărul 
despre viaţă? Care este sensul vieţii? Cum poţi trăi o viaţă foarte bună? 

Cum te raportezi la ceilalţi? Cum te raportezi la emoţiile tale? În viaţa 
voastră vă lipseşte atât de mult înţelegerea esenţială pentru a trăi 
împreună în pace şi armonie ca o singură familie a omenirii. Ce contează 
dacă ştii la câţi kilometri este Pământul de Soare sau cine a câştigat 
bătălia de la Waterloo, dacă nu ştii cum să-ţi trăieşti viaţa?! 

Ce îi învăţaţi pe copiii voştri? În cea mai mare parte, îi învăţaţi ceea 
ce aţi fost şi voi învăţaţi, dar în cazul omenirii, acesta este situaţia orbului 
care conduce orbii. Ce este cel mai important nu se învaţă nicăieri. În 
schimb, religia, care se presupune că ar fi o autoritate în chestiuni 
spirituale, induce în eroare oamenii şi, de multe ori, creează şi mai multă 
ură şi conflicte în lume, nicidecum mai multă iubire. Când lumea este 
atât de rătăcită, adesea este trimis un salvator să readucă oamenilor 
adevărul. 

Din fericire, astăzi există o mulţime de oameni care comunică acest 
adevăr, mai mulţi ca niciodată în istorie — atât de mulţi vestitori ai 
adevărului, atât de mulţi care cunosc adevărul şi oferă acces la el. Această 
carte este doar unul dintre modurile prin care este diseminat adevărul şi 
doar unul dintre mijloacele prin care eu îl răspândesc. 

Mult mai eficient este acest mijloc în comparaţie cu mersul peste văi 
şi dealuri, predicând unor mulţimi relativ mici! Astăzi, datorită 
tehnologiei, adevărul are şanse reale de a ajunge pretutindeni şi de a avea 
impact. Şi sunt recunoscător acestei „tehnologii” de channeling, fără de 
care nu m-aş putea face auzit în lume astăzi. 

Vi s-au trimis mulţi salvatori, inclusiv cei care facilitează 
diseminarea adevărului prin invențiile lor tehnologice. Şi ei servesc 
adevărul, deşi nu întotdeauna. După cum ştiţi bine, tehnologia poate 
răspândi la fel de bine atât minciuni, cât şi adevăruri. Cu toate acestea, 
cei care caută adevărul spiritual îl pot găsi astăzi cu uşurinţă, iar cei care 
difuzează şi urmează minciunile primesc o lecţie dură. 

Pentru a reveni la neînțelegerile şi minciunile propagate de religie, 
voi adăuga şi conceptele de Cer şi Iad. Chiar dacă Dumnezeu ar fi dat 
pedepse, ceea ce Dumnezeu nu face, nu este nevoie să pedepseşti oamenii 
sau să corectezi nedreptăţile într-un loc cum ar fi Iadul. Orice păcat pe 
care-l faci este, să zicem, „pedepsit” instantaneu prin negativitatea pe 
care o trăieşti şi contracția pe care o simţi în fiinţa ta atunci când îl 
produci. 


Ce vrea Isus să se ştie astăzi pag. 16 


Apoi, dacă încă mai este nevoie de corecţii privind acel 
comportament, karma sau viaţa, în general, vor intra în joc ca învăţători 
şi te vor pune în situaţiile necesare pentru a echilibra acel comportament. 
Dar nici karma nu pedepseşte, ci este un profesor foarte înţelept. 
Echilibrarea karmei şi orice instruire necesară se întâmplă chiar aici pe 
Pământ, în această viaţă sau în alta. Unele învățături se dau şi între vieţi, 
în planul astral — dar e vorba de instruire, nu de pedeapsă. 

În ceea ce priveşte Cerul, cu siguranţă, există tărâmuri cereşti unde 
veţi locui după ce v-aţi iluminat şi aţi absolvit planul pământesc. Dar 
cerul descris de creştinism este prea letargic şi prea simplificat pentru a 
se potrivi cu adevărul, căci sufletul progresează la nesfârşit prin diferite 
dimensiuni cereşti şi îndeplineşte diverse sarcini şi slujiri când se 
întoarce acasă la Unimea din care a plecat. 

Învățăturile despre păcatul originar, păcat, în general, cer şi iad, 
Dumnezeu ca cel ce pedepseşte şi atâtea alte idei false, au fost inserate în 
Biblie ca mijloc de control al oamenilor prin frică şi vinovăţie şi de a-i 
menţine în structura bisericii. Dacă biserica îţi spune minciuni şi ţi se 
bagă în cap că vei merge în Iad dacă nu crezi acele minciuni, atunci eşti 
prins într-un sistem de credinţă dăunător, care îţi va face evoluţia 
spirituală mult mai dificilă. Mulţi îşi petrec vieţi după vieţi aderând la 
astfel de sisteme de credinţă, până când găsesc curajul de a se elibera. 

Aceasta nu înseamnă că creştinismul sau religiile în general nu sunt 
niciodată de ajutor. Aşa cum am spus mai devreme, majoritatea 
oamenilor trăiesc chiar şi în structuri religioase rigide adevărata 
spiritualitate şi sentimentul de a fi conectat la ceva dincolo de ei înşişi. 
Religiile oferă, de asemenea, sprijin social şi unele orientări morale utile. 
Şi mulţi îi slujesc pe cei săraci şi năpăstuiţi. 

Din păcate, chiar dacă biserica învaţă iubirea frățească, aşa cum am 
făcut-o şi eu, creştinii sunt adesea critici faţă de cei care nu le 
împărtăşesc credinţele sau care sunt, pur şi simplu, diferiţi. Şi adesea, 
nu-şi recunosc ipocrizia judecății lor. În acest fel, ego-ul a corupt 
creştinismul, iar biserica nu pare să recunoască acest lucru sau să încerce 
să-l corecteze. Din contră, biserica tinde să hrănească în adepţi un 
sentiment vanitos de virtute şi superioritate, care, foarte ades, duce la 
conflicte cu cei care nu sunt de acord cu ei. 

Nu asta v-am învăţat. Am predicat: „lubeşte-ţi aproapele ca pe tine 
însuţi”. Punct. Fără excepţii. Nu am spus: „lubeşte-ţi aproapele numai 
dacă este ca tine” sau „lubeşte-l pe aproapele tău numai dacă este creştin 
sau heterosexual”. V-am învăţat că aproapele tău nu este diferit de tine, 
că toţi sunt la fel în ochii lui Dumnezeu. Toată lumea este Dumnezeu. 
Aceeaşi împărăție a cerurilor este în fiecare. 

Nu am avut intenţia de a crea o religie şi nu am fost implicat în 
crearea creştinismului. Şi totuşi, în numele meu a fost creată o religie. Nu 
spun asta cu mânie, pentru că nu sunt capabil de această emoție. Vreau 
doar să clarific asta celor pentru care numele meu şi creştinismul par a fi 
acelaşi lucru. 

Când mi-am asumat această misiune, am ştiut că aşa se va întâmpla. 
Ştiam că învăţăturile mele vor fi folosite greşit şi înțelese greşit. Acest 
lucru era menit să se întâmple, având în vedere starea de conştiinţă a 
majorităţii omenirii. Şi astfel, totul a decurs aşa cum a decurs. 

Dar majoritatea dintre voi sunteţi mult mai sofisticati decât cei din 
timpurile vechi, mult mai raţionali şi mai capabili să pătrundeţi 
minciunile care vi s-au spus. Şi totuşi, atât de mulţi încă nu le pătrund. 
Sper că ceea ce afirm aici vă va oferi unora dintre voi permisiunea de care 
aveaţi nevoie pentru a gândi cu capul vostru şi pentru a decide singuri ce 
este adevărat. Vă rog să vă amintiţi că eu am predicat dragostea, iar orice 
credinţă care duce la un comportament neiubitor nu poate fi învăţătura 
mea. 

Este bine să-i judeci pe alţii sau este bine să fii iubitor?! Acestea sunt 
stări de conştiinţă care se exclud reciproc. Dacă credinţele tale religioase 
te determină să fii critic şi lipsit de iubire faţă de cineva, atunci ar trebui 
să pui la îndoială aceste credinţe. Nu trebuie să te simţi vreodată înfuriat 
sau supărat sau nemulţumit sau superior faţă de cineva. Nu asta a fost 
calea mea. Aceste sentimente duc doar la suferință. Alege, în schimb, 
dragostea. Alege doar dragostea. Este atât de simplă, într-adevăr, mult 
mai simplă decât ura sau disprețul. 

Judecata şi ura îţi epuizează energia. Te fac şi pe tine nefericit, nu 
numai pe alţii. Acesta este un motiv suficient pentru a nu mai judeca. 
„Fă-le altora aşa cum ai vrea ca să-ţi facă ei ţie”. Nu vrei să fii judecat, 
deci nu-i judeca pe alţii. Opreşte critica. Nu te-am învăţat să judeci. 
Dumnezeu nu judecă. Numai ego-ul judecă.»* 

*s«Unele minciuni ce au devenit parte a creştinismului au avut ca 
scop să mă zeifice, să mă pună pe un piedestal pentru a fi venerat ca zeu, 
făcându-mă special şi superior vouă. Când eram printre voi, eu nu m-am 
distanțat de voi în acest fel şi n-aş face-o nici astăzi. 

Nu am fost şi nu sunt un zeu, nu mai mult decât sunteţi voi, aşa cum 
am spus. Biserica m-a făcut zeu spunând că m-am născut dintr-o 
fecioară, deşi nu a fost aşa, şi susţinând că am înviat din morţi, deşi nu 
am făcut-o. Întrucât nicio fiinţă umană nu a realizat vreodată asemenea 
fapte, logica era că, dacă eu am făcut-o, atunci înseamnă că sunt un zeu. 
Dacă credeţi acele minciuni iniţiale, cum că m-am născut dintr-o fecioară 
şi mi-am înviat trupul, atunci este destul de logic să credeţi că sunt un 
zeu sau născut din Dumnezeu. 

Acesta este modul prin care primii mei adepţi şi părinţii bisericii m- 
au ridicat la rangul de Dumnezeu — cu minciuni. Dar am fost muritor, la 
fel ca voi, şi am murit, aşa cum veţi face şi voi. Cu toate acestea, sufletul 
meu este nemuritor, la fel ca al vostru, şi a continuat să existe într-o altă 
dimensiune după moarte, aşa cum o va face şi al vostru. Cu toţii suntem 
şi umani, şi divini, muritori şi nemuritori. 

A pretinde că eu am fost un zeu şi că voi nu sunteţi este una dintre 
minciunile cele mai dăunătoare din creştinism. Este dăunătoare, 
deoarece implică faptul că vă lipseşte potenţialul divin care este în toţi, 
nu doar în mine. Este ca şi cum i-ai spune unui copil că nu este suficient 
de inteligent sau suficient de bun, deşi acel copil este perfect capabil. Este 
ca şi cum ai împiedica o pasăre să fie ceea ce a fost menită să fie, tăindu-i 
aripile. Înseamnă a stânjeni potenţialul şi dreptul fiecărei fiinţe umane de 
a deveni cât de bună poate fi ea. 

Nu i-ai face asta copilului tău, nu-i aşa?! I-ai spune copilului tău că 
nu este suficient de bun?! Nu, ci, din dragoste, i-ai spune copilului tău 
adevărul — că este o fiinţă divină şi iubitoare şi că îl vei ajuta să facă tot 
posibilul pentru a manifesta acel potenţial divin. Îţi încurajezi copilul să 
devină ceea ce el poate fi. Nu-l numeşti pe copilul tău păcătos şi 
incapabil. Ego-ul face asta, dar nu şi un tată sau o mamă iubitoare, nu un 
Dumnezeu iubitor. 


3 În lectura mediumului-autor: cap.1 part.3 https://youtu.be/pWaNRGTHqcM 

Biserica creştină vă face să vă ruşinaţi, iar acest lucru este evident 
nesănătos pentru indivizi şi pentru societate. Este disfuncţional. Nu 
vreau ca numele meu să fie amestecat în asta. Nu acesta a fost mesajul 
meu. Mesajul meu a fost opusul. Adevărul este invers. 

Cine sau ce beneficiază numindu-vă pe voi păcătoşi, iar pe mine, 
zeu? Aceasta este o întrebare importantă. Minciunile ego-ului ascund 
întotdeauna o agendă, un beneficiu pentru el. Dacă eşti rău şi ai nevoie 
de răscumpărare, atunci cineva trebuie să îndeplinească rolul de a te 
răscumpăra. Dacă aţi crede că nu aveţi nevoie de răscumpărare sau că 
puteţi să vă adresaţi direct lui Dumnezeu pentru a fi răscumpăraţi, atunci 
nu ar fi nevoie de o biserică sau de autorităţi religioase. Dar biserica v-a 
mai spus o minciună: trebuie să mergeţi la biserică pentru a fi mântuiţi, 
deoarece numai cei pe care biserica i-a instruit şi i-a declarat vrednici pot 
acţiona ca mediatori între voi şi Dumnezeu. 

Prin aceste minciuni, biserica s-a făcut singură indispensabilă. 
Acesta este, de asemenea, un mijloc convenabil de a păstra controlul 
mesajului — adică, este adevărat doar ceea ce acceptă biserica ca 
adevărat. Acesta este un alt exemplu al modului în care creştinismul a 
fost corupt de ego. 

Asta nu îi face pe toţi cei din biserică corupți, dar sistemul în care 
sunt implicaţi este corupt. Liderii religioşi din biserică sunt victime ale 
înşelării la fel de mult ca oricine. Nu prea există un remediu pentru acest 
lucru, cu excepţia desființării bisericii pe care o ştiţi, ceea ce nu se va 
întâmpla, decât dacă toată lumea o va părăsi, dar asta încă nu s-a 
întâmplat de aproape două mii de ani. 

Din fericire, cunoaşterea este putere. Adevărul vă va elibera de astfel 
de minciuni. Vă va elibera ca să vă percepeţi aşa cum sunteţi cu adevărat, 
ca fiinţa frumoasă, iubitoare, divină care sunteţi şi puteţi fi, chiar şi 
acum, când trăiţi această viaţă umană. Vă va da libertatea să aveţi o 
relaţie cu însuşi Dumnezeu, fără nevoia unui mediator, şi să descoperiţi 
singuri că Dumnezeu vă vorbeşte prin Inimă. Acolo se găseşte adevărul. 
În ea se poate avea încredere. 

Adevărul poate fi găsit şi în fapte şi în ştiinţă. Vi s-a dat o minte 
raţională şi un intelect, abilitatea de a gândi şi discerne, şi trebuie să o 
folosiţi. La urma urmei, voi sunteţi cei care suferă consecinţele dacă 
credeţi minciunile. Prin urmare, este responsabilitatea voastră să aveţi 

grijă să nu credeţi minciuni, să descoperiţi singuri ce este adevărat, care 
sunt faptele. Dar ca să vă trăiţi frumos viaţa, faptele nu sunt suficiente; va 
trebui să vă bazaţi pe sistemul intern de ghidare care vi s-a dat: Inima. 

Biserica nu este atât de dornică să vă urmaţi Inima, deoarece 
biserica profită când urmaţi învăţăturile sale, care uneori sunt în conflict 
cu Inima. Din păcate, învăţăturile bisericii sunt un ghid inadecvat despre 
cum să trăiţi fiecare moment. În cel mai bun caz, ele oferă îndrumări 
morale generale, pe care trebuie să vă daţi seama singuri cum să le 
aplicaţi în situaţii concrete. 

Pe de altă parte, sistemul de ghidare pe care vi l-a dat Dumnezeu 
este un sistem de îndrumare clipă de clipă: descoperiţi în fiecare moment 
cum să vă mişcaţi în viaţă ascultând „mica voce liniştită din interior”. Voi 
spune mai multe despre acest lucru într-un alt capitol. 

Deocamdată, vreau să mă întorc la alte frământări pe care le am cu 
privire la ceea ce s-a făcut şi s-a spus în numele meu. Să vorbim despre 
sex, dacă nu vă deranjează. Un alt mod în care am fost transformat într- 
un zeu şi aşa-numitele dovezi că aş fi fost un zeu erau că nu aş fi făcut 
sex. Acesta este un mit, desigur, deoarece eram la fel de uman ca oricine 
şi aveam soţie şi copii. Dar se potrivea scopului bisericii să spună că eu 
sunt celibatar, lucru care era considerat virtuos şi potrivit unui zeu. 

Din această minciună, a rezultat în mod logic că, dacă a fi celibatar 
este dumnezeiesc şi bun, atunci a face sex este rău. Consecința acestei 
minciuni a fost că a întreţine relaţii sexuale sau chiar a dori sexul a 
devenit o dovadă suplimentară a nevredniciei cuiva ca fiinţă umană, a 
naturii sale animale, păcătoase, nelegiuite. Şi ăsta-i necazul cu această 
minciună. 

Ca şi în cazul păcatului originar, această minciună te face să te 
ruşinezi şi să te depărtezi de natura ta divină. Acesta este încă un mod 
prin care creştinismul îţi tăgăduieşte adevărata ta natură şi îţi întăreşte 
natura inferioară. Îţi spune că tu eşti natura ta egotică şi îţi neagă natura 
divină. Cât de ironic! Cât de contrar adevăratului rol al religiei, care ar 
trebui să te conducă spre Dumnezeu, nu să te îndepărteze de Dumnezeu. 

O altă ramificaţie nefericită a credinţei în această minciună este că 
reprimarea acestei dorinţe foarte naturale de sex poate duce la 
manifestări sexuale nepotrivite şi dăunătoare. Atunci sexul, într-adevăr, 
devine un lucru rău. În cadrul bisericii există o mulţime de exemple 

despre ceea ce se întâmplă atunci când bărbaţii încearcă să fie celibatari. 
Nu mă refer la homosexualitate, care este o formă mai puţin frecventă, 
dar legală de sexualitate, ci pedofilia: adică, preotul ca prădător sexual. 

Celibatul nu este o stare naturală. Este în regulă să alegeţi celibatul 
dacă asta doriţi, dar a deveni celibatar nu este o cale către iluminare. Deşi 
unii oameni iluminaţi şi-au pierdut interesul pentru sex, celibatul nu este 
necesar pentru iluminare. 

O altă minciună, care este poate cea mai oribilă, este că creştinismul 
ar fi singura religie adevărată şi că oamenii ar putea veni la Dumnezeu 
numai prin mine, Isus. Această minciună, ca şi celelalte, este concepută 
pentru a menţine oamenii în limitele bisericii creştine şi pentru a-i 
împiedica să exploreze alte religii şi credinţe. Ca majoritatea minciunilor, 
aceasta foloseşte frica — frica de condamnare şi de a nu ajunge la Cer — 
pentru a-şi păstra adepţii. 

Odată ce crezi acest lucru, devii un credincios adevărat şi care poate 
fi recrutat pentru a încerca să-i convingă şi pe alţii să se alăture bisericii. 
La urma urmei, nu ai vrea ca alţii să fie condamnaţi. Un bun creştin ar 
vrea să-i salveze pe alţii de acea soartă. Această minciună serveşte 
bisericii ţinând oamenii legaţi de ea şi ajutând-o să se extindă. Acum 
chiar că ai un motiv cu adevărat important pentru a fi creştin — vei fi 
veşnic blestemat dacă nu eşti! 

Chiar aşa credeţi că funcţionează viaţa?! Chiar aşa ar proceda un 
Dumnezeu iubitor?! Miroase mai mult a ego, nu-i aşa? Unde sunt 
dovezile că creştinismul ar fi singura religie adevărată sau că eu aş fi fost 
singurul fiu al lui Dumnezeu? În Biblie?! Se spune că Biblia oferă dovezi 
în acest sens, dar cât de încredere este Biblia?! 

S-ar putea vorbi atât de mult despre subiectul Bibliei, dar voi spune 
doar câteva cuvinte. Gândiţi-vă la vremurile în care a fost scrisă Biblia. 
Imaginaţi-vă, dacă puteţi, cât de diferiţi erau lumea şi oamenii care 
trăiau atunci. Majoritatea oamenilor aveau puţină educaţie şi nimic 
asemănător genului de cunoştinţe la care aveţi acces astăzi. Nu existau 
dispozitive de înregistrare sau tehnologii de comunicaţie. Neînţelegerile 
şi dezinformările abundau, cum se întâmplă chiar şi astăzi. Omenirea se 
afla într-o stare de profundă ignoranță. 

Ceea ce s-a scris despre mine, care au devenit Evangheliile, a fost 
scris la mult timp după moartea mea şi reconstruit de numeroşi oameni, 


Ce vrea Isus să se ştie astăzi pag. 22 


mai ales din poveşti transmise oral. Evangheliile conţin înfloriri, 
inexactităţi şi născociri împreună cu adevăruri. Nu vorbim aici despre o 
istorie de viaţă atent înregistrată de un observator imparţial care a trăit 
alături de mine. Oamenii care au scris Evangheliile erau oameni 
obişnuiţi, simpli, care le-au scris mult după ce dispărusem, fără nicio 
înţelegere, cunoştinţe sau experienţă directă cu mine. 

Şi totuşi, multe dintre faptele de bază şi multe dintre lucrurile pe 
care le-am spus au fost păstrate corect sau aproape corect. Dar, aşa cum 
am spus, adevărul amestecat cu minciuni este o combinaţie deosebit de 
periculoasă, chiar dacă minciunile sunt relativ puţine. Cele mai 
problematice denaturări sunt falsificările intenţionate şi omisiunile. 

Multe au fost lăsate în afara Evangheliilor, cum ar fi faptul că am 
studiat cu maeştri spirituali din Extremul Orient, că am fost căsătorit şi 
aveam copii şi că aveam ucenici atât bărbaţi, cât şi femei. Acestea şi 
multe alte aspecte ale vieţii mele nu au mai fost incluse în scurtele 
relatări ale vieţii mele din Evanghelii, fie pentru că astfel de fapte nu erau 
cunoscute sau rememorate, fie pentru că nu servea intereselor cuiva să le 
includă. 

Ceea ce este lăsat deoparte în mărturiile istorice este, adesea, la fel 
de important ca şi ceea ce este inclus. Şi motivul pentru care unele lucruri 
au fost lăsate deoparte este important. Ceea ce este atribuit istoriei are 
adesea mai mult de-a face cu persoana istoricului decât cu adevărul. Cei 
care scriu istoria au întotdeauna propriile perspective şi interese, adesea 
conduse de ego-urile lor. Lucrurile nu au stat altfel nici acum două mii de 
ani. 

Un alt motiv pentru unele dintre distorsiunile din aceste relatări, în 
special în citatele atribuite mie, este că cei aflaţi în starea egotică de 
conştiinţă, în care se găseşte cea mai mare parte a umanităţii, înţeleg 
deseori greşit adevărurile care emană din conştiinţa superioară. De multe 
ori, trebuie să fi avut chiar tu scurte viziuni ale adevărului ca să înţelegi 
afirmaţiile maeştrilor spirituali. 

Pentru a complica şi mai mult lucrurile, ceea ce s-a scris era într-o 
limbă foarte diferită de a voastră şi a suferit numeroase traduceri, editări 
şi modificări de-a lungul nu doar a anilor, ci chiar a secolelor. În acele 
vremuri, era destul de uşor să adaugi citate, să modifici ceea ce am spus 
sau am făcut sau să omiţi lucrurile pe care le-am spus sau le-am făcut, în 


Ce vrea Isus să se ştie astăzi pag. 23 


moduri care denaturau sau falsificau adevărul, fără ca cineva să-şi dea 
seama. Şi chiar asta s-a întâmplat. 

Unul dintre cele mai bune exemple în acest sens este următorul citat, 
atribuit în mod fals mie, care, aşa cum tocmai am spus, este una dintre 
cele mai flagrante minciuni ale creştinismului: „Eu sunt calea, adevărul şi 
viaţa. Nimeni nu vine la Tatăl decât prin mine.” În acest citat, ceea ce am 
spus a fost atât citat greşit, cât şi înţeles greşit. 

Acest citat inexact — această minciună — a servit autorităţilor 
religioase pentru a construi o biserică şi a susţine „o singură biserică 
adevărată”. Din păcate, a condus şi la un prejudiciu nemăsurat cauzat de 
judecăţi, separare, ură şi conflict. 

Acesta este rezultatul minciunilor. Minciunile fac rău oamenilor. Îi 
separă între ei. Îi fac să-şi facă rău unii altora. Adevărul nu face asta. 
Adevărul îi eliberează pe oameni şi îi aduce în armonie cu pacea şi 
dragostea.»* 


00 


Probabil că mulţi dintre voi vă întrebaţi cum a fost viaţa mea ca Isus. 
Deci, voi vorbi puţin despre asta. Am trecut deja în revistă câteva dintre 
inexactităţile despre povestea vieţii mele: nu am fost fiul lui Dumnezeu, 
nu am fost un zeu, nu m-am născut dintr-o fecioară, nu mi-am ridicat 
trupul din morţi, nu am fost celibatar, ci căsătorit cu copii, şi nu am avut 
intenţia sau dorinţa de a-mi întemeia o biserică. 

Ca o remarcă secundară, aveam pielea întunecată, părul castaniu 
închis şi ochii căprui închis, aşa cum arătau majoritatea oamenilor din 
această zonă a lumii. Nu eram atât de chipeş pe cât sunt înfăţişat deseori. 
Trăsăturile mele nu erau chiar simetrice. Totuşi, de multe ori am apărut 
oamenilor în viziuni cu o înfăţişare mai apropiată de ceea ce se aşteaptă 
ei, ca să le împlinesc aşteptările. 

Vă rog să ştiţi că orice reprezentare pe care o aveţi cu mine poate fi 
folosită pentru a vă conecta cu mine, aşa că nu este deloc important felul 
în care arătam. A fost doar un corp temporar, de care m-am folosit în 
acea viaţă. 

M-am născut dintr-o mamă şi un tată profund spirituali, care au fost 
informaţi printr-o viziune înainte de a mă naşte că li se va da un copil 
special, care va fi un lider spiritual. Ştiind acest lucru, când am crescut, 

mi-au permis multă libertate pentru a mă exprima şi a-mi dezvolta 
talentele. Părinţii mei au avut încredere în mine, m-au susţinut şi mi-au 
dat libertatea de care aveam nevoie. 

La o vârstă foarte fragedă, am avut acces la cunoştinţe speciale. 
Puteam dialoga mental cu fiinţe din dimensiunile superioare, care m-au 
călăuzit şi m-au ajutat să disting faptele de ficţiune în Scripturile din acea 
vreme şi chiar în problemele lumeşti. Am învăţat de la aceste fiinţe din 
dimensiunile superioare lucruri care, în general, nu erau cunoscute şi nu 
erau scrise nicăieri. Drept urmare, am câştigat reputaţia de a fi un băiat 
foarte inteligent şi perspicace. 

De asemenea, am primit pregătire timpurie de la comunitatea 
secretă a Esenienilor, care nu era departe de locul în care trăia familia 
mea. Scopul acestei comunităţi era să adune şi să arhiveze cunoştinţe 
esoterice de peste tot. Am beneficiat foarte mult de cunoştinţele lor 
metafizice şi spirituale, la care puţini oameni aveau acces. 

Chiar şi când eram destul de tânăr, oamenii erau atraşi de mine şi 
interesaţi să audă ce aveam de spus. Acest lucru mi-a trezit apetitul de a 
fi învăţător. Mai presus de orice, am vrut să învăţ mai multe şi să devin 
învăţător, deşi nu prea am ştiut ce va însemna asta, decât mult mai 
târziu. 

Aveam o fire curioasă şi neliniştită. Nu am vrut să duc o viaţă 
convenţională. Am vrut să fiu liber să călătoresc şi să explorez diverse 
filosofii. Dar mai mult decât orice, am vrut să îndrept nedreptăţile şi să 
demasc ipocrizia pe care o vedeam atât de evidentă la conducătorii 
religioşi ai acelor vremuri. 

Era evident pentru mine că majoritatea liderilor religioşi nu erau 
nişte oameni sfinţi care înțelegeau adevărul. Ei doar jucau un rol şi se 
bucurau de o poziţie superioară în societate. Dar populaţia suferea din 
pricina lor, din cauza judecăților lor dure şi a regulilor rigide. Oamenii 
sufereau, de asemenea, din pricina romanilor, care-i asupreau din 
motivele lor. Nu prea ştiam ce aş putea face în legătură cu asta, dar eram 
sigur că vreau să fac ceva. 

Dar mai întâi, trebuia să mă dezvolt. Tânjeam după şi mai multă 
cunoaştere decât putea oferi comunitatea mea. Tânăr fiind, doream să 
călătoresc. Auzisem de mari maeştri spirituali care trăiau în locuri 

îndepărtate, cum ar fi India, şi îmi doream să-i cunosc şi să studiez cu ei. 
Acesta a fost visul meu. 

Problema a fost că asta a însemnat să-mi părăsesc familia şi prietenii 
pentru mult timp şi, în special, o femeie de care eram profund 
îndrăgostit, pe care o cunoşteţi ca fiind Maria Magdalena. Maria era şi ea 
profund spirituală şi m-a înţeles. Ştiam că suntem destinaţi să fim 
împreună şi am făcut legământ unul față de celălalt. Dar încă nu eram 
pregătit să mă căsătoresc până nu voi fi explorat mai departe de unul 
singur. 

Am avut ocazia să călătoresc în Extremul Orient, unde am rătăcit din 
loc în loc. Auzeam despre câte un maestru şi mergeam oriunde s-ar fi 
aflat el. Unul dintre cele mai importante lucruri pe care le-am descoperit 
a fost că învăţăturile acestor maeştri erau similare cu ceea ce primisem în 
sinea mea. Acest lucru m-a ajutat să am încredere în calea pe care 
mergeam şi în destinul pe care îl intuiam. 

Mi se spusese că am un destin special, dar aveam îndoielile mele, în 
mod firesc. Am aflat că aceşti maeştri spirituali erau îndrumați în mod 
similar şi că cei cu un astfel de destin adesea şi-l cunoşteau de la o vârstă 
fragedă. Întâlnirea cu aceşti maeştri mi-a confirmat drumul în viaţă, 
astfel încât am continuat cu şi mai mare încredere. 

M-am simţit ca acasă lângă aceşti înţelepţi, iar ei mi-au arătat ce este 
posibil — ce înseamnă să fii un maestru spiritual. Cu toate acestea, la un 
moment dat, m-am simţit obligat să mă întorc acasă. Acolo era nevoie de 
mine mai mult decât în India. În ţara mea, era mare suferinţă, din cauza 
ignoranței şi a asupririi şi eram sigur că aveam menirea să încerc să o 
ameliorez într-un fel. Deci, am plecat. 

Odată ce m-am întors, am ştiut că este timpul să mă căsătoresc şi să- 
mi întemeiez un cămin cu Maria. Deci, mi-am investit energia în aceasta 
pentru o perioadă şi am întemeiat o familie. Dar mereu, atenţia mea şi 
atenţia noastră era îndreptată asupra a ceea ce era cel mai aproape de 
inimile amândurora: extinderea conştiinţei şi înțelegerii noastre 
spirituale. Meditam împreună şi îi împărtăşeam mereu Mariei revelaţiile 
pe care le primeam. 

Am continuat să evoluez spiritual în acest timp, chiar dacă 
activităţile mele erau destul de banale. Lucram atât ca tâmplar, cât şi ca 
pescar, muncă din care subzistam. Dar viaţa are felul ei de te a împinge 

mai departe şi astfel, într-o zi, în timp ce eram botezat de vărul meu, loan 
Botezătorul, am fost „lovit de fulger”, ca să spunem aşa, adică de energia 
spirituală cunoscută sub numele de Kundalini. Asta a schimbat totul. La 
momentul respectiv nu mi-am dat seama, dar ceea ce trăiam era 
iluminarea. 

Această transformare spirituală a cerut multe săptămâni de 
singurătate şi contemplare pentru a o putea integra. Această perioadă de 
singurătate reprezintă cele patruzeci de zile şi patruzeci de nopţi în deşert 
despre care se vorbeşte în Evanghelii, deşi nu s-a petrecut, de fapt, într- 
un mediu deşertic şi nu a durat exact patruzeci de zile şi nopţi. În acest 
timp, nu am fost supus ispitelor, ci am avut viziunea clară a ego-ului 
uman, care, drept urmare, şi-a pierdut orice putere pe care o mai avea 
asupra mea. 

După aceasta, nu am mai fost niciodată la fel. Nu mai eram omul 
dinainte. Vedeam lucrurile diferit, inclusiv la propriu, deoarece puteam 
vedea energia şi lumina oamenilor şi îi “citeam” ca niciodată înainte. 
Acesta a fost unul dintre darurile care mi s-au oferit prin iluminare, 
împreună cu abilităţile de vindecare relatate în Evanghelii. Oamenii erau 
vindecaţi în prezenţa mea: fizic, emoţional şi spiritual, deoarece acestea 
sunt înrudite. S-au întâmplat minuni. 

Iluminarea a fost începutul vieţii mele publice ca învăţător şi 
tămăduitor, care este descrisă în Evanghelii destul de exact, la fel ca şi 
evenimentele care au dus la răstignire şi răstignirea însăşi. Aşadar, nu voi 
povesti prea multe despre această cea mai semnificativă perioadă din 
viaţa mea, cu care majoritatea dintre voi sunteţi deja familiarizați. Voi 
spune doar că, cu mult înainte de răstignire, ştiam că voi fi răstignit, 
pentru ameninţarea care o reprezentam atât pentru autorităţile politice, 
cât şi pentru cele religioase din acea vreme, şi am acceptat această soartă. 

Aş mai vrea să ştiţi că răstignirea nu a fost chiar atât de dureroasă pe 
cât părea. În cea mai mare parte a timpului cât am stat pe cruce, 
conştiinţa mea s-a separat de corp, înainte de a-l părăsi definitiv, ceea ce 
nu este neobişnuit într-o traumă. A deveni inconştient în astfel de 
circumstanţe teribile este un mecanism de auto-protecţie pe care îl 
trăiesc şi animalele. 

Bineînţeles că mi-a părut rău pentru familia mea, dar cei de la putere 
nu mă puteau lăsa să mă exprim şi am înţeles asta. Am ştiut, de 

asemenea, că învăţăturile mele vor rezista într-o formă sau alta. 
Învățăturile mele sunt destul de bine prezentate în Biblie prin citatele 
care mi-au supraviețuit, aşa limitate cum sunt ele, cu excepţia câtorva 
cazuri importante, pe care le-am menţionat deja. 

După răstignire, le-am apărut ocazional unora într-un corp de 
lumină. Acest trup li se părea real, aşa că unii au crezut că mi-am înviat 
trupul, chiar dacă nu era aşa. Nu sunt, în niciun caz, singura persoană 
care a murit şi a reapărut în faţa altora într-un corp aparent real, pe care 
puteam să-l manifest prin simpla voinţă. Aceasta este o abilitate pe care o 
au maeştrii spirituali, dacă aleg să o folosească. 

De la moartea mea, am rămas devotat Pământului şi evoluţiei 
umanităţii. Sunt disponibil să mă conectez cu oricine îmi este devotat 
mie şi mesajului meu de dragoste. Este întotdeauna posibil să ajungeţi la 
mine dacă aveţi această intenţie. Deci, vă rog, nu ezitaţi să mă chemaţi! 


00 


Acum aş vrea să explic cine sau ce sunt acum şi ce rol joc pentru 
Pământ. Astfel, veţi putea întrevedea şi propriul vostru viitor dincolo de 
planul terestru. 

La fel ca toate sufletele care au absolvit dimensiunea fizică, care 
include Pământul şi toate celelalte lumi fizice, am continuat să evoluez în 
dimensiuni superioare, non-fizice. Această evoluţie, cum este şi a voastră, 
este întotdeauna spre binele Întregului. Creaţia este concepută pentru a 
servi creaţiei. Toată creaţia, pe planul fizic şi dincolo de el, este strâns 
împletită şi interconectată. Orice acţiune se repercutează în toată creaţia. 
Ceea ce voi faceţi contează şi ceea ce noi facem contează. 

Cei de la nivelurile superioare de evoluţie îi slujesc pe cei de la 
nivelurile inferioare. Noi, la nivelurile superioare, suntem înzestrați cu 
abilităţi pentru a vă sluji, atât ca umanitate în ansamblu, cât şi ca indivizi. 
Îi servim pe cei din planul fizic în diferite moduri, în principal oferind 
îndrumări intuitive şi aranjând evenimentele, în măsura în care acest 
lucru este necesar şi posibil. 

Îngerii păzitori nu sunt un mit, ci o realitate, deşi cei care 
îndeplinesc această funcţie nu sunt de obicei îngeri, ci spirite-ghizi şi alte 
fiinţe elevate care au avut vieţi pământeşti. Îngerii nu fac parte din 

această categorie. Există şi alţii, mai presus de noi, care ne ghidează într- 
un mod similar. 

Inteligența creativă, sau Dumnezeu, are un plan pentru cei de pe 
tărâmul fizic şi ni se oferă cunoaşterea acestui plan odată ce este decis. 
Acest plan nu este atât de ferm stabilit pe cât aţi putea crede. Inteligența 
creativă “cântă după ureche”, iar planul se construieşte clipă de clipă, 
într-un mod organic, pe măsură ce creaturile iau decizii prin liberul lor 
arbitru şi pe măsură ce se clarifică direcţiile de mers. Inteligența creativă 
are anumite obiective sau intenţii, dar modul exact în care aceste intenţii 
sunt realizate depinde de alegerile făcute în cadrul creaţiei. 

Noi avem o anumită abilitate de a influenţa aceste decizii libere când 
este necesar, ajutăm la stabilirea direcţiei în care evoluează lucrurile, 
pentru a ne asigura că intenţiile inteligenţei creative sunt îndeplinite într- 
un fel sau altul. Aceasta este munca mea. Mai precis, munca mea implică 
evoluţia umanităţii şi a anumitor indivizi esenţiali pentru această 
evoluţie. Nu-i îndrum pe oameni în viaţa lor personală, fiindcă o fac 
spiritele-ghizi, dar de multe ori mă implic în îndrumarea celor care ar 
putea afecta situaţia de ansamblu de pe Pământ. 

De exemplu, eu nu sunt un ghid personal al acestui medium, decât 
în măsura în care este necesar pentru munca noastră împreună. Nu sunt 
ghidul personal al nimănui. Nu dau sfaturi concrete oamenilor despre 
viaţa lor prin niciunul dintre mediumii mei, ci doar învățături şi sfaturi 
mai generale. Sunt un învăţător al lumii întregi, nu un spirit-ghid. 

Acest lucru este valabil, în general, şi pentru maeştrii ascensionaţi cu 
care colaborez. Lucrăm, adesea împreună, pentru a influenţa ceea ce se 
întâmplă pe Pământ, în măsura în care ni se permite şi suntem capabili. 
Ceea ce ni se permite şi ce putem face este limitat de anumite reguli pe 
care trebuie să le respectăm şi de simplul fapt că nu suntem întotdeauna 
capabili să influenţăm alegerile oamenilor. 

Liberul-arbitru este liber. Totuşi, oamenii pot fi, adesea, destul de 
uşor de influenţat intuitiv sau de sugestiile altor persoane sau de 
schimbarea situaţiilor. Acestea sunt instrumentele pe care le avem la 
dispoziţie pentru a orienta alegerile oamenilor în direcţii care ar fi cele 
mai bune pentru Întreg. 

Deşi multe alegeri pe care oamenii le fac nu contează, unele sunt 
cruciale, iar acestea sunt cele pe care, probabil, vom încerca să le 

modelăm, fie că o face un spirit-ghid, fie un maestru ascensionat. De 
obicei, cu cât este mai importantă o decizie, cu atât mai multe fiinţe, 
inclusiv maeştrii ascensionaţi, se implică în încercarea de a influenţa acea 
alegere. 

Cele mai dramatice intervenţii sunt acelea în care sunt concepute 
evenimente pentru a schimba orientarea cuiva. Sunt sigur că aţi trăit cu 
toţii acest lucru, când s-a întâmplat ceva şocant şi, probabil, nedorit, care 
v-a determinat să vă deplasaţi atenţia sau să schimbaţi direcţia. Este 
posibil ca astfel de evenimente să fi fost special concepute pentru a servi 
unui anumit scop în viaţa voastră. 

Spuneam că sunt învățătorul lumii. Ce înţeleg prin aceasta este că 
lucrez prin mediumi precum cel de faţă pentru a transmite informaţii şi 
învățături care vor fi utile umanităţii. De asemenea, lucrez cu persoanele 
importante pentru destinul umanităţii în mod intuitiv sau în timp ce ele 
dorm, atunci când receptivitatea este adesea cea mai mare. 

Lucrez cu omenirea în aceste moduri de când am părăsit trupul lui 
Isus şi cu mult înainte de asta. Absolvisem planul terestru cu mult înainte 
de acea viaţă ca Isus. Deci, am intrat în acea viaţă deja ca un maestru 
ascensionat. 

Acesta este unul din motivele pentru care am avut acces atât de uşor 
la puterile pe care le consideraţi miraculoase. Ceea ce mi s-a întâmplat 
când am devenit iluminat a fost atât de spectaculos şi complet pentru că 
am recâştigat iluminarea pe care o atinsesem deja într-o viaţă anterioară. 

S-ar putea să fiţi surprinşi să aflaţi că acelaşi lucru se petrece astăzi 
cu mulţi alţii, deoarece multe ființe deja iluminate au coborât pe Pământ 
în aceste vremuri critice pentru a-l „salva”, aşa cum am făcut şi eu. Cei 
mai mulţi dintre ei nu afişează puterile miraculoase pe care le-am 
demonstrat eu, de obicei, pentru că acest lucru ar fi contraproductiv în 
lumea voastră. În vremea mea, acele minuni au contribuit la convingerea 
oamenilor că ceea ce predicam era adevărat. Dar, în cea mai mare parte, 
astfel de minuni tind mai mult să perturbe decât să ajute. Voi spune mai 
multe în următorul capitol despre cei care au coborât în ultima vreme să 
slujească omenirea. 

Pe lângă faptul că sunt un învăţător al lumii, eu şi alţi maeştri 
ascensionaţi suntem şi vindecători, aşa cum am fost în viața mea ca Isus. 
Transmitem energie vindecătoare oricui o cere şi este deschis să o 

primească, în special celor care sunt vindecători, cum ar fi tămăduitorii 
energetici şi învățătorii spirituali. Mulţi dintre vindecătorii alternativi şi 
învățătorii spirituali de astăzi sunt fiinţe din dimensiuni superioare care 
au venit pe Pământ pentru a sluji, iar noi lucrăm prin ele pentru a 
vindeca şi a ridica nivelul de conştiinţă de pe Pământ. 

De asemenea, transmitem energie vindecătoare planetei şi altor 
entităţi care pot beneficia de ea, cum ar fi anumite specii de animale 
amenințate. În plus, putem influenţa unele dintre sistemele care menţin 
homeostazia sau echilibrul Pământului. 

Ca şi în cazul influenţării intuitive, ni se permite să influențăm 
vindecarea cuiva doar în măsura în care el o permite şi în măsura în care 
ea nu interferează cu lecţiile şi planul sufletului său. Deoarece oamenii au 
liber-arbitru, sunt liberi să se deschidă sau să se închidă faţă de cei din 
dimensiunile superioare, iar noi suntem obligaţi să respectăm această 
alegere. 

Majoritatea celor care se închid faţă de noi nu sunt conştienţi că sunt 
închişi şi nu aleg să facă asta în mod conştient, dar totuşi trebuie să 
respectăm acest lucru şi, prin urmare, să nu ne implicăm. Oamenii fie 
sunt scufundaţi în gândurile lor egotice, fie nu sunt, şi asta este, în 
esenţă, ceea ce determină dacă cineva este deschis sau nu față de noi. 
Când cineva este scufundat în gândurile sale egotice, s-ar putea spune că 
alege acele gânduri, deoarece nu caută nimic în afara lor. Şi până nu o va 
face, nu îl putem influenţa prea mult. 

Fiecare om, indiferent de starea lui de conştiinţă, primeşte, într-o 
oarecare măsură, îndrumare şi vindecare din alte dimensiuni. Dar, având 
o intenţie mai clară de a primi îndrumare şi vindecare, va primi şi mai 
mult. Acesta este motivul pentru care îi încurajez atât de des pe oameni 
să se roage şi să solicite ceea ce doresc şi au nevoie. În acest fel, primim 
permisiunea de a interveni mai intens. 

Adesea, oamenii au astfel de intenţii sau spun rugăciuni când suferă 
profund. Atunci, ei strigă deseori după ajutor, iar noi le răspundem. Noi 
îi lăsăm pe oameni să aibă experienţele pe care le au până când declară că 
sunt gata să aibă o experienţă diferită. Atunci, le putem transmite energie 
vindecătoare şi îi putem ajuta să înveţe din acele experienţe tot ce au 
nevoie, după care să poată merge mai departe. 

Am spus înainte că nu sunt un ghid personal, totuşi, sunt un 
vindecător personal. Dacă mă chemaţi pentru vindecare, atunci o veţi 
primi. Această vindecare poate fi spirituală, emoţională sau fizică. Poate 
lua şi alte forme, cum ar fi idei, oportunităţi sau daruri care vă uşurează 
calea. Motivul pentru care eu şi alţi maeştri ascensionaţi suntem atât de 
disponibili oricui pentru vindecare este acela că vindecarea este un mijloc 
de a vă ridica vibrația, starea de conştiinţă, iar aceasta este una dintre 
misiunile noastre din acest moment. Suntem însărcinaţi cu ridicarea 
conştiinţei globale şi asta se face om cu om. 

Transmitem, de asemenea, energie grupurilor de oameni: „Oriunde 
sunt adunaţi doi sau mai mulţi, acolo sunt şi eu”. Când vă adunaţi 
împreună cu intenţia de a evolua şi de a vă vindeca şi mă chemaţi pe 
mine sau pe alţi maeştri ascensionaţi, sosim cu darurile de care aveţi 
nevoie pentru a vă accelera evoluţia spirituală. 

O mare parte a acestei accelerări presupune a vă ajuta să vă 
vindecaţi rănile psihologice. Dacă ne cereţi vindecare, vă vom ajuta să 
scoateţi la suprafață unele complexe emoţionale şi apoi vă vom oferi 
intuiţiile, revelaţiile şi energia vindecătoare pentru a le vindeca. Vă 
facilităm cursul natural al evoluţiei voastre. Cu ajutorul nostru, această 
evoluţie se poate petrece mai repede şi mai blând. 

Intenţia voastră este esenţială în acest proces de vindecare. Intenţia 
ne anunţă că sunteţi pregătiţi şi dispuşi să acceptaţi şi să vă vindecaţi. 
Există un timp pentru toate, cum se spune, şi intenţia voastră de a 
vindeca ceva ne spune că aveţi suficientă conştientizare şi voinţă pentru a 
coopera la propria vindecare. Fără asta, nu ar avea rost să vă oferim 
asistenţă. 

Vindecarea este o cooperare între noi. Spuneţi: „Da, sunt gata şi 
doresc să vindec problema x” şi vă ajutăm în acest sens. Dar va trebui să 
participaţi şi voi la metodele prin care vă ajutăm la vindecare. De 
exemplu, putem trimite un vindecător pentru a vă ajuta sau o carte care 
să vă ajute sau o revelaţie la care să meditaţi. În procesul de vindecare, 
comunicăm cu voi în aceste moduri diferite: prin intermediul oamenilor, 
cărților şi intuiţiilor. 

Deci, vedeţi, acest proces de vindecare nu este pasiv. Aveţi de muncit 
şi voi. Şi dovada că sunteţi cu adevărat gata să vindecaţi ceva este că 

sunteţi dispuşi să luaţi măsuri pentru a vă vindeca sau să vă deschideţi la 
idei deosebite sau să faceţi propria investigaţie interioară. 

Şi acum, probabil că am spus destule pentru a pregăti scena ca să vă 
destăinui unele dintre viziunile mele despre lumea voastră, problemele ei 
şi ce se poate face în privinţa lor. 


Capitolul 2: 
LUMEA VOASTRĂ 





a) Situaţia din lume și socio-politica americană + 

Cei mai mulţi dintre voi care citesc aceste rânduri au, probabil, o 
viziune asemănătoare cu a mea asupra situaţiei din lume. Cel mai 
probabil, sunteţi îngrijoraţi de ceea ce vedeţi că se întâmplă la multe 
niveluri: schimbarea climei, poluarea şi degradarea mediului, 
suprapopularea, distribuția inegală a bogăției şi a resurselor, terorismul 
şi războiul, prejudecățile şi inegalitățile rasiale. Acestea sunt doar câteva 
dintre cele mai presante probleme ale umanității. 

Nu pretind că pot rezolva aceste probleme pentru voi, dar există 
soluții, deoarece problemele voastre provin, în esență, din starea de 
conştiinţă a umanităţii. Acest lucru poate că sună simplist şi, totuşi, este 
adevărat. Am fost martor cum lumi ca a voastră au trecut prin 
transformări similare, unele reuşind, iar altele nu. Succesul în rezolvarea 
problemelor se reduce la a alege iubirea în locul interesului personal şi al 
statelor naţionale. Acesta este motivul pentru care soluţia transformării 
lumii voastre este ridicarea nivelului de conştiinţă al oamenilor. Iubirea 
este soluţia. 

Iubirea va face posibil să vă apropiaţi într-o lume unită şi asta 
trebuie să se întâmple, iar asta e ceea ce încearcă să se nască din toată 
această durere şi suferinţă. Există o evoluţie naturală prin care trec 
lumile, iar societatea globală este următorul pas în evoluţia umanităţii. 


+ Subtitlurile la acest capitol aparţin traducătorului 

În unele lumi, această nevoie de unitate este clară şi acceptată, în 
timp ce în altele, unificarea în acest mod este privită mai degrabă ca o 
problemă decât ca o soluţie. Nu se vrea să se întâmple acest lucru din mai 
multe motive, dar cele mai multe se bazează pe frică, prejudecăţi sau 
interes personal. 

În tranziţia către o societate globală, oamenii vor trebui să facă 
schimbări şi să se adapteze. Unii îşi vor pierde locurile de muncă, în timp 
ce alţii îşi vor găsi noi locuri de muncă. Aşa cum identitatea voastră 
personală trebuie să sufere uneori schimbări, la fel trebuie să se întâmple 
şi cu identitatea naţională. Pentru a deveni o lume unită, trebuie să 
deveniți mai toleranţi, să nu faceţi discriminări şi trebuie să admiteţi că 
pacea este imposibilă fără egalitate, fără o distribuţie mai justă a 
bunurilor şi fără ca voi să deveniți „păzitorii fraţilor voştri”. [n.tr. — 
Geneza 4:9] 

Pe scurt, trebuie să vă deschideţi inimile către alţii, căci altfel, aţi 
putea pieri cu toţii. Sunteţi în aceeaşi barcă şi barca se scufundă. 
Sloganul „fiecare pe cont propriu” nu vă va salva. Trebuie să colaboraţi 
înainte de a fi prea târziu. Oare câte filme nu au descris această situaţie, 
în care personajele erau într-o situaţie dificilă, dar s-au salvat lucrând 
împreună?! 

Da, multe filme ale voastre vorbesc despre un supererou care 
salvează omenirea şi mulţi dintre voi speră asta. Au existat mulţi 
„supereroi” printre voi care au plonjat din înălţimi şi v-au salvat de o 
problemă sau alta. Dar niciun supererou sau grup de extratereştri nu va 
salva omenirea, decât, eventual, pentru a extrage de pe Pământ nişte 
supraviețuitori după ce l-aţi distrus. Însă nu acesta este sfârşitul fericit pe 
care îl doreşte majoritatea dintre voi. 

Când ai probleme, trebuie să te bazezi pe resursele tale interioare. 
Asta face un supererou şi asta va trebui să facă fiecare dintre voi. Soluţiile 
de care aveţi nevoie se află în interiorul vostru şi trebuie să vă puneţi în 
comun resursele pentru a găsi cele mai bune soluţii. Acest lucru se 
întâmplă deja pe tot globul şi este posibil mai mult de atât, având în 
vedere posibilităţile de comunicare dintre voi. Dacă două capete sunt mai 
bune decât unul, atunci imaginaţi-vă ce ar putea face şapte miliarde, mai 
ales când sunt presate să găsească soluţii. Deci, cu siguranţă, există o 
speranţă pentru lumea voastră. 

Una dintre probleme este că nu sunteţi de acord cu privire la ce 
problemele aveţi. Schimbările climatice sunt un exemplu. Înainte de a 
găsi o soluţie, trebuie să fiţi de acord că undeva este o problemă. Iar în 
alte cazuri, cum ar fi suprapopularea, sunteţi conştienţi de problemă şi de 
unele soluţii relativ simple, cum ar fi punerea contraceptiei la dispoziția 
tuturor celor care au nevoie de ea, dar nu există voinţa de a pune în 
aplicare aceste soluţii. 

Dacă nu vă reduceţi de bunăvoie populaţia, oamenii vor continua să 
sufere în diverse moduri din cauza asta. Planeta voastră este deja ocupată 
complet. Reducerea populaţiei ar ameliora şi alte probleme ale lumii. Şi 
totuşi, prea puţini par să o recunoască drept o problemă majoră sau să 
facă ceva în această privinţă. Naşterea a mai puţini oameni este o soluţie 
mult mai simplă a suprapopulării, decât să lăsaţi oamenii să moară de 
foame, boli şi război. 

Odată ce v-aţi identificat problemele, aveţi nevoie de capital, de la 
guvern sau privat, pentru a-i finanța pe cei care pot găsi soluţiile cele mai 
bune. Antreprenorii din Silicon Valley şi din alte părți au realizat deja 
performanţe extraordinare şi sunt în pragul unor mari descoperiri care 
vă vor transforma lumea. Ceea ce vă trage înapoi şi adesea întârzie 
progresul este politica — adică, incapacitatea de a determina guvernele să 
sprijine ceea ce este benefic pentru societate şi pentru viitorul vostru. 

Un exemplu sunt noile forme de energie. Guvernele voastre se agaţă 
de mijloacele actuale de generare a energiei, deşi este evident că veţi avea 
nevoie de alternative la combustibilii fosili. Până când nu vor face ceea ce 
este mai bine pentru societate şi viitorul vostru, şi nu la ordinul unor 
autorităţi şi a grupurilor de interese, guvernele vor înşela aşteptările 
publicului şi vor rata viitorul. 

Politica este coruptă de cei puţini care au putere şi care îşi folosesc 
puterea pentru a manevra guvernul după voia lor. În loc să slujească 
oamenilor, prea adesea, guvernele îi slujesc pe aceşti puţini bogaţi, ceea 
ce duce la păstrarea inegalităţilor sociale, deşi acum e nevoie urgentă de 
viziune şi inovaţie. 

Cei de la putere care au investit în surse de energie depăşite nu vor 
preda cu uşurinţă acea putere. Cum să-i îndepărtezi de la putere sau 
măcar să fie garantate condiţii de piaţă egale, astfel încât noile tehnologii 
şi surse de energie să se impună? Aceasta este vechea problemă a 

vechiului care trebuie să facă loc noului, ceea ce este deosebit de dificil 
astăzi, fiindcă cei care controlează vechile mijloace sunt deosebit de 
puternici din punct de vedere politic. 

Această problemă poate părea de nerezolvat, dar nu este. Doar 
câteva modificări vor fi suficiente ca să aibă un mare impact. Oamenii vor 
vota pentru ceea ce este cel mai important pentru ei, dacă pot vota, or la 
asta se referă democraţia — la decizia majorităţii. Oamenii vor vota 
pentru energie curată, un mediu curat, şcoli bune şi asistenţă medicală la 
preţuri accesibile. Democraţia dă putere poporului să facă alegeri de care 
beneficiază majoritatea, şi nu doar un grup mic de indivizi. Dacă ceea ce 
se realizează prin guvernare nu aduce beneficii majorităţii şi societăţii — 
şi nu aduce — atunci, lucrul ăsta trebuie rezolvat. 

În Statele Unite, simpla eliminare a colegiului electorilor şi 
reformarea sistemului de redistribuire a voturilor ar contribui mult la 
readucerea puterii în mâinile majorităţii. Aceste sisteme au făcut ca mulţi 
dintre voi să nu fie reprezentaţi corect. Voturile voastre n-au contat. În 
cazul colegiului electorilor, de exemplu, dacă votul tău diferă de al 
majorităţii din statul tău, acest vot nu contează. 

Apoi, banii trebuie eliminaţi din procesul electoral. Acest lucru poate 
fi realizat destul de uşor de către guvern (printr-o mică taxă) oferind 
tuturor candidaţilor în campanie aceeaşi sumă de bani şi timp de 
difuzare în mass-media. Dacă contribuabilii plătesc pentru alegeri, atunci 
ele nu pot fi corupte de câţiva sponsori bogaţi care cumpără candidaţi şi 
influenţă. 

Această simplă schimbare ar fi cu adevărat democratică. Dacă banii 
determină cine candidează şi cine câştigă, ceea ce se întâmplă deja într-o 
oarecare măsură, aceasta este chiar definiţia corupţiei. Din start, procesul 
electoral este corupt. lar de aici în continuare, banii continuă să 
influenţeze ce legi sunt adoptate şi unde se duc impozitele. Şi asta trebuie 
să se schimbe. Banii trebuie eliminaţi din politică. Acest lucru este 
evident şi, totuşi, nu se face nimic în acest sens. 

Costul campaniilor publice ar putea fi redus la un nivel minim prin 
reducerea perioadei de campanie a candidaţilor şi oferind alegătorilor 
informaţii simple şi corecte despre poziţiile candidaţilor — doar faptele, 
fără eschive şi atacuri. În zilele noastre, nu există niciun motiv pentru ca 
oamenii să facă campanii aşa cum au făcut-o înainte de răspândirea 

accesului prin mass-media. Acestea sunt doar câteva modificări evidente 
care ar face sistemul mai echitabil pentru toți. 

Şi cu privire la acest subiect, chiar vrea majoritatea oamenilor să se 
cheltuiască o sumă aşa de disproporţionată pentru apărarea militară?! 
Fiecare dolar cheltuit pentru apărare este un dolar care nu este cheltuit 
pentru întărirea educaţiei, a asistenţei medicale, a infrastructurii şi a 
altor domenii de interes major şi cu evidente beneficii pentru cei mai 
mulţi oameni. Armata este un domeniu care are nevoie de reexaminare 
profundă şi de reorientare. Se cheltuie o mulţime de bani pentru 
întreţinerea militarilor şi instalaţiilor militare, dintre care multe sunt 
depăşite, având în vedere că ne aflăm în epoca cibernetică. Teama şi 
credinţa în război este foarte, foarte costisitoare pentru societate. 

De asemenea, vreau să spun câte ceva despre importanţa onestităţii 
în politică. Cu cât voi, publicul, vă lăsaţi politicienii să scape cu 
minciunile şi votaţi cu mincinoşii, cu atât este mai probabil ca sistemul 
vostru să dea rateuri. Onestitatea este piatra de temelie a unei democraţii 
sănătoase. Publicul trebuie să ceară onestitate din partea tuturor 
funcţionarilor publici şi a politicienilor, căci altfel, sistemul politic va 
deveni “cine minte cel mai eficient câştigă”. 

Sunteţi provocaţi acum să găsiţi un mijloc de a ţine minciunile sub 
control, în acelaşi timp continuând să respectaţi Primul Amendament. 
Căci, dacă libera exprimare a opiniilor înseamnă să daţi frâu liber 
politicienilor să manipuleze publicul cu minciuni, nu va mai rămâne prea 
mult din democraţie. Aceasta este una dintre cele mai importante 
probleme cu care vă confruntaţi acum, problema separării faptelor de 
ficțiune şi dezvăluirea informaţiilor false pentru a-i împiedica să câştige 
puterea pe cei care vă manipulează prin minciuni. 

Politicienilor trebuie să li se pretindă un standard mai înalt al 
discursului. Nu ar trebui să fie acceptabil ca ei să mintă, adică să înşele 
de bunăvoie şi cu bună ştiinţă publicul. Dacă fac acest lucru în timpul 
mandatului, este o cauză suficientă pentru destituire, mai ales dacă 
aceste minciuni sunt concepute pentru a manipula percepţia oamenilor 
asupra realităţii, a acoperi adevărul, a crea divizări şi a incita la violenţă. 

Oare nu aşa reuşesc dictatorii să câştige şi să păstreze puterea?! Oare 
nu este aceasta diferenţa dintre regimurile autoritare şi democraţii?! 
Primul Amendament este menit, în parte, să protejeze publicul de cei 

care i-ar putea abuza prin manipulare şi minciuni. Oferă oamenilor 
libertatea de a protesta şi de a se pronunţa împotriva oricăror nedreptăţi 
ale autorităţilor şi abuzuri de putere. Libertatea de exprimare nu a fost 
menită să fie un instrument al persecutorilor politici. Ea nu include 
libertatea politicienilor de a minţi oamenii. Dacă nu sunteţi atenţi, aţi 
putea să vă pierdeţi cu totul libertăţile, dacă nu verificaţi discursul 
politicienilor voştri şi nu solicitaţi veridicitate. 

Responsabilitatea pentru a stabili ce este adevărat şi fals revine de 
obicei jurnaliştilor. Dar când jurnaliştii buni nu mai sunt crezuţi sau când 
jurnaliştii nu mai spun adevărul, atunci cine mai stabileşte ce este 
adevărat sau neadevărat? Subminarea credibilităţii jurnaliştilor buni este 
primul pas în decăderea unei democraţii, primul pas către autoritarism. 
La fel ca politicienii, jurnaliştii trebuie să păstreze un standard înalt, iar 
cei care nu-l respectă nu ar trebui consideraţi jurnalişti. 

Aceasta nu a fost o problemă semnificativă până la apariţia atâtor 
site-uri de ştiri dubioase pe internet. Datorită practicilor de jurnalism, în 
general, bune de-a lungul anilor, publicul a ajuns să aibă încredere, în 
mare măsură, în ştirile difuzate. Acum sunteţi mai bine informaţi şi asta 
este bine. Dar există o serie de jucători răi, inclusiv cei care încearcă să vă 
submineze democraţia, care nu se dau în lături de a utiliza anumite site- 
uri de ştiri pentru a răspândi minciuni în scopurile lor perverse. 

Unul dintre motivele pentru care oamenii cad pradă ştirilor false 
este că nu sunt educați suficient. Oamenii fără suficiente cunoştinte sunt 
uşor de păcălit cu minciuni. Minciunile pot fi foarte convingătoare atunci 
când sunt amestecate cu câteva fapte reale. Pentru ca democraţia să 
funcţioneze, publicul trebuie să aibă acces la o educaţie bună şi la 
informaţii bune şi să fie motivat să înţeleagă lumea şi guvernarea. 

Sărăcia este unul dintre principalele motive pentru care oamenii nu 
au suficientă educaţie. În Statele Unite, sărăcia înseamnă şcoli şi educaţie 
inadecvate. Problema cu sistemul vostru de învăţământ este că plătiţi 
pentru şcoală cu impozite pe proprietate, care, din start, este nefavorabil 
celor care nu au bani. 

Sărăcia, din care rezultă lipsa şanselor egale privind educaţia şi alte 
beneficii, pe care cei din familiile mai înstărite le capătă fără efort, adesea 
creează un tineret furios şi nefericit, vulnerabil la influenţe negative. Din 
cauza şcolilor sărace, copiii din familiile sărace au mult mai multe 

dificultăţi să devină membri productivi ai societăţii decât cei care cresc cu 
mai multe avantaje. Oferiţi tuturor copiilor şcoli bune, iar majoritatea 
copiilor vor putea depăşi dezavantajul că au crescut în sărăcie! 

Educaţia inegală are ca rezultat şanse inegale, care agravează 
diferenţele de clasă şi cresc decalajul dintre păturile societăţii. Când acest 
decalaj devine mai mare, rezultă resentimente, furie şi un sentiment de 
victimizare la cei care se percep ca fiind marginalizaţi şi fără vreo şansă 
de a realiza „visul american”. 

Această situaţie este amplificată de televiziune şi alte mijloace 
media, care înfăţişează enorma avere, putere şi privilegii pe care unii le 
au. Această disproporţie a bogăției devine o problemă din ce în ce mai 
mare, deoarece creează ranchiună, nemulțumiri şi nefericire chiar şi în 
cei care duc o viaţă confortabilă şi relativ prosperă. 

Atunci când cea mai mare parte a bogăției din ţara voastră şi din 
lume este în mâinile a doar câtorva oameni, acest lucru nu este rău doar 
pentru cei care suferă economic şi pentru societate, ci este rău chiar şi 
pentru cei extrem de bogaţi. Oferă unora prea multă putere, iar pe cei 
mai mulţi oameni puterea îi corupe. Sau, în cel mai bun caz, prea mulţi 
bani îi fac să caute la nesfârşit ceva ce niciodată nu-i poate satisface sau 
conduce la fericire. 

Dacă cei mai bogaţi ar fi nişte oameni iluminaţi, această situaţie 
poate că n-ar fi o asemenea problemă. Dar, adesea, cei care acumulează 
vaste bogății sunt conduşi de lăcomia şi dorinţa de putere a ego-ului lor şi 
nu ar trebui să capete putere, şi nici nu ar fi căpătat-o dacă n-ar fi avut 
acele imense câştiguri necinstite. Ego-ul ştie să obţină bani şi putere şi, 
de multe ori, nu se va opri de la nimic pentru a le obţine, dar ego-ul nu 
ştie să le folosească bine. 

Există, cu siguranţă, miliardari care s-au ajuns oferind societăţii ceva 
de o reală valoare, iar societatea le poate fi recunoscătoare şi se bucură să 
îi răsplătească. Noi, cei din aceste tărâmuri, le suntem recunoscători lui 
Oprah Winfrey, Bill Gates şi Jeff Bezos, de exemplu, care ne-au uşurat 
mult efortul să ajungem până la voi. Fiecare dintre aceste persoane îşi 
împlineşte destinul în aceste vremuri. Dar, în general, să existe atât de 
mulţi bani în mâinile atâtor de puţini nu este o situaţie sănătoasă pentru 
nimeni. 

b) Dificultăţile vieţii și spiritualitatea 

Atât de multe se învaţă în aceste vremuri dificile! Cei bogaţi învaţă că 
banii nu pot cumpăra fericirea şi că, exceptând cazul în care acea bogăţie 
este împărtăşită cu ceilalţi, să-ţi faci un zeu din bani te conduce la o viaţă 
searbădă. Cei săraci învaţă cu totul alte lecţii. Ele se referă, de obicei, la 
dezvoltarea talentelor necesare pentru a scăpa de sărăcie şi, poate mai 
important, la dezvoltarea forţelor lor interioare, cum sunt curajul, 
compasiunea şi perseverenţa. 

Pentru a reuşi, cei cu lipsuri economice trebuie să-şi învingă 
tendinţa de a se simţi victimizaţi, mânioşi şi revoltați, ceea ce nu este o 
sarcină uşoară, mai ales dacă mediul în care trăiesc este plin de frică şi 
emoţii negative. Dacă se pot dezvolta în aceste condiţii, atunci se poate 
spune că mediul i-a ajutat să devină mai puternici. Sărăcia este doar una 
dintre numeroasele provocări pe care sufletul şi le asumă pentru a vă face 
mai puternici, mai plini de compasiune şi, eventual, mai doritori de a-i 
ajuta pe cei aflaţi într-o situaţie similară. 

Mulţi dintre cei săraci apelează la spiritualitate, religie sau familie 
pentru a dobândi fericirea şi sentimentul de împlinire, iar aceasta este o 
alegere bună, o alegere pozitivă. Astfel de circumstanţe sunt deseori alese 
de sufletele al căror scop de viaţă este legat de evoluţia emoţională sau 
spirituală. 

Condiţiile în care v-aţi născut au fost o alegere importantă şi 
semnificativă a sufletului. Situaţia familiei şi a copilăriei timpurii au fost 
alese pentru a vă forma într-un anume fel, pentru a vă aduce lecţiile de 
care aveţi nevoie şi pentru a vă orienta spre dezvoltarea anumitor talente 
esenţiale pentru scopul vieţii voastre. Aceste condiţii au fost pregătite de 
suflet pentru a vă oferi anumite experienţe şi provocări care să vă ajute să 
vă dezvoltați în anumite direcţii. Nu au fost o greşeală. 

Dacă această alegere a sufletului va funcţiona depinde de deciziile 
personale şi de deciziile libere ale celorlalţi din mediul respectiv, pe care 
sufletul nu prea le controlează. Sufletul nu este niciodată sigur dacă 
circumstanţele pe care le-a ales chiar îl vor ajuta la evoluţia personală, 
aşa cum a sperat, sau dimpotrivă. În unele cazuri, condiţiile alese 
împiedică evoluţia şi îndeplinirea scopului vieţii. Când se întâmplă acest 

lucru, spiritele-ghid şi alte fiinţe de lumină intervin pentru a încerca să 
remedieze situaţia respectivă. 

Este foarte important să nu vă folosiţi de ideea că “sufletul unei 
persoane a ales o anume dificultate” ca scuză pentru a nu o ajuta. Voi 
sunteţi mâinile lui Dumnezeu. Sunteţi ajutoarele lui Dumnezeu. Sunteţi 
principala cale prin care Dumnezeu poate influenţa situaţiile din lume, 
deoarece, neavând un corp, fiinţele de lumină nu pot face prea multe. 
Sunteţi meniţi să fiţi instrumentele lui Dumnezeu, iar fiinţele de lumină 
vă instruiesc intuitiv. 

Spiritele-ghid şi alte fiinţe de lumină comunică cu fiecare om prin 
intuiţia lui. Dar întrucât nu toată lumea are o bună intuiţie şi nu toată 
lumea o ascultă, Dumnezeu se bazează adesea pe aceia dintre voi care au 
acces mai bun la intuiţie pentru a-i ajuta pe ceilalţi — pentru a le oferi 
mesajele, informaţiile sau sprijinul de care au nevoie. Dumnezeu vă 
împinge intuitiv să le daţi celorlalţi o mână de ajutor. 

Sunteţi “păzitorii fraţilor voştri”. Nu vreau să spun prin asta că ar 
trebui să le daţi oamenilor tot ce au nevoie sau vă solicită. Şi nu vreau să 
spun că trebuie să fiți voi cei care îi ajută pe toţi. Uneori, acest ajutor 
trebuie să vină de la altcineva, caz în care nu veţi fi inspirați să daţi 
ajutor. Intuiţia vă va spune dacă, când şi ce să daţi. 

Ce vreau să spun este că sunteţi instrumente ale Întregului pentru a 
avea grijă de Întreg. Toată omenirea este ca un singur corp. Dacă aveţi o 
conexiune intuitivă, veţi şti ce vi se cere ca să-i slujiţi pe alţii. A învăţa să 
slujiţi în acest fel este una dintre lecţiile voastre ca fiinţe umane. Toţi 
trebuie să învăţaţi să vă branşaţi la îndrumarea interioară şi să vă lăsaţi 
conduşi de ea. 

Deprinderea de a opera astfel face parte din evoluţia voastră 
spirituală şi este esenţială pentru iluminare. Iluminarea înseamnă să te 
recunoşti ca fiind toţi şi totul şi, atunci, te îngrijeşti în mod natural de 
ceea ce necesită grijă. Răspunzi la apelul de a servi în colţul tău de 
univers. Oricine spune că este iluminat, dar nu este sensibil la nevoile 
altora şi nu-i slujeşte în vreun fel, probabil că nu este pe deplin luminat. 

Cred că-i important să spun ceva aici despre karmă. Dacă te-ai 
născut în sărăcie sau în orice alt tip de dificultate nu este un semn de 
karmă rea. Nu înseamnă că eşti pedepsit pentru ceva ce ai făcut în trecut. 

Viaţa nu pedepseşte; ea învaţă. Acest lucru este foarte important de 
înţeles. 

Astfel de neînţelegeri cu privire la karmă îi fac pe oameni să devină 
insensibili şi nemiloşi, fiindcă aşa reacţionează ego-ul atunci când se află 
în faţa cuiva în nevoie. Ego-ul inventează scuze pentru a nu ajuta, a nu 
empatiza sau a nu se îngriji de altul, ca să continue nestingherit să nu 
aibă grijă decât de Numărul 1. 

Ego-ului nu-i place că toată lumea face parte din Întreg şi că totul 
afectează Întregul. Deci, când ai grijă de ceilalţi, ai grijă de tine; când îi 
neglijezi pe ceilalţi, te neglijezi pe tine însuţi. „Orice i-ai făcut celui mai 
mic dintre fraţii mei, Mie mi-ai făcut”. |n.tr. - Matei 25:40] 

Ceea ce faci în viață contează. Contează pentru sufletul tău şi 
contează pentru Întreg. Ceea ce manifeşti creează experienţa ta de viaţă: 
când dai dovadă de bunătate, asta ţi se va întoarce. Când manifeşti ură, 
asta-ţi vine în retur. Aceasta este karma. Aşa te învaţă viaţa cum să te 
comporţi. Dacă vrei să fii fericit, fii bun. Dacă vrei să fii nefericit, fii rău. 

Atâta este de simplu — şi evident. Este destul de clar care 
comportamente aduc fericire şi rezultate bune şi care nu. Ceea ce nu este 
la fel de evident este cum să-ţi modifici reacţiile automate: cum să nu mai 
fii ego-ul şi să începi să te comporţi ca sinele tău divin. Foarte puţini vă 
învaţă acest lucru, dar această învăţătură face parte din misiunea mea. 

Acest lucru poate fi predat, dar partea cea mai dificilă este 
practicarea învăţăturii, aplicarea ei clipă de clipă. Ea necesită nu doar 
înțelegerea modului de a ieşi din ego şi a intra în sinele divin, cum să-ţi 
schimbi starea de conştiinţă, ci şi voinţa de a o face atunci când eşti 
captiv în ego. Aceasta este partea grea. Dar cu practica, această alegere 
devine mai uşoară şi, în cele din urmă, devine felul tău natural de a fi. Cu 
suficientă sârguinţă şi practică, vei deveni ființa umană divină care eşti 
menită să fii, după exemplul meu şi al altora. 

O parte din problema schimbării conştiinţei este că există puţine 
modele care trăiesc în lume în acest nou mod, inclusiv în mass-media. 
Da, în filme şi televiziune, există şi momente când binele predomină şi 
aplaudaţi binele din oameni, dar, mult mai des, ceea ce vedeţi în filme şi 
televiziune sunt oameni care se luptă cu demonii lor şi, uneori, cu 
demoni reali. Ştiţi foarte bine cum se comportă oamenii conduşi de ego- 
urile lor, dar aveţi mult mai puţine exemple despre cum se comportă cei 

care sunt în armonie cu sinele lor divin, cei aflaţi într-o stare de 
conştiinţă superioară. 

Mai mult, ideile voastre despre ce înseamnă conştiinţa superioară 
sunt distorsionate. Vă gândiţi: „Nu voi fi niciodată un sfânt şi nu cunosc 
niciun sfânt”. Dar progresul pe calea spirituală nu seamănă cu ideea 
voastră de sfinţenie. Nici măcar sfinţii nu seamănă cu ideea voastră de 
sfințenie. Deci, lucru acesta trebuie clarificat: aveţi nevoie de o înţelegere 
clară a cum arată şi se simte lăuntric progresul spiritual. 

Şi iată cum arată: Te simţi în fluxul vieţii; te simţi în largul tău cu 
mersul vieţii, cu ceilalţi şi cu tine însuţi; eşti recunoscător şi mulţumit de 
cum stau lucrurile; eşti bun şi îngăduitor cu ceilalţi; eşti împlinit făcând 
ceea ce eşti îndemnat să faci; găseşti bucurie în lucrurile mărunte şi în 
simplul fapt de a fi viu; şi manifeşti sinele tău cel mai bun. Aceasta este 
sfinţenia, aceasta este iluminarea şi acesta este destinul tuturor. 

Cunoşti deja senzaţia de a fi sfânt sau iluminat, pentru că, în cele 
mai bune momente, chiar aşa eşti. Poate că sinele tău superior stă ascuns 
în cea mai mare parte a timpului, dar a fost dintotdeauna acolo şi trage 
cu ochiul din când în când, sau poate destul de des în cazul unora dintre 
voi. De fapt, astăzi, mulţi trăiesc aşa în majoritatea timpului. Cu 
siguranţă, se petrece un fenomen. Oamenii se trezesc şi învaţă să trăiască 
ca sinele lor superior, iar eu mă aflu aici pentru a vă ajuta în acest scop. 

c) Copiii Stelelor pot salva omenirea 


Nu este o întâmplare faptul că mulți se trezesc astăzi la sinele lor 
divin într-un număr fără precedent. După cum am spus, ceva este în 
plină desfăşurare şi acel ceva este foarte misterios şi poate fi dificil de 
crezut pentru unii. Ori credeţi, ori nu, v-aş ruga să vă lăsaţi deoparte 
îndoielile pentru o clipă, cât vă explic mai bine ce vreau să spun. 

În momentele critice din istoria fiecărei lumi sunt trimişi salvatori 
pentru a oferi cunoştinţele, înţelepciunea şi adevărul necesare pentru a 
ajuta acea lume în evoluţia sa. Lumile despre care vorbesc sunt acelea ce 
găzduiesc forme umanoide de viaţă conştientă-de-sine. 

Poate că nu este o surpriză pentru mulţi dintre voi faptul că nu 
sunteți singuri în univers. Mulţi îşi imaginează că mai există şi alţii ca voi, 

pe undeva prin cosmos. Ei bine, nu există — nu există umanoizi exact ca 
voi, ci multe, multe alte tipuri de umanoizi. 

Voi, cei de pe Pământ, sunteţi unici. După cum probabil aţi observat, 
Dumnezeu nu prea copiază ceea ce a fost deja creat, ci îi place să creeze 
forme de viaţă noi şi unice. Unicitatea voastră face ca omenirea să fie 
foarte prețioasă pentru cei care vă veghează, care au îngrijit şi îndrumat 
cu mare atenţie omenirea de milenii. 

I-a luat foarte mult timp omenirii pentru a ajunge la punctul în care 
aţi putea distruge întreaga civilizaţie. Multe lumi ajung până în acest 
punct, unele îl depăşesc, iar altele nu. Ca să fim sinceri, nu suntem foarte 
siguri ce se va întâmpla cu omenirea. Dar facem tot posibilul pentru a 
ajuta umanitatea nu doar să supravieţuiască, ci să şi prospere. 

Aşa cum am spus, în astfel de momente cruciale, multe lumi au avut 
nevoie de unul sau mai mulţi salvatori divini care să intervină pentru a 
aranja lucrurile. În cazul vostru, au fost trimişi mulţi salvatori din 
dimensiunile superioare sub forma unor ființe umane aparent obişnuite, 
care, de fapt, nu sunt chiar atât de obişnuite. Voi denumi aceşti salvatori 
Copiii Stelelor [n.tr. — Star People], aşa cum au făcut-o mai mulţi 
înaintea mea. 

Copiii Stelelor sunt fiinţe ascensionate care s-au reîncarnat pe 
Pământ pentru că era nevoie şi pentru că s-au oferit voluntar, aşa cum 
am făcut şi eu acum două mii de ani. Se nasc în acelaşi mod ca orice altă 
fiinţă umană sau „iau în posesie” [n.tr. — walk-in] un corp când un alt 
suflet îl părăseşte. Astăzi, Copiii Stelelor sunt implicaţi în toate domeniile 
şi întreprinderile umane, fiind nişte transformatori şi aducând idei noi. 

Copiii Stelelor pot ajuta în mod fizic lumea trăind în respectiva lume, 
pe când eu şi alte fiinţe de lumină nu putem ajuta decât de departe. Ceea 
ce facem din dimensiunile superioare este să inspirăm savanții şi alţii să 
creeze lucruri care vor îmbunătăţi vieţile oamenilor. Benjamin Franklin 
şi Nikola Tesla sunt exemple de oameni care au primit în mod regulat 
îndrumări de la noi. De asemenea, îndrumăm anumiţi oameni, cum au 
fost părinţii fondatori ai Statelor Unite, să dezvolte sistemele politice şi 
legile care vor face societăţile mai libere şi mai puternice. Şi inspirăm 
artiştii şi muzicienii să creeze lucrări care pot aduce oamenii într-o stare 
de conştiinţă superioară. Lucrăm prin oricine este deschis către noi 

pentru a crea o lume mai bună. Influenţăm oamenii prin intuiţia lor, în 
primul rând, şi prin vise şi apariţii. 

Aceste tipuri de colaborări s-au desfăşurat dintotdeauna între 
dimensiunile superioare şi dimensiunea fizică. Dar când o lume are 
nevoie de mai mult ajutor sau când oamenii sunt atât de rătăciţi, încât nu 
recepționează ajutorul prin mijloacele obişnuite, sunt adesea trimişi unul 
sau mai mulţi salvatori. 

Deşi Copiii Stelelor arată ca orice fiinţă umană, ele se remarcă 
adesea în diferite feluri. Majoritatea au un anumit talent ori geniu sau o 
conexiune specială cu dimensiunile superioare care le permite să 
primească informaţii cu uşurinţă. Aceştia sunt precum nişte telefoane 
sau canale către dimensiuni superioare, de unde primesc cantități mari 
de informaţii: în vise, în viziuni, prin channeling sau prin download 
direct de informaţii. Unii Copii ai Stelelor sunt conştienţi de misiunea 
lor, dar mulţi nu sunt. 

Uitaţi-vă în jur şi nu va fi greu să vedeţi că asta se întâmplă. 
Majoritatea salturilor gigantice în tehnologie au fost iniţiate de cei având 
o conexiune la informaţii speciale, la care mulţi alţii nu aveau acces. 

Copiii Stelelor sunt ființe iluminate deghizate. Unii dintre ei şi-au 
recăpătat iluminarea parţial sau pe deplin şi par treziţi sau iluminaţi, în 
timp ce alţii nu au făcut-o. Uneori, iluminarea i-ar împiedica să realizeze 
ceea ce au venit aici să facă. Majoritatea Copiilor Stelelor îşi recapătă 
iluminarea doar în măsura în care le facilitează misiunea. 

V-aţi putea imagina că a fi deplin iluminat este întotdeauna benefic, 
dar iluminarea nu este întotdeauna starea cea mai practică sau 
funcţională. Deoarece în misiunea mea era inclus să fiu un învăţător 
spiritual, mie mi-a folosit să fiu pe deplin iluminat. Dar dacă, de 
exemplu, un om de ştiinţă ar deveni pe deplin iluminat, el sau ea şi-ar 
putea întrerupe activităţile specifice sau ar putea fi considerat atât de 
ciudat, încât munca sa să nu fie aprobată de comunitatea ştiinţifică. 

Adesea, este necesară o anumită cantitate de ego şi motivaţie pentru 
a realiza lucruri în lume, iar cineva care are deplina iluminare probabil că 
ar renunța la ocupațiile lumești. Deci, dacă scopul vieții tale necesită un 
anumit ego şi implicare în lume, atunci recâştigarea iluminării depline 
probabil că nu te-ar ajuta. 

Copiii Stelelor sunt deseori unici, originali şi fac lucrurile în felul lor. 
Ei tind să fie neconvenţionali, netradiţionali şi nu sunt înclinați să 
urmeze mulţimea sau chiar moravurile societăţii. Ei sunt, probabil, aceia 
care scot în evidenţă ceea ce nu funcţionează şi vin cu soluţii originale şi 
arată cu degetul că „împăratul e gol”. Copiii Stelelor gândesc în afara 
tiparelor şi văd lucrurile dintr-o perspectivă superioară. 

Lipsa lor de convenţionalism poate fi deconcertantă pentru membrii 
familiei şi pentru persoanele mai conformiste, care nu-l înţeleg pe un 
Copil al Stelelor şi-l pot considera nestatornic sau chiar periculos. În 
consecinţă, Copiii Stelelor îşi părăsesc adesea familiile şi îşi văd singuri 
de drum sau găsesc pe alţii mai asemănători şi cu care se pot înţelege. 

De asemenea, Copiii Stelelor tind să fie umanitari, egalitarişti şi, mai 
degrabă, panteişti sau spirituali decât religioşi, deoarece au o legătură 
naturală şi uşoară cu inteligenţa din spatele Vieţii. Ei simt adesea că nu 
aparţin Pământului şi tânjesc după căminul lor ceresc pierdut. Într-o 
anumită măsură, îşi amintesc de unde au venit şi ştiu că se vor întoarce. 

Majoritatea dintre Copiii Stelelor au un puternic simţ al misiunii sau 
destinului lor şi se conduc singuri, având impulsuri interioare puternice. 
Acest lucru îi poate face uneori să pară aroganţi şi încăpăţânaţi. Sunt 
hotărâți să facă cu orice preţ ceea ce simt că trebuie să facă pentru a-şi 
realiza destinul. 

Astăzi, există peste un milion de Copii ai Stelelor pe Pământ — mai 
mult ca niciodată în istorie — ceea ce vă dă o idee despre importanţa 
epocii în care trăiţi. Aveţi puterea de a vă distruge pe voi înşivă şi 
echilibrul ecologic de pe Pământ până la nivelul la care nu mai poate 
susţine viaţa umană. Acest lucru ne preocupă profund pe noi, cei care 
ghidăm umanitatea şi planeta voastră. Ar fi o pierdere gravă pentru 
Întreg. 

Voi vă vedeţi ca fiind separați şi autonomi, singuri în univers. Dar 
nici vorbă să fiţi singuri. Există nenumărate specii umanoide în univers. 
Dar, lăsând asta deoparte, sunteţi legaţi şi de multe, multe fiinţe din alte 
dimensiuni. Voi sunteţi noi — adică cine am fost; iar noi suntem voi — 
adică cine veţi fi. Suntem aceiaşi. 

Aşa cum vă doriţi ca ai voştri copiii să aibă succes la şcoală, şi noi 
vrem să reuşiţi la şcoala voastră pământească şi facem tot ce putem 
pentru a vă păstra şcoala în funcţiune, ca şi pe voi înşivă. După cum 


Ce vrea Isus să se ştie astăzi pag. 46 


tocmai am explicat, pentru a vă ajuta, mulţi dintre noi am mers până 
într-acolo, încât ne-am reîncarnat într-un corp uman. Aceasta nu este o 
intervenţie măruntă şi are posibile consecinţe negative pentru cei care se 
oferă voluntari s-o realizeze. 

Unii Copii ai Stelelor se rătăcesc un timp prin condiţia umană 
înainte de a se trezi, iar ea este dureroasă, după cum ştiţi bine. Iar unii nu 
reuşesc în misiunea lor: Se trezesc, dar din unele motive, nu-şi pot 
îndeplini misiunea. Şi asta e dureros. Iar unii nu reuşesc să se trezească 
deloc în timpul vieţii lor pămâneşti. Şi nu există nicio garanţie că 
intervenţia noastră, în ansamblul ei, va fi atât de eficientă, încât să aibă 
un impact semnificativ. Poate că ne credeţi atotputernici, dar odată ce 
devenim oameni, avem toate limitările pe care le aveţi şi voi. 

Da, Copiii Stelelor au daruri speciale — daruri parapsihice, daruri 
vindecătoare, daruri intelectuale şi alte talente neobişnuite — pe care 
majoritatea oamenilor nu le au. Dar pentru că darurile parapsihice şi alte 
talente excepţionale nu sunt adesea înţelese sau acceptate de societatea 
convenţională, Copiii Stelelor sunt adesea dispreţuiţi şi nu sunt luaţi în 
serios. Nu este surprinzător că, deseori, le vine greu să ajungă în poziţii 
de putere. Când eşti neconvențional şi ai daruri speciale, nu vei avea un 
drum uşor prin societatea voastră. 

Copiii Stelelor ar trebui să aibă influenţă în societate pentru a face 
schimbările pentru care au venit pe Pământ, dar uneori sunt ultimii care 
au vreo influenţă. Aceasta este una dintre problemele mai dificile cu care 
se confruntă Copiii Stelelor: Copiii Stelelor şi ideile sau invențiile lor, 
adesea, nu sunt prea credibile în ochii oamenilor convenţionali. Par 
exagerate. Iar ideile lor chiar sunt ieşite din comun -— vin de atât de 
departe din viitor, încât ceilalţi nu le pot înţelege. Multora, ideile lor le 
par nebune şi nepractice, când, de fapt, ele sunt cheia problemelor 
voastre. Copiii Stelelor au nevoie de persoane mai convenţionale pentru 
a-i sprijini financiar şi a-i ajuta să-şi scoată soluţiile în lume. 

Unii dintre voi au fantezii că extratereştrii vă vor salva cu tehnologia 
lor, şi o vor face, dar nu aşa cum aţi putea crede. Extratereştrii şi alte 
fiinţe din dimensiunile superioare, cum suntem noi, vă trimit 
informaţiile de care aveţi nevoie prin intermediul Copiilor Stelelor, prin 
vise, prin viziuni şi prin intuiţia voastră. Aceasta este intervenţia. Aşa veţi 
fi salvaţi. Vă veţi salva singuri. 

Extratereştrii vă ajută din dimensiunile superioare, aşa cum o facem 
şi noi. Dar a devenit din ce în ce mai clar că apariţia lor în masă ar fi 
extrem de perturbatoare, aşa că acesta a devenit un scenariu mai puţin 
probabil decât ne gândeam cândva. Totuşi, ne adaptăm mereu deciziile, 
aşa că s-ar putea întâmpla şi asta. 

Poate că voi credeţi că sunteţi pregătiţi pentru acest eveniment, dar 
vedem clar că nu sunteţi. Simpla credinţă în existenţa extratereştrilor nu 
este suficientă pentru a fi gata să te întâlneşti faţă în faţă cu unul. Trebuie 
atins un anumit nivel de pregătire psihologică şi spirituală înainte ca 
acest lucru să se întâmple. Omenirea nu a ajuns încă acolo. 

Dar asta nu-i o problemă. O mulţime de Copii ai Stelelor s-au trezit 
la nivelul la care trebuie pentru a-şi îndeplini scopul vieţii, şi mulţi alţii se 
vor mai trezi. În cea mai mare parte, trezirea globală care se întâmplă 
astăzi este o trezire a Copiilor Stelelor, nu procesul obişnuit de iluminare 
umană. Din acest motiv, vedeţi că mulţi fac salturi în conştiinţă şi se 
iluminează fără o pregătire spirituală sau o practică a meditaţiei. Şi mulţi 
se nasc deja treziţi şi dotați psihic. Fenomenul Copiii Stelelor explică 
erupția de conştiinţă superioară pe această planetă, de care cei aflaţi pe o 
cale spirituală îşi dau seama — şi s-ar putea să fii şi tu unul dintre ei! 

Vreau să subliniez că, oricât de mult timp ţi-ar lua să te trezeşti, aşa 
este cel mai potrivit pentru tine. Fiecare dintre voi are o cale unică şi nu 
este util să te compari pe tine sau realizările tale cu ale celorlalţi. Probabil 
că vei atinge acel nivel de iluminare care va servi cel mai bine scopului 
vieţii tale. După cum am spus, nu toţi Copiii Stelelor vor deveni pe deplin 
iluminaţi şi mulţi vor continua să pară destul de obişnuiţi. Înseamnă că 
aceea este experiența cea mai potrivită. 

Vocea din capul tău te va compara cu ceilalţi, dar ea nu ştie nimic 
despre calea ta spirituală sau despre evoluţia ta spirituală. Vocea din 
minte îţi va spune aproape întotdeauna că eşti mai slab în comparaţie cu 
ceilalţi. Sau, dacă ai o experienţă spirituală deosebită, te va face să te 
simţi special şi mai grozav decât alţii. Orice ar spune mintea despre 
creşterea ta spirituală, n-o băga în seamă! Nu poate fi decât o minciună 
sau o neînțelegere. 

d) Fiinţele non-fizice negative 

Mai există o provocare de care trebuie să fiţi conştienţi cu toţii pe 
calea spirituală, care este chiar mai sinistră decât propriul ego şi care 
foloseşte şi ea vocea din cap pentru a comunica cu voi. Mă refer la fiinţele 
negative non-fizice, inclusiv fiinţe astrale, demonice şi extratereştrii 
negativi, care încearcă să împiedice această înflorire a conştiinţei pe 
planeta Pământ. Aceste fiinţe negative nu doresc decât să vă doboare sau 
să vă încetinească, să vă împiedice dezvoltarea şi împlinirea scopului 
vieţii. 

Aţi putea presupune că oamenii spirituali ar fi protejaţi de o astfel de 
negativitate, şi adesea sunt, datorită vibraţiei lor pozitive. Dar dacă duci 
nişte lupte în viaţă sau dacă te laşi pradă negativităţii, chiar şi pentru 
scurt timp, eşti încă vulnerabil la influenţa acestor entităţi. 

Deci, permiteţi-mi să vă mai spun câte ceva despre ele, astfel încât să 
înţelegeţi mai bine situaţia. În acest caz, cunoaşterea este putere, iar 
ignoranța nu este nicio fericire. Fiinţele non-fizice negative au făcut 
întotdeauna parte din experienţa umană, la fel ca şi fiinţele non-fizice 
pozitive, cum suntem noi. Existenţa fiinţelor negative nu este un motiv 
de alarmă, dar este important să ştiţi despre ele, căci altfel s-ar putea să 
le cădeţi pradă. 

Când vocea din capul tău devine plină de ură, foarte rea, degradantă 
şi îţi sugerează violenţă sau sinucidere, este probabil că ai fost preluat de 
entităţi negative. Pe de altă parte, vocea obişnuită din capul tău, vocea 
ego-ului, o simţi ca fiind propria ta voce şi este adesea destul de 
optimistă. Deşi vocea ego-ului te judecă şi te împunge şi te critică uneori, 
este o voce inofensivă, prietenoasă, vorbăreaţă. 

Vocea entităţilor negative are un ton mai demonic decât vocea ego- 
ului şi, prin urmare, sunt mai convingătoare, deoarece stârnesc frica şi 
alte emoţii răscolitoare. Gândurile extrem de negative sunt foarte greu de 
ignorat! Este, de asemenea, vocea depresiei, căci majoritatea persoanelor 
care au depresie cronică se află în strânsoarea entităţilor negative. 
Această voce nu este doar sinele tău cel mai rău, ci este cea mai proastă 
versiune posibilă de om. Este ceea ce unii numesc răul. 

Cel mai important lucru de înţeles este că această voce foarte 
negativă, oricât de neplăcută ar fi, nu vă poate face rău. Nu are nicio 
putere de a vă face rău — cu excepţia cazului în care o credeţi şi îi 
permiteţi să vă influenţeze acţiunile, caz în care vă faceţi singuri rău şi îi 
răniţi şi pe ceilalţi. Vă spun acest lucru pentru a vă da putere, întrucât 
singura putere pe care o au entităţile negative este aceea de a vă speria, 
de a vă face să vă simţiţi rău sau de a vă face să vă comportaţi în moduri 
dăunătoare, dar asta se poate întâmpla numai dacă credeţi în ceea ce 
spune vocea din capul vostru. 

A nu crede această voce poate fi dificil, deoarece ea poate fi foarte 
convingătoare şi aceasta este puterea pe care o are. Dar trebuie să 
înţelegeţi că această voce nu este vocea voastră sau gândurile voastre şi 
că ea nu spune adevărul. Dacă această voce ar veni de la cineva din 
exterior, aţi putea să-i vedeţi mai uşor falsitatea şi să o respingeţi. Dar 
fiindcă această voce vine din propria minte, automat pare a fi adevărată. 
Acesta este motivul pentru care este important să cunoaştem acest 
fenomen. Cunoaşterea adevărului despre entităţile negative vă va ajuta să 
nu daţi crezare acestei voci. 

Cu toate acestea, trebuie să faceţi mai mult decât să nu o credeţi, 
pentru că nu va fi suficient. Dacă vă confruntaţi cu acest nivel al răului în 
mintea voastră, trebuie să le spuneţi acelor entităţi că nu mai sunt 
binevenite şi că trebuie să plece. 

Dacă le spuneţi acest lucru cu fermitate, dar nu cu mânie sau frică, 
ele vor pleca, cel puţin cât timp rămâneţi fermi şi nu vă înapoiaţi la 
gândurile şi emoţiile negative care, de fapt, le-au permis să intre în 
câmpul vostru energetic. 

Să rămâi pozitiv în gândire, cuvânt şi faptă este extrem de 
important. Păstrarea vibraţiei pozitive vă va feri de entităţile negative, 
care altfel ar încerca să vă doboare. Dacă vă deschideţi chiar şi numai un 
pic către ele, vă pot subjuga şi vă pot cobori vibrația. 

Când se întâmplă acest lucru, trebuie să faceţi ceva. Alungarea 
entităţilor este primul pas. Apoi, petreceţi ceva timp analizând ce gânduri 
credeati, cele care v-au coborât vibrația. Ce gânduri negative întreţineaţi? 

Aproape toată lumea are complexe psihologice sau probleme care 
trebuie vindecate, care se reflectă în vocea din cap. Când crezi acele 
gânduri negative, atunci acel complex este întărit şi vibrația ta este 

coborâtă. Când aceste complexe sunt vindecate, acele gânduri pot apărea 
în continuare, dar, pentru că nu le mai crezi, ele rămân în fundal, iar 
vibrația nu este afectată. 

Ori de câte ori te deconectezi de la un gând negativ, spui NU acelui 
gând şi alegi să rămâi pozitiv. Şi ori de câte ori te implici în negativitate, 
spui DA acelui gând şi alegi negativitatea. Dacă rămâi în acea negativitate 
suficient de mult timp, acest fapt le invită pe entităţile negative să se 
apropie şi să rămână lângă tine. 

Ori de câte ori vă regăsiţi prinşi în negativitate, indiferent dacă vine 
de la ego sau de la o entitate, observați asta şi alegeţi să vă îndreptaţi 
atenţia spre ceva mai pozitiv. Apoi, cereţi-ne ajutor pentru vindecarea 
complexului emoţional şi alungarea oricăror entităţi. Să vă ajutăm să vă 
vindecaţi este unul dintre lucrurile pe care le facem pentru omenire, noi, 
cei din dimensiunile superioare. Îngerii, în special, intervin adesea, 
îndepărtează aceste entităţi şi le atrag spre lumină. 

Vă rugăm să ne folosiţi în acest fel. Nu trebuie să vă adresaţi unui 
anumit spirit după nume, ci doar trimiteţi un apel de ajutor şi vă va 
răspunde oricine este cel mai potrivit să vă ajute. Este ca un apel la 112, 
dar îl puteţi folosi chiar şi pentru urgenţe minore. Vă rugăm, nu ezitaţi să 
ne chemaţi. 

Să înveţi a fi conştient de negativitatea din mintea ta şi să te detaşezi 
de ea, ceea ce se învaţă printr-o practică a meditaţiei, şi să vindeci 
negativitatea din minte investigând-o, lucruri despre care am vorbit în 
mai multe din celelalte cărţi ale mele, sunt două procedee care vă vor 
curăța mintea de negativitate şi vor reduce puterea de convingere a 
gândurilor. Odată ce gândurile vor fi mai pozitive şi mai puţin elocvente, 
veţi putea rămâne în momentul prezent şi o veţi face mult mai uşor. 
Acesta este scopul practicilor spirituale şi al căii spirituale: să învăţaţi a 
trăi în momentul prezent. 


00 


e) Numai iubirea poate înlătura războiul 


Există semne pline de speranţă pentru viitorul vostru. I-am 
menţionat deja pe acei mulţi Copii ai Stelelor care lucrează în beneficiul 

planetei. Dar mai există un segment al populaţiei care poate avea un 
impact, şi anume copiii şi tinerii de astăzi. 

Ei cresc într-o altă lume decât părinţii şi bunicii lor. Deoarece 
lucrurile s-au schimbat deja atât de mult în viaţa lor ca rezultat al 
tehnologiei, ei sunt mult mai capabili să se adapteze la schimbări şi e 
mult mai puţin probabil să respecte vechile convenţii. Iar mulţi sunt 
pasionaţi de mediu şi alte probleme de mare importanţă, pe care cei 
dinaintea lor nu le-au putut rezolva. 

Mulţi tineri sunt Copii ai Stelelor cu abilităţi excepţionale şi o mare 
dorinţă de a face ceva în privinţa problemelor existente din lume, care le 
sunt foarte evidente. Cei mai mulţi sunt gânditori progresişti şi dispuşi să 
susțină egalitatea şi nediscriminarea pentru toţi. De asemenea, mulţi nu 
sunt dispuşi să se implice în obişnuitele războaie şi manevre ale 
guvernelor voastre. Tânăra generaţie va aduce o perspectivă proaspătă 
asupra lumii voastre, de care este mare nevoie. 

Unul dintre cele mai importante lucruri pe care le puteţi face pentru 
cei care cresc acum este să-i învăţaţi să mediteze. Acest lucru poate 
reduce foarte mult puterea minţii egotice şi daunele emoţionale pe care le 
poate provoca lor şi celorlalţi. Acest fapt, singur, poate schimba imens 
societatea. 

Majoritatea adulţilor cară după ei bagaje emoţionale, din cauza 
ignoranței pe scară largă despre emoţii şi a lipsei de înţelegere a minţii 
egotice. Cu o informaţie şi o educaţie mai bune despre cum sunt create 
emoţiile şi cum să te eliberezi de ele, copiii nu vor mai suferi răni 
emoţionale. Prevenirea suferinţei este mult mai uşoară decât vindecarea, 
care uneori poate dura vieţi la rândul. Odată ce aceste informaţii vor 
deveni cunoştinţe comune şi vor fi predate acasă şi în şcoli, multe dintre 
problemele voastre emoţionale vor dispărea, iar pacea va avea o şansă. 

Am încercat să vă ofer învățături care să prevină astfel de răni 
emoţionale şi suferinţe inutile. Dorinţa mea sinceră este de a ajuta 
omenirea să înţeleagă cum să nu creeze negativitate, inclusiv emoţii 
negative. Dacă copiii vor fi învăţaţi aceste lucruri din vreme, vor fi liberi 
să-şi manifeste sinele superior de la început. 

În esenţă, toate problemele şi suferinţele voastre îşi au rădăcinile în 
gândurile şi emoţiile negative care provin din vocea din capul vostru. Şi 
totuşi, atât de mulţi dintre voi nu cunosc nici măcar asta. Am venit să vă 

învăţ acest adevăr de bază şi important prin acest medium şi prin alţii. Vă 
rog, ascultaţi-mă, deoarece ceea ce am de spus este răspunsul la 
problemele personale şi la salvarea lumii voastre. Această învăţătură este 
unul dintre mijloacele prin care am venit să vă mântuiesc. Voi spune mai 
multe despre acest lucru în capitolul următor. 

Pacea va veni în lume numai atunci când pacea se va stabili în 
fiecare dintre voi. Este timpul să înţelegeţi acest lucru, să începeţi să 
trăiţi ceea ce am predicat acum două mii de ani. Dacă nu vor fi destui 
dintre voi care să-şi schimbe starea de conştiinţă, omenirea are puţine 
şanse de supravieţuire. Am venit atunci şi vin acum să vă învăţ cum să 
creaţi pace în voi şi în lumea voastră. Răspunsul este, desigur, iubirea. 
Iubirea este răspunsul la orice problemă. 

Nu războiul este răspunsul. Războiul este o reflectare a luptei din 
tine, generată de starea egotică de conştiinţă, care este în război cu ea 
însăşi şi cu ceilalţi. Ura începe cu judecata şi frica. Fără acestea, nu ar 
exista război. Te lupţi cu cei de care ţi-e frică şi cu cei pe care îi judeci că 
ar greşi sau că ar fi răi. Ego-ul tău îi vede pe cei diferiţi de tine ca fiind o 
ameninţare pentru sine. Însăşi această percepţie creează realitatea 
marcată de conflicte şi războaie pe care o trăieşte lumea şi acest lucru nu 
se poate schimba până când mai mulţi dintre voi nu vor înceta să 
perceapă viaţa prin ochii ego-ului. 

Calea ego-ului nu este calea iubirii, iar percepțiile ego-ului nu sunt 
adevărul. Întotdeauna ceilalţi vor fi diferiţi, pentru că fiecare om este 
unic. Dacă lăsaţi ca diferenţele să vă sperie sau să vă facă să judecaţi, veţi 
fi mereu învrăjbiţi. Ego-ul este acela care este speriat şi judecă. Dar voi 
nu sunteţi ego-ul. 

La fel de bine, puteţi descoperi iubirea din voi. Vă puteţi depăşi frica 
şi judecăţile prin detaşarea de vocea din cap, care este vocea fricii şi a 
judecății. Dacă nu ar fi vocea respectivă, aţi putea trăi în armonie cu 
semenii voştri. În esenţa voastră, sunteţi plini de iubire, nu aveţi ură sau 
dorinţă de luptă. Nu-i nevoie să vă rezolvaţi problemele prin conflicte. 

Războiul nu rezolvă problemele. Războiul este problema. Este 
expresia unei neînțelegeri profunde despre ceea ce funcţionează şi ceea 
ce nu funcţionează în viaţă. Ego-ul crede că lupta cu ceilalţi este eficientă, 
că prin intimidare şi manifestarea forței vei căpăta ceea ce vrei sau vei 
păstra ceea ce ai. Dar acest lucru este greşit şi este opusul a ceea ce eu am 

predicat. V-am învăţat iubirea. Iubirea este ceea ce funcţionează. Iar 
faptul că războiul nu are urmări bune în lumea voastră ar trebui să vă 
spună ceva: anume, că gândirea voastră este greşită. 

Problema este că nu aveţi încredere în dragoste suficient de mult 
pentru a o alege în locul războiului. Nu aveţi încredere în dragoste — dar 
nici nu aţi încercat-o. Guvernele continuă să încerce să schimbe lucrurile 
în lume prin aceleaşi metode ineficiente dintotdeauna -— prin război şi 
intimidare. Este timpul pentru o schimbare. Aşa cum am spus, acum, 
după două mii de ani, este timpul să puneţi în practică ceea ce v-am 
învăţat. 

Ce va însemna asta? În esenţă, va fi aşa: În loc ca naţiunile să 
investească în armată, ar oferi fondurile necesare pentru a-i ridica pe 
nevoiaşi din sărăcie la un nivel de trai decent. Asta se poate referi la 
alimentaţie, oportunităţi educaţionale, asistenţă medicală, contracepţie, 
asistență la construirea de infrastructură sau la iniţierea de afaceri, şi 
multe alte lucruri. 

Problema este distribuţia inegală a bogăției şi a resurselor. Dacă n-ar 
fi asta, v-aţi rezolva cumva diferenţele voastre ideologice şi religioase. De 
exemplu, dacă Statele Unite ar oferi musulmanilor radicalizaţi resurse 
pentru a trăi decent, cum ar mai putea ei continua să vă urască, 
indiferent de credinţele lor diferite?! 

Vă urăsc pentru că vă percep ca pe un duşman şi au motivele lor 
pentru asta. Dacă nu veţi mai fi văzuţi ca duşmani, ei nu vor mai avea 
niciun motiv să se războiască cu voi. Cum poţi să te împrieteneşti şi să-ţi 
ajuţi aşa-numiţii inamici în loc să te lupti cu ei? Ce vor ei de la tine şi le 
poţi da? 

Trecerea de la felul în care este lumea acum la acea lume mai ideală 
pare imposibilă. Cum se poate face acest lucru? Din fericire, există astăzi 
în lume mulţi oameni inteligenţi care ştiu cum să-l realizeze. Cel mai 
mare obstacol este să-i convingi pe oameni că aceasta este calea de 
urmat, că pacea şi dragostea sunt calea. Principiul este simplu: ceea ce 
dai, primeşti înapoi. Dând dragoste, toţi câştigă. Aşa se va uni lumea şi 
numai aşa se va face. 

Capitolul 3: 
AFI OM 





Primul lucru pe care vreau să-l spun despre ce înseamnă a fi om este 
că nu sunteţi oameni. Asta e important. Vă vedeţi într-un anumit fel, dar 
acesta nu este întregul adevăr. Sunteţi oameni, dar nu sunteţi doar 
oameni. Sau, ar fi şi mai corect să spunem că experimentați temporar 
condiţia umană, dar nu sunteţi, în esenţă, oameni. 

Sunteţi divini, la fel ca orice altă creatură. Fiecare creatură îşi are 
originea în Divinitate. Orice creaţie vine de la Dumnezeu şi se întoarce la 
Dumnezeu. Între timp, pentru o vreme, sufletul vostru simte ce înseamnă 
să fii o fiinţă umană pe Pământ. S-ar putea ca sufletul vostru să fi fost 
deja o ființă umanoidă pe o altă planetă. Sau poate că veţi experimenta 
asta data viitoare când vă reîncarnaţi, dacă o s-o mai faceţi. 

Viaţa este o aventură pentru suflet. A fi om pe Pământ nu este decât 
un capitol al acestei aventuri, un scurt capitol. Ideea este că tu eşti 
Divinul care se deghizează ca om, la fel şi ceilalţi. Divinul este infinit, 
etern, atotputernic şi omniprezent şi se manifestă sub forma întregii 
creaţii. Trăieşte în creaţie. Deci, Divinul din voi este în fiecare şi în tot. 
Aceeaşi conştiinţă se află în toate, deşi forma fizică prin care ea se 
exprimă nuanţează experienţa pe care o are Divinul în acel colţ al 
universului. 

Fiecare creatură oferă Divinului o perspectivă unică, interesantă şi în 
continuă evoluţie. Divinul are o experienţă diferită într-o broască decât o 
are într-un fluture, un delfin sau un om. Vede diferit, simte diferit şi are 
capacităţi şi dificultăţi diferite în fiecare dintre aceste forme. 

Asta-i distractiv pentru Divin. Asta-i interesant pentru Divin. 
Imaginaţi-vă că puteţi experimenta orice v-aţi putea imagina! Aceasta 
este experienţa pe care o are Divinul. Experimentează fiecare posibilitate 
prin creaţie, nu doar orice posibilitate de pe Pământ, ci orice posibilitate 
din toate universurile. Care înseamnă o mulţime de experienţe! Iată ce 
face Dumnezeu: Dumnezeu creează, Dumnezeu trăieşte, Dumnezeu 
experimentează şi Dumnezeu evoluează prin acele experienţe. Dumnezeu 
este în interiorul tuturor, bucurându-se de toate şi învățând din toate. 

Asta vreau cel mai mult să vă întipăriţi în minte: Nu sunteţi cu 
adevărat oameni, nu doar oameni. Vă rog să vă amintiţi acest lucru. 
Diferenţa dintre cei care sunt treziţi sau iluminaţi şi ceilalţi este că ei au 
înţeles acest lucru, iar această senzaţie de a fi divini îi însoţeşte 
întotdeauna. Fi sunt conştienţi de faptul că Divinul priveşte prin ochii 
lor, le foloseşte corpul şi ia decizii. Divinul este cel care simte dragoste, 
recunoştinţă, uimire, pace, mulţumire şi trăieşte frumuseţea peste tot. 

Pentru Divin, orice face parte din viaţă este frumos. Este un cadou. 
Este sacru, pentru că el se vede în toate şi se iubeşte pe sine în toate. 
Acesta eşti tu. Tu eşti cel ce trăieşte viaţa în acest fel. 

Dar a fi om diferă foarte mult de această percepţie, după cum ştiţi 
bine. Vedeţi, simţiţi, experimentați, chiar iubiţi, dar întotdeauna există 
sentimentul că ceva nu este în regulă, că ceva trebuie reparat şi că nu 
puteţi doar să vă relaxaţi şi să trăiţi, pur şi simplu. Simţiţi că aveţi lipsuri, 
că viaţa nu este ceea ce vreţi să fie, că partenerul nu este ceea ce vreţi să 
fie el sau ea, că munca nu este plăcută, şi nici măcar copiii voştri nu sunt 
atât de plăcuţi. Nimic nu este destul de bun, cel puţin, nu pentru mult 
timp. 

Aceasta este lentila umană şi, credeţi-mă, este doar o lentilă, o 
pereche de ochelari care colorează şi distorsionează viaţa, făcând-o să 
pară neplăcută, ca o oglindă deformantă dintr-un parc de distracţie care 
nu este prea amuzantă. Această formă de experienţă umană nu trebuie să 
fie şi a ta. Când schimbi obiectivul prin care priveşti, totul se schimbă. 
Când priveşti cu ochii tăi divini, viața de om este bună: Este o minune, 
este uimitoare, este frumoasă și este prețioasă. Ce mai cadou — să poți 
trăi viața ca Dumnezeu într-un corp uman. Acesta este scopul vieților 
voastre pământeşti. 

Scopul învățăturilor mele este tocmai acesta, de a vă ajuta să vă 
modificaţi percepţia de la uman la divin cât încă trăiţi această viaţă 
umană. Pentru a face acest lucru, va trebui să vă descriu mai exact ce 
anume vă face să fiți umani, adică ce vă face să vă plângeţi şi să fiţi 
nefericiţi, să simţiţi lipsuri, să vă doriţi mai mult, să vă doriţi să fiţi 
diferiţi într-un fel sau altul şi să acţionaţi fără iubire. Va trebui să vă 
povestesc despre ego. 

Ego-ul este o programare care te face nefericit şi nemulțumit. Ego-ul 
este doar un program; nu este o entitate, aşa cum îşi imaginează mulţi — 

un mic eu în creier — deşi uneori se simte cam aşa. Ego-ul este 
programarea care generează ceea ce îţi spune vocea din cap. Examinând 
vocea din minte, poţi cunoaşte ego-ul. 

Această programare îţi prezintă un mod de a percepe viaţa. Este un 
punct de vedere — punctul de vedere al ego-ului — dar acel punct de 
vedere este profund eronat. Ego-ul nu vede viaţa aşa cum este ea cu 
adevărat. Eşti programat să percepi greşit viaţa. Şi eşti programat să 
încerci să repari ceea ce percepi greşit, prin “a face” şi “a avea” una şi alta, 
în loc de “a fi”, pur şi simplu: adică să priveşti în interiorul tău şi să 
descoperi ce este adevărat în realitate şi, prin urmare, să te eliberezi de 
suferinţa cauzată de percepțiile greşite ale ego-ului. 

Ego-ul este programarea care întâi creează nefericirea, iar apoi oferă 
soluţii pentru acea nefericire. Problema este că soluţiile nu funcţionează, 
cel puţin nu pentru mult timp, ca să nu mai vorbim că, de fapt, tocmai 
această programare este cauza suferinţei tale. Fără ego, aţi fi fericiţi, 
mulţumiţi şi amabili unul cu celălalt. Prin urmare, calea către fericire, 
mulţumire şi dragoste este de a vedea adevărul despre această 
programare, de a vedea că este ceva fals. 

A vedea adevărul este totuşi dificil, pentru că eşti programat să crezi 
ce-ţi impune programarea. Programarea pare a fi corectă şi este bine 
înrădăcinată, automată şi convingătoare. Programarea ta este foarte 
convingătoare! Pentru a descoperi falsitatea programării tale, trebuie să 
fii dispus să o examinezi şi să o pui la îndoială. Aceasta nu este o 
chestiune banală; poate fi destul de înfricoşător să faci acest pas. A-ţi 
pune sub semnul întrebării programarea este ca şi cum te-ai îndoi de 
fundamentele tale. Punerea în discuţie a programării te face nesigur. Ce 
se va întâmpla cu tine dacă o vei face? 

Dar pentru a scăpa de programare este nevoie de mult mai mult. Nu 
este de ajuns să fii convins că programarea ta este mincinoasă, deoarece 
ea funcţionează în continuare în fiecare moment. Programarea nu se 
opreşte doar pentru că ai aflat adevărul despre ea. Continuă ca 
întotdeauna. 

Pentru ca programarea să se oprească sau să nu te mai conducă, 
trebuie să fie demontată bucată cu bucată. Convingerile false produse de 
programare trebuie să fie recunoscute ca false, una câte una, clipă după 
clipă. Aceasta este munca ce trebuie făcută şi va dura ceva timp. 

Această lucrare necesită să fii conştient de gândurile care-ţi trec prin 
minte. Şi nici chiar asta nu-i de ajuns, pentru că mai trebuie să observi că 
aceste gânduri sunt false şi să nu le mai crezi. Apoi, mai trebuie să faci 
ceva: îndreaptă-ţi atenţia asupra momentului prezent în locul vocii din 
cap. Deci, eliberarea de programare implică patru aspecte: 

1. Să înţelegi că vocea din capul tău este cauza suferinţei şi că ea nu-i 
vocea ta, ci vocea programării tale (asta-i partea mai uşoară); 

2. Să conştientizezi gândurile din fluxul gândirii, pe care le-am 
numit vocea din minte. Această conştientizare se dezvoltă prin meditaţie; 

3, Să cercetezi gândurile din fluxul gândirii pe care încă le mai crezi, 
până când te convingi că nu sunt adevărate, utile sau demne de atenţia 
ta; şi 

4. Să îţi muţi atenţia de la tărâmul gândirii la viaţa reală, la 
momentul prezent. Abilitatea de a te dezlipi de gânduri se dezvoltă tot 
prin meditaţie. 

Meditaţia este esenţială pentru acest proces. Meditaţia este antidotul 
împotriva capturării tale de către vocea din cap şi însuşirii punctelor ei de 
vedere. Meditaţia dezvoltă abilităţile necesare demontării programării. 
Fără o practică zilnică de meditaţie, procesul de detaşare de vocea din 
cap va dura mult mai mult, posibil, vieţi la rândul. Meditaţia îţi va 
accelera evoluţia emoţională şi spirituală cum nimic altceva n-o poate 
face. 

Programarea devine o problemă doar atunci când crezi ceea ce 
spune. Odată ce încetezi să crezi gândurile din fluxul gândirii, 
programarea va continua să ruleze într-o anumită măsură pe fundal, dar 
nu o vei mai simti la fel de corectă sau de convingătoare ca înainte. În 
cele din urmă, multe dintre gândurile obişnuite nu vor mai apărea sau 
vor fi ca nişte şoapte fără putere de a te influenţa. Pe măsură ce acest 
proces avansează, gândurile din fluxul gândirii devin mai benigne, iar 
gândurile neutre şi pozitive nu sunt chiar o problemă, deşi tot te mai pot 
împiedica să rămâi prezent în viaţa curentă. 

Gândurile problematice sunt cele negative: gândurile de genul „Sunt 
inferior lui” şi „Nu sunt în regulă” şi gândurile de genul „Nu suport asta”. 
Acestea nu sunt niciodată adevărate. Gândurile negative nu sunt 

niciodată adevărate. Lasă ideea asta să te pătrundă. Toate gândurile 
negative fac parte din programare, nu din adevăr. 

Adevărul despre viaţă şi despre tine anunţă veşti foarte bune. Viaţa e 
bună; tu eşti bun. Orice lucru care afirmă altceva aparţine minciunilor 
programate care te fac pe tine şi pe ceilalţi nefericiţi. Eşti menit să fii 
fericit! Nu trebuie să suferi. Încetează să mai crezi minciunile vocii minţii 
tale şi vei trăi adevărul despre tine şi despre viaţă. 

Adevărul îţi este ascuns de către minciuni. Programarea produce 
minciunile care fac viața să pară mai neplăcută şi mai înfricoşătoare 
decât este de fapt. Produce minciuni care te fac să suferi. Îţi voi da câteva 
exemple: 


+ Vocea din minte îţi spune că anumite lucruri care nu îţi plac nu 
trebuie să se întâmple, atunci când ele, de fapt, se întâmplă. Este o 
minciună să spui că ceva nu ar trebui să se întâmple când totuşi se 
întâmplă. Orice se întâmplă se întâmplă şi, prin urmare, este logic că 
trebuie să se întâmple. A crede astfel de minciuni creează furie, tristeţe şi 
uneori frică, deşi nu este deloc nevoie să existe aceste emoţii. 

Cine spune că ceva nu ar trebui să se întâmple? Ego-ul. El se 
împotriveşte felului cum stau lucrurile; luptă împotriva vieţii. A fi în 
război cu viaţa este neplăcut. Dacă nu ai crede astfel de gânduri, nu te-ai 
simţi în război cu viaţa şi nu ai trăi emoţiile negative care îl însoțesc, cum 
ar fi furia, tristeţea şi frica. Aceste emoţii nu sunt o bagatelă. Nu numai că 
te fac să te simţi tu groaznic, ci şi cei din jur. Aceste emoţii stau la baza 
oricărui conflict din chestiunile omeneşti, şi toate apar pentru că ceva nu 
este aşa cum crezi tu că ar trebui să fie. 


+ Vocea din minte te sperie enumerându-ţi toate lucrurile negative 
care s-ar putea întâmpla în viitor. Ideile despre viitor sunt minciuni; 
aparţin unei realităţi imaginare, nu realităţii. Aceste idei provin din ego, 
iar ego-ul nu are în dotare niciun glob de cristal. Ego-ul nu este partea ta 
inteligentă sau înţeleaptă. Ego-ul e doar un program. Pierzi atâta energie 
şi emoție rumegând posibilităţile negative. Aceste gânduri nici măcar nu 
te protejează; doar te întristează şi te menţin în afara momentului 
prezent. 

Sinele tău înţelept, sinele divin, ştie să aibă grijă de tine şi ce trebuie 
să faci clipă de clipă pentru a fi în siguranţă. Dacă rămâi prezent în acum, 

vei şti ce este mai bine de făcut în orice situaţie care ar putea apărea. Din 
păcate, dacă eşti ocupat făcând strategii posibile de viitor sau dacă te 
pierzi în gânduri din alte motive, nu vei trăi în prezent. Şi atunci, în loc să 
fie eul tău divin la conducere, va fi ego-ul, iar ego-ul nu este la fel de 
înțelept. 


+ Vocea din mintea ta născoceşte poveşti — adică minciuni — în 
încercarea de a-ţi da o identitate. Vocea din cap îţi spune cine eşti cu 
ajutorul tuturor gândurilor care încep cu „eu”. Majoritatea acestor 
poveşti te fac să nu te simţi bine. De multe ori, înfăţişează imaginea unui 
om limitat, cu lipsuri sau insuficient de bun. Chiar şi poveştile menite să 
te facă să te simţi superior te fac să te simţi separat de ceilalţi, şi nici ele 
nu-ţi dau o stare bună. Chiar dacă există unele adevăruri în aceste 
poveşti, ele sunt nişte minciuni, fiindcă nu spun întregul adevăr. 

Aceste poveşti negative îi determină pe oameni să muncească peste 
limită şi să se streseze depunând eforturi pentru vreun ideal imposibil, 
pentru a dovedi că acele poveşti erau false şi a deveni mai fericiţi. Apoi, 
pentru a face faţă efortului, oamenii deseori mănâncă prea mult sau fac 
alte excese. Aceste poveşti conduc la dependențe, fac ravagii în relaţii şi 
te fac să fii nefericit. Cine ai fi fără aceste poveşti?! Cum ar fi viaţa fără 
aceste poveşti?! 


e Vocea din mintea ta provoacă tot felul de dorinte inutile, care, dacă 
nu sunt împlinite, îţi creează suferinţă. Este firesc să ai dorinţe şi 
preferinţe. De exemplu, este firesc să vrei libertate, dragoste, pace şi 
fericire. Acestea sunt dorinţe care originează din natura ta divină. Dar 
vocea din mintea ta doreşte alte lucruri, mai puţin importante, inclusiv 
unele lucruri frivole sau clar inaccesibile. Nerealizarea a ceea ce vrea ego- 
ul aduce tristeţe, furie, supărare, gelozie şi alte emoţii neplăcute. Fără 
acele dorinţe, nu ai mai trăi acele emoţii. 

Dorinţele ego-ului sunt minciuni: cine este acel „eu” care doreşte? 
Acel „eu” este o minciună. Nu indică o persoană reală, ci doar ideea de 
persoană. Tu nu eşti acel „eu”. Iar dovada este că poţi observa acest „eu” 
şi să te gândeşti la el. Cine este cel care poate observa şi se gândeşte la 
„eu?” Acesta eşti tu, cel adevărat. 

Şi care ar fi urmarea dacă împlineşti dorinţele „eu-lui”? Şi asta e tot 
o minciună. Înglobată în dorinţele ego-ului este o minciună: minciuna că 

îndeplinirea acestor dorinţe ar fi importantă pentru viaţa şi fericirea ta. 
Dar fericirea nu vine din satisfacerea dorințelor ego-ului tău, ci din 
conectarea cu iubirea, pacea şi bucuria sinelui divin. Acesta este 
adevărul. Găseşte fericirea care nu depinde de a obţine sau de a avea, ci 
doar de a fi! 


+ Vocea din capul tău rumegă trecutul, iar trecutul pe care-l tot 
rumegă este o minciună. Amintirea ta despre trecut nu este trecutul. 
Amintirea este un construct mental. La ce foloseşte? Şi totuşi, gândurile 
tale despre trecut provoacă atâtea suferinţe: regrete, amintiri dureroase, 
nostalgia după trecut — toate inutil de dureroase. Fără amintirile tale 
despre trecut, nu ai suferi din cauza trecutului. Fără aceste minciuni, nu 
ai mai suferi. 

Amintirile tale par a fi adevărate şi par a fi valoroase, iar asta este o 
altă minciună. Nu ai nevoie de gândurile tale despre trecut. Amintirile 
dureroase te întristează, iar cele fericite te scot din momentul prezent şi 
te fac să râvneşti ceva care nu mai există. Doare să vrei ceva care nu 
există în experienţa ta curentă. Gândurile despre trecut îţi provoacă 
durere sau, în cel mai bun caz, te scot din momentul prezent, indiferent 
care ar fi ele. 


e Vocea din minte îi judecă pe alţii, iar aceste judecăţi sunt tot nişte 
minciuni. Judecăţile ego-ului sunt minciuni, deoarece pretind că ar fi 
înțelepte şi atotştiutoare. Dar ego-ul nu este nici înţelept, nici atotştiutor, 
deci cum ar putea fi judecăţile sale?! Adevărul este că ego-ul nu are 
înțelepciune, pretinde că ştie lucruri pe care nu le ştie, iar tu nu eşti nici 
superior, nici inferior nimănui, aşa cum presupun judecăţile tale. 

Judecăţile tale par importante, adevărate şi utile, dar nu sunt. 
Aceasta este iluzia, minciuna. Eşti programat să crezi această minciună — 
că judecăţile tale ar fi adevărate şi valoroase — aşa că, în mod natural, te 
încrezi în judecăţile tale. 

Eşti programat să crezi toate minciunile pe care ţi le spune ego-ul 
prin vocea din capul tău. Dar este timpul să te trezeşti din această iluzie, 
din percepțiile false cu care ai fost programat şi să vezi adevărul. 
Adevărul este că toate judecăţile tale te fac nefericit, şi pe tine, şi pe 
ceilalţi. Ele se află la baza conflictelor de la toate nivelurile, inclusiv între 
naţiuni şi religii. 

+ Vocea din minte, ego-ul, îţi spune ce este bine şi rău, iar aceste 
aprecieri sunt nişte minciuni. Astfel de evaluări nu se bazează pe 
adevăruri morale fundamentale, ci mai degrabă pe opinia ego-ului despre 
ce este bun sau rău pentru „mine”, bun sau rău pentru Numărul 1. 

Problema aici este că ego-ul nu vede întregul tablou. Perspectiva sa 
nu include ceea ce este bun sau rău pentru alţii sau pentru Întreg. 
Perspectiva ego-ului exclude foarte multe lucruri. Deoarece evaluările 
ego-ului sunt mioape şi egocentrice, ele sunt nişte minciuni. Şi sunt 
minciuni pentru că nu sunt în concordanţă cu adevărul: cu adevărul 
despre cine eşti, cu adevărul despre Întreg sau cu adevărul despre viaţă. 
Ideile ego-ului despre bine şi rău nu sunt o călăuză bună pentru a-ţi 
conduce viaţa. 

Dacă crezi minciunile despre bine şi rău, viaţa ta se reduce la 
obţinerea a ceea ce este considerat bun de către ego şi evitarea a ceea ce 
este considerat rău. Ego-ul nu este capabil să pună corect lucrurile în 
balanţă. Şi nu despre asta este vorba în viaţă. Ci este vorba despre iubire: 
a învăţa să iubeşti şi să fii iubirea. Iar despre asta, ego-ul nu ştie nimic. 
Ceea ce spune vocea din capul tău despre dragoste nu este demn de 
încredere. 

Încrederea în minciuni te face mereu să suferi. Suferi când crezi că 
ceva este bun şi nu-l capeţi, sau că ceva este rău şi te procopseşti cu el. 
Încrederea în aprecierile ego-ului despre bine şi rău îţi pregăteşte inutile 
dezamăgiri şi nefericiri şi conduce la o viaţă goală şi neîmplinită. 


00 


*5«Dragii mei, sper că înţelegeţi că nu sunteţi această voce nefericită, 
nemulțumită şi neplăcută din minte. Apoi, odată ce ştii asta, poţi începe 
să vezi ce altceva anume se află aici, care a fost întotdeauna aici, dar te-a 
lăsat să crezi că eşti ceea ce spune vocea din capul tău că ai fi, te-a lăsat 
până ai devenit pregătit să descoperi adevărul despre cine eşti cu 
adevărat. Descoperirea acestui adevăr este ca şi cum ai afla că eşti 
moştenitorul unui regat frumos când credeai că eşti un sărac. 


5 În lectura mediumului-autor: cap.3 part.2 https://youtu.be/lzetMDGIUAs 

Adevărul aduce veşti foarte bune şi nu este chiar atât de ascuns. 
Acela ce eşti cu adevărat a fost mereu viu, trăindu-ţi viaţa. EI este cel ce 
vede, aude, gustă, miroase şi simte viaţa. El este cel ce iubeşte viaţa, cel 
ce râde, cel ce se distrează, cel ce este curios, puternic şi curajos, cel ce 
este generos şi moral. De fiecare dată când manifeşti curiozitate, forţă, 
curaj, înţelepciune, dragoste, generozitate, poftă de joacă, compasiune, 
corectitudine morală şi lipsă de îngrijorare, acesta este sinele tău real — 
sinele tău divin — care aruncă o privire din spatele ego-ului. 

Şi tot sinele tău divin permite identificarea cu ego-ul. Îţi permite să 
te pierzi în gânduri. Permite ego-ului — adică programării — să dirijeze 
spectacolul până când tu — acel tu care te trezeşti din transa egotică — vei 
fi gata să vezi adevărul. 

Vezi tu, nu este o greşeală că eşti condus de programare şi te pierzi 
în iluzie. Există un timp pentru toate: Aşa cum există un timp să crezi că 
eşti ego-ul şi să acţionezi conform lui, există un timp şi pentru a 
descoperi că nu eşti ego-ul şi a afla cum este să trăieşti aşa. 

Fiecare etapă a vieţii este bună, şi aşa este menită să fie, şi se petrece 
conform planificării. Te dezvolţi după cum ai nevoie şi după intenţia 
divină. Relaxează-te şi lasă-te condus la următoarea, frumoasa etapă, 
care este liberă de suferinţa pe care ai trăit-o în trecut. 

Întrucât citeşti aceste rânduri, înseamnă că a venit timpul să te 
trezeşti sau, cel puţin, să începi să te trezeşti. Dacă eşti deschis la aceste 
cuvinte şi poţi vedea adevărul din ele, atunci eşti gata să vezi falsitatea 
ego-ului şi să te eliberezi de el. A venit momentul şi acesta-i cel mai 
potrivit, deoarece lumea are nevoie de tine ca să priveşti viaţa printr-o 
lentilă mai iubitoare, mai generoasă şi mai paşnică. 

A fi om este dificil şi din alt motiv, în afară de propriul ego: A fi om 
este dificil din cauza ego-urilor altor oameni. Chiar dacă nu mai eşti legat 
de ego şi de vocea din minte şi poţi să acţionezi şi să vorbeşti într-un mod 
mai plin de iubire, probabil că oamenii din jurul tău sunt încă legaţi de 
ego-urile lor. Nu este suficient să fii eliberat de ego-ul tău dacă 
majoritatea celorlalţi oameni nu sunt; vibrația umanităţii va rămâne 
densă. Cei care sunt treziţi trebuie să găsească modalităţi de a-i influenţa 
pe ceilalţi, de a le ridica vibrația. 

Acest lucru se întâmplă în mod natural, într-o oarecare măsură, prin 
radiaţia energiei: dacă te afli într-o stare de conştiinţă superioară, cei din 

jur ar putea fi elevaţi fără ca ei măcar să-şi dea seama. Aceasta este 
Graţia. În acest fel, eşti un far de lumină în întuneric. Lumina ta 
străluceşte şi îi luminează pe cei din jurul tău. Din păcate, şi opusul poate 
fi adevărat: vibrația ta poate fi coborâtă de vibrația altora, dacă nu eşti 
atent. 

Lumea de astăzi este foarte densă vibraţional. Starea generală de 
conştiinţă a umanităţii este destul de scăzută şi această stare de 
conştiinţă a modelat lumea în care trăiţi şi cum se comportă oamenii. 
Majoritatea oamenilor duc o viaţă ocupată, grăbită, competitivă şi 
stresantă. Mulţi se luptă pentru resursele de bază şi încearcă doar să 
supraviețuiască, în timp ce aceia mai bogaţi se luptă pentru mai mulţi 
bani, putere, statut şi recunoaştere socială. 

Lumea voastră este, în esenţă, o reflexie a stării egotice de conştiinţă. 
Majoritatea oamenilor sunt profund identificaţi cu mintea lor egotică, cu 
vocea din cap, şi nu prea conştientizează că este posibil şi un alt mod de a 
trăi — un alt mod de a fi. Iar creştinismul nu a ameliorat situaţia. 

Creştinismul nu oferă viziunea altui mod de a fi în lume, chiar dacă 
eu am fost un exemplu în acest sens, şi nici nu sugerează că este posibilă 
o altă experienţă de viaţă, decât în Cer. Creştinismul şi-ar dori să vă 
acceptaţi aşa-numita natură păcătoasă şi că suferinţa vă este soarta până 
când veţi ajunge în cer. Creştinismul, de asemenea, nu reuşeşte să explice 
suferinţa vieţii. 

Creştinismul nu acceptă că oamenii îşi pot îmbunătăţi în mod 
substanţial starea de conştiinţă, decât, poate, dacă se roagă sau se 
spovedesc sau fac lucrări bune. Creştinismul are puţine de spus despre 
realizarea unei stări superioare de conştiinţă, cu excepţia recunoaşterii 
câtorva sfinţi care au realizat acest lucru, dar fără prea multe explicaţii 
despre cum au făcut-o. 

Când am fost pe Pământ, am trăit într-o stare de conştiinţă 
superioară şi am avut cunoştinţe despre elevarea conştiinţei. Am 
practicat meditaţia şi i-am învăţat pe discipolii mei şi pe ceilalţi apropiaţi 
ceea ce învăţasem despre meditaţie şi stările superioare de conştiinţă 
când călătorisem în India. Învățăturile mele includeau adevăruri 
ezoterice şi metafizice, dar acele adevăruri mai profunde s-au pierdut. S-a 
pierdut acel “know-how” necesar omului obişnuit, bărbat sau femeie — 

cum să ajungă la stări superioare de conştiinţă. lar asta lipseşte din 
creştinism. 

Acesta este un eşec destul de sever al bisericii creştine. Părinţii 
bisericii nu doreau ca enoriaşii să ştie că pot atinge nivelurile superioare 
de conştiinţă la care ajunsesem eu. Şi, ca să fim sinceri, majoritatea 
autorităţilor clericale, pur şi simplu, nu ştiau că acest lucru este posibil. 
Stările superioare de conştiinţă nu făceau parte din experienţa lor, 
fiindcă nu primiseră niciodată învăţăturile ezoterice care le-ar fi putut 
face posibile pentru unii. Cum să înveţi pe alţii ceva ce nu ştii?! Aşadar, 
creştinismul a fost condamnat să se piardă în ceremonii fastuoase şi 
opulenţă, în ritualuri care nu pot duce niciodată la o transformare 
adevărată, ci, poate, doar întăresc speranţele oamenilor într-o viaţă mai 
bună în Cer după moarte. 

Nu, biserica nu v-a învăţat şi nu predică că voi aveţi acelaşi potenţial 
divin pe care l-am avut şi eu. Şi aş dori să corectez asta. Mulţi oameni din 
Occident sunt acum deschişi şi pregătiţi pentru acest mesaj, graţie 
infuziei de idei orientale în Occident încă de prin anii 1960. Cunoştinţele 
ezoterice nu au fost îngropate în Orient aşa cum au fost în Occident, şi 
sunt recunoscător pentru asta. 

În Orient, transmiterea conştiinţei sau a energiei a fost bine 
înțeleasă şi practicată între guru şi discipol. Discipolii nu au primit doar 
învățături de la guru, ci şi altceva foarte preţios: o transmitere a 
conştiinţei. Au fost înălţaţi prin prezenţa guru-lui. Li s-a dat să guste din 
conştiinţa guru-lui, un gust care poate nu a durat, dar totuşi, un gust. 

Transmiterea unei stări superioare de conştiinţă de către un guru 
sau un învăţător spiritual este un mare cadou şi este cel mai eficient 
mijloc de a ajuta aspiranţii să atingă o stare mai înaltă de conştiinţă. 
Învățătorul spiritual schimbă starea creierului discipolului, ceea ce se 
întâmplă şi în meditaţie, iar acesta este începutul, după care ucenicul 
devine mai ferm stabilit în acea stare superioară. 

O stare de conştiinţă superioară poate fi cunoscută cu adevărat doar 
prin trăirea ei, deoarece cuvintele nu o pot descrie sau transmite în mod 
adecvat. Trăirea acesteia este învăţătura, iar restul învățăturilor vorbesc 
despre cum să atingi acea stare superioară şi ce înseamnă să trăieşti în 
ea. 

Acestea sunt învăţăturile importante, care nu au fost incluse în ceea 
ce se spune că am predicat acum două mii de ani. Aceasta a fost o mare 
omisiune. Atunci eram venerat nu doar pentru că oamenii recunoşteau 
adevărul în învăţăturile simple pe care le prezentam, ci şi pentru că 
primeau o transmisie de la mine şi erau înălţaţi în prezența mea. Se 
simțeau mai bine în prezenţa mea. 

După ce am părăsit acea viaţă, tot ce a mai rămas din învăţăturile 
mele au fost relativ puţine cuvinte, majoritatea fiind destinate să înveţe 
oamenii cum să se comporte, nu cum să-şi ridice conştiinţa. Problema 
este că nu poţi ajunge la o stare de conştiinţă superioară doar printr-un 
comportament bun, deşi acesta ajută şi este important. Şi va fi dificil să 
fii bun în mod constant fără o schimbare în conştiinţă. Trebuie început 
cu începutul. Oamenii încearcă tot timpul să fie buni, dar eşuează, 
pentru că sunt încă sub controlul ego-ului. Dar odată ce conştiinţa ta s-a 
ridicat şi eşti dincolo de ego, comportamentul bun devine natural. Un 
comportament bun rezultă din conştiinţa superioară, nu invers. 

Ideea pe care vreau să o subliniez este că spiritualitatea se referă la 
starea ta de conştiinţă; nu este vorba despre credinţe sau ritualuri. 
Spiritualitatea înseamnă elevarea stării tale de conştiinţă şi să trăieşti 
într-un mod aliniat cu sinele tău divin, nu cu sinele egotic. Înseamnă a 
privi printr-o nouă lentilă şi de a trăi într-un mod nou, unul care nu mai 
este determinat de vocea din minte şi de pulsiunile şi dorinţele ego- 
ului.»* 

Starea ta de conştiinţă contează nu doar pentru tine, ci pentru toţi 
cei din jur. Fiecare îi afectează pe toţi ceilalţi prin transmisie energetică. 
Aşa cum guru-şii şi învățătorii spirituali transmit conştiinţa superioară, 
fiecare om transmite acea stare de conştiinţă în care se află. Deci, atunci 
când trăieşti printre oameni care sunt mai ales într-o stare de conştiinţă 
inferioară, fie conştiinţa ta va cobori pentru a se potrivi cu a lor, fie 
conştiinţa lor se va ridica pentru a se potrivi cu a ta. 

Ce vreau să explic este cum poţi să îţi menţii vibrația ridicată când te 
afli în mijlocul celor cu o vibraţie mai scăzută. Acest lucru se poate face, 
dar este deosebit de dificil dacă nu eşti ferm stabilit într-o stare 
superioară. Deci, aceasta este prima problemă: stabilirea mai fermă într- 

o stare de conştiinţă superioară. Ea necesită timp şi practică. Să treci la o 
stare de conştiinţă superioară în timpul meditaţiei nu este atât de dificil; 
mulţi stăpânesc acest proces. Dar să rămâi în acea stare în afara 
meditaţiei se dovedeşte a nu fi atât de uşor, ceea ce este de înţeles. Nu 
este uşor să menţii o stare de conştiinţă superioară trăind în această 
lume. 

Iată deci câteva sugestii: 


e Fă-ţi timp în fiecare zi pentru a medita cel puţin o oră zilnic, într-o 
singură şedinţă, în orice moment al zilei preferi. Stai într-o poziţie 
confortabilă, astfel încât să poţi medita atât de mult fără niciun 
disconfort. Am explicat elementele de bază ale meditaţiei în alte cărţi, aşa 
că nu le voi detalia aici. Iar acest medium-autor are cursuri online unde 
predă meditaţia. Meditaţia zilnică este cel mai important lucru pe care îl 
poţi face pentru a-ţi ajuta evoluţia spirituală. 


+ Când eşti printre oameni, în loc să vorbeşti, ascultă cât mai mult 
posibil. Adică, să asculţi ceea ce spun oamenii şi, de asemenea, să asculţi 
— sau să observi — gândurile vocii din capul tău, fără să le rosteşti. 
Încearcă să-i asculţi pe ceilalţi cu Inima, Inima spirituală, fără a filtra 
spusele lor prin judecăţile şi opiniile minţii tale. 

A asculta cu Inima înseamnă să fii receptiv la ceea ce există, dar fără 
să evaluezi: să accepţi cum stau lucrurile şi cum sunt oamenii, cu 
curiozitate, îngăduinţă şi compasiune. Asta face întotdeauna sinele tău 
divin. Totuşi, nu vei putea face asta în prezenţa oamenilor dacă eşti 
preocupat să-ţi asculţi vocea din minte şi să exprimi acele gânduri. 

Când eşti cu alţii, renunță la toate gândurile şi doar rămâi prezent şi 
receptează viaţa aşa cum se întâmplă ea. Lasă-i pe ceilalţi să-şi exprime 
judecăţile şi opiniile, fără să te bagi şi tu, fiind sau nefiind de acord cu ei. 
Exersează să laşi orice şi pe fiecare să fie aşa cum este. Astfel, trăirea 
vieţii şi a relaţiei cu ei va fi foarte diferită, decât dacă li te alături în lumea 
ego-ului, care evaluează permanent, având atracţii şi repulsii. Observă 
cât de relaxat te simţi când stai alături de ceilalţi în acest fel. Ce diferenţă 
este faţă de starea egotică de conştiinţă! 

În caz că te preocupă ca nu cumva ceilalţi să creadă că eşti ciudat 
dacă taci prea mult timp, probabil vei descoperi că, în această stare de 
doar-a-fi, eşti mai simpatic şi mai atractiv ca niciodată! 

+ Când te simţi stresat, agitat, confuz sau prins de vocea din cap, 
opreşte-te. Opreşte orice faci şi fă atent câteva respiraţii adânci şi lente. 
Inspiră încet şi profund din diafragmă până numeri la şase şi apoi expiră 
încet numărând până la şase. Fă acest lucru timp de zece minute, apoi 
cercetează-te lăuntric şi vezi ce este cu adevărat de făcut în continuare. 

Trebuie să alegi tu cum îţi trăieşti viaţa. Nu-i nevoie să laşi mintea 
implicită, egotică, să determine ce şi cum faci. Nu lăsa vocea din cap, care 
este vocea stresului, să te conducă sau să îţi determine acţiunile. În 
schimb, lasă bucuria să determine ce trebuie făcut mai departe. 

Ce vrei să faci tu acum? Ce ai nevoie? Poate că trebuie să te opreşti şi 
să te odihneşti mai mult de zece minute. Poate că trebuie să te uiţi pe 
fereastră şi doar-să-fii pentru o vreme. Doar-fii până când îţi devine clar 
cum vrea sinele tău mai profund să te mişte în continuare. 

Dacă laşi vocea din minte să te conducă, te va hărţui până când vei 
deveni epuizat şi irascibil, iar asta nu-i viaţă. Şi totuşi, acesta e modul 
cum mulţi îşi trăiesc viaţa. Apoi, ei încearcă să se refacă, chipurile, 
mâncând în exces sau dedându-se vreunei alte forme de plăcere. 

Există şi un alt mod, anume acela de a-ţi echilibra activitatea cu 
odihna şi doar-să-fii. Acest lucru poate părea nepractic, dar când eşti 
stresat şi nefericit nu prea eşti funcţional sau eficient. Poţi să-ţi desfăşori 
mai echilibrat viaţa cotidiană dacă te opreşti periodic din activitate, 
examinându-te lăuntric şi întrebându-te: „Unde este bucuria mea acum? 
Spre ce anume mă îndeamnă acum bucuria să acţionez sau să nu 
acţionez? Ce trebuie cu adevărat făcut acum? ” 

S-ar putea să descoperi că, atunci când laşi sinele divin să-ţi 
stabilească activităţile, unele activităţi vor fi date la o parte în mod 
natural, întrucât vei recunoaşte că nu merită efortul sau că sunt inutile. 
Ego-ul face ca lucrurile neimportante să pară importante, ceea ce este un 
fel prin care îţi ocupă timpul inutil. 

Pentru ego, cel mai important lucru este să fii mereu ocupat, pentru 
că el îşi pierde toată puterea când te opreşti şi te laşi doar-să-fii. Află 
singur ce activităţi se ivesc prin simplul fapt de a te opri un pic şi de a 
privi. Sinele tău divin ştie să-ţi trăiască viaţa dacă îi dai ocazia. Totuşi, 
directivele sale nu vin sub formă de cuvinte în minte, ci, mai degrabă, sub 
formă de inspiraţie şi îndemnuri de a acţiona atunci când vine momentul 
potrivit. 

+ Evită persoanele negative ori de câte ori poţi. Asta nu înseamnă că 
nu eşti amabil — poţi fi în continuare amabil cu ei; înseamnă doar că eşti 
inteligent şi ai grijă de tine. Cu excepţia cazului în care trebuie să fii de 
folos cuiva care are probleme cu negativitatea, probabil că nu are rost să 
interacţionezi cu acea persoană dacă acest lucru poate fi evitat. Probabil 
că vibrația acelei persoane nu va fi ridicată de a ta, decât dacă este foarte 
deschisă faţă de tine, dar în schimb, vibrația ta ar putea fi afectată 
negativ când intri în contact cu ea. 

Evitarea persoanelor negative este doar o bună igienă emoţională. 
De ce să te pui singur în situaţii care ţi-ar putea declanşa propriile 
probleme sau ţi-ar putea declanşa judecăţile şi cobori vibrația?! Acest 
lucru este important mai ales dacă încă nu eşti bine stabilit într-o stare 
superioară. Cei care abia învaţă să fie mai prezenţi în viaţă ar fi înţelept 
să aleagă cu atenţie cu cine îşi petrec timpul. Cei care sunt mai ferm 
stabiliți în Prezenţă ar putea rămâne adesea pe lângă oamenii negativi, 
deşi rareori o vor face, cu excepţia cazului în care simt că trebuie să le fie 
de folos. 

Oamenilor spirituali le vine adesea greu să manifeste mai mult 
discernământ în privinţa persoanelor cu care îşi petrec timpul, pentru că 
nu vor să rănească sentimentele nimănui. lar uneori sentimentele 
oamenilor chiar sunt rănite atunci când relaţia ta cu ei se schimbă. Dar 
asemenea schimbări fac parte din viaţă şi lucrul acesta trebuie, pur şi 
simplu, să fie acceptat — şi de către ei, şi de către tine. 

Acest lucru este valabil şi pentru membrii familiei. Oamenii 
spirituali se simt foarte vinovaţi că doresc să petreacă mai puţin timp cu 
membrii familiei, dar şi acest lucru trebuie acceptat de către toţi cei 
implicaţi. Nu poţi lăsa alte persoane, inclusiv membrii familiei, să-ţi 
stabilească modul în care îţi trăieşti viaţa. În cele din urmă, trebuie să fii 
sincer cu tine însuţi — sincer despre ce este just pentru tine în fiecare 
moment. Dacă nu este ceea ce-ţi trebuie — dacă nu simţi un “da” în 
interior — să petreci timpul cu anumiţi membri ai familiei, atunci nu o 
face, decât dacă este absolut necesar. Ai disponibilă o cantitate limitată 
de timp şi energie. Pentru conştiinţa ta, este important cum o cheltui. 


* Implică-te în activităţi plăcute care îţi înalţă conştiinţa: dansează, 
cântă din voce, cântă la un instrument, ascultă muzică, creează ceva, 

desenează sau pictează, plimbă-te în natură, joacă-te cu câinele, mergi cu 
bicicleta sau practică un sport, citeşte cărţi spirituale sau ascultă 
înregistrări cu cărți sau învățături spirituale. Fă ceea ce îţi place şi te face 
să te simţi bine şi fericit — şi fă-le zilnic. Petrece cât de mult timp poţi 
făcând lucruri ce te fac fericit şi îţi menţin vibraţiile ridicate. 

Aceste tipuri de activităţi îţi elevează conştiinţa şi te fac să te simţi 
bine, deoarece îţi focalizează atenţia asupra vieţii reale, cea generată de 
simţuri, în locul realităţii virtuale a minţii. Chiar şi citirea cărților 
spirituale este o practică de concentrare a minţii şi te scoate din realitatea 
imaginară a lui „eu, mine şi mie”. 

Ori de câte ori te pierzi în ceea ce faci, chiar şi în lectură, te adânceşti 
în bucuria de a trăi a sinelui tău divin. Pe de altă parte, ori de câte ori te 
pierzi în gândurile despre tine şi viaţa ta, pierzi contactul cu viaţa reală şi 
trăieşti în lumea ego-ului, unde domnesc neajunsurile şi nemulţumirea. 


+ Mantrele, afirmaţiile pozitive şi rugăciunile sunt alte instrumente 
excelente pentru menţinerea unei stări superioare de conştiinţă sau 
pentru accederea la o stare de conştiinţă superioară atunci când ai 
pierdut-o. Deoarece m-am referit destul de mult la aceste lucruri în 
cărţile mele şi meditaţiile ghidate, nu le voi mai detalia aici. 


* Înconjoară-te cu frumuseţe şi cu ceea ce îţi aduce bucurie şi scapă 
de ceea ce nu o face. Frumuseţea deschide Inima, iar frumuseţea este 
foarte disponibilă. Natura pune frumuseţea la dispoziţia aproape a oricui. 
Unul dintre cele mai bune lucruri este să-ţi petreci timpul în natură, 
fiindcă te împrospătează şi îţi înalţă conştiinţa. Natura este vie şi nu are o 
minte egotică. Din acest motiv, este relaxant să stai în natură, iar când te 
relaxezi, te scufunzi în natura ta divină. Fiinţele umane iubesc în mod 
natural frumuseţea şi se relaxează în prezenţa frumuseţii naturale. 

Casa ta poate fi, de asemenea, un sanctuar, un loc în care simţi 
relaxare, calm şi frumuseţe. Fă tot ce poţi pentru a-ţi face ambientul 
plăcut. Mediul este important şi emite o anumită vibraţie. Dacă ţii 
deschis televizorul mult timp, de exemplu, va afecta vibrația din casă. 
Deoarece televiziunea tinde să fie destul de negativă şi violentă, este 
important să minimizezi timpul de vizionare. Meditaţia afectează, de 
asemenea, vibrația din casă: cu cât meditezi mai mult, cu atât vibrația se 

impregnează mai adânc şi te ajută să menţii în căminul tău un nivel mai 
înalt de conştiinţă. 

Este important să ai în casă lucruri pe care le iubeşti. Atunci când 
ochii tăi văd acele lucruri, ele radiază recunoştinţă şi bucurie. Din acelaşi 
motiv, este important să scoţi din casă lucrurile cu care faci asociaţii 
negative sau de care nu ai nevoie. În mod subtil, reacţionezi negativ la 
acele lucruri şi îţi pot reduce vibrația. 

Poţi avea un anumit control asupra mediului de acasă. Fă-l un spaţiu 
liniştit, plin de iubire, creând un sentiment al sacrului în el. Alege lucruri 
care reflectă sau îţi îmbunătăţesc starea de conştiinţă şi scapă de lucrurile 
care nu o fac. Transformă-l într-un loc în care simţi recunoştinţă pentru 
tot ceea ce ai. Dă-ţi silinţa ca să faci din casa ta un loc în care se 
manifestă şi trăieşte sinele tău divin. 


+ Dacă doreşti să menţii o vibraţie superioară, este important să 
monitorizezi şi să limitezi ceea ce urmăreşti la televizor şi pe internet, 
inclusiv ştirile. În cea mai mare parte, televiziunea şi alte mass-media 
reflectă starea medie de conştiinţă, care este destul de scăzută. 
Majoritatea oamenilor ce apar la televizor şi în filme sunt profund 
identificaţi cu ego-urile lor. 

Televiziunea şi filmele prezintă întreaga gamă de emoţii umane 
negative şi, de obicei, chiar mai intens decât le trăieşti în mod normal. 
Ceea ce vezi sunt oameni care suferă şi care, adesea, încearcă să scape de 
suferinţă în moduri care creează şi mai multă suferință pentru ei şi 
ceilalţi. Vezi oameni prinşi în stări negative de conştiinţă şi 
manifestându-se negativ. Şi adesea te identifici cu emoţiile lor intense, 
ceea ce nu este prea sănătos: Când ei sunt furioşi, te simţi furios; şi când 
ei sunt speriaţi, şi tu te simţi speriat. Dacă ceva la care te uiţi te 
determină să te contracţi energetic, atunci vizionarea nu-ţi face bine şi e 
timpul s-o opreşti. 

Ceea ce se arată la televizor şi în filme este mai ales cum să nu faci 
faţă emoţiilor decât cum să le tratezi într-o manieră sănătoasă, căci asta, 
aparent, ar face scenariul neinteresant. Personajele de la televizor şi din 
filme duc povestea înainte luând decizii proaste una după alta. Fi fac tot 
ceea ce nu ar trebui să facă — mint, trişează, manipulează, ucid, îi rănesc 
pe alţii — toate acestea în încercarea de a face față propriei stări 

emoţionale negative sau pulsiunilor egotice. Ceea ce vizionezi la televizor 
şi în filme este un ego pe steroizi. 

Acest lucru poate părea destul de inocent: te uiţi cum alţii iau decizii 
mai proaste decât le-ai lua tu vreodată. Seinfeld a fost un geniu în a vă 
arăta slăbiciunile ego-ului şi necazurile pe care le cauzează, şi v-a făcut să 
râdeţi. Totuşi, ceea ce se întâmplă cu adevărat în acest show şi chiar mai 
rău în nenumărate altele este că vă învaţă că un astfel de comportament 
egotic este normal. În loc să vi se arate modele iluminate de 
comportament uman, vi se arată ce-i mai rău din natura umană. Şi, chiar 
dacă acest tip comportament nu este lăudat, totuşi, aceste show-uri 
trimit un mesaj inconştientului că aşa acţionează ființele umane, care se 
traduce prin „este în regulă să acţionezi astfel”. 

Da, există şi unele exemple de ființe umane luminoase la televizor şi 
în filme, dar acestea sunt excepţii. Modelele de spiritualitate care există 
în viaţa reală, dacă ajung să fie prezentate în mass-media, sunt 
portretizate inexact şi ridiculizate sau considerate periculoase. Oamenii 
spirituali sunt, de obicei, descrişi ca fiind nebuni sau membri ai unei 
secte sau la marginea societăţii. 

Această prezentare constantă a ego-ului şi a celor mai urâte aspecte 
ale omenirii menţin oamenii în închisoarea propriului ego. Întăreşte 
condiţionarea negativă, care este ego-ul. Consolidează credinţele voastre 
egoiste greşite. De exemplu, accentul constant care se pune pe corpul şi 
frumuseţea femeilor întăreşte convingerea că acest lucru ar fi important 
la o femeie, când, de fapt, nu este. Acesta este un mesaj subliminal foarte 
apăsător şi limitativ! Desigur, odată ce te-ai trezit la adevărul despre ego, 
mass-media are mai puţină putere de a-ţi întări condiţionarea negativă, 
dar mintea inconştientă încă mai este afectată, într-o oarecare măsură, 
de tot ceea ce vezi. 

Unul dintre cele mai dăunătoare lucruri este frica stârnită de mass- 
media. Prezintă toate lucrurile îngrozitoare care se pot întâmpla, ca şi 
cum ele ar face parte din viaţa de zi cu zi. Televiziunea şi filmele îţi 
introduc imagini violente şi tragice în mintea inconştientă şi atunci 
începi să crezi că viaţa ar fi la fel de înfricoşătoare şi tragică precum 
aceste poveşti fantastice. Nu este sănătos să crezi că viaţa este 
înfricoşătoare. Este literalmente nesănătos să te temi, din cauza 
substanţelor chimice care sunt eliberate în organism atunci când îţi este 

frică. Filmele de groază nu sunt sănătoase, în niciun caz pentru copii, 
care tocmai îşi formează ideile despre lume. 

Ego-ul percepe lumea ca fiind mai înfricoşătoare decât este şi îţi 
oferă toate motivele pentru care ar trebui să te temi. Da, există pericole 
în lume şi trebuie să fii atent, dar nu există câte un tigru sau un terorist la 
fiecare colţ. Dacă ideile tale despre viaţă provin de la televizor şi din filme 
— ceea ce se şi întâmplă într-o oarecare măsură, fie că eşti conştient sau 
nu de asta —, atunci vei găsi că viaţa obişnuită este destul de apăsătoare, 
când ea, de fapt, nu este. Şi probabil că vei petrece mai mult timp 
îngrijorându-te inutil de viitor în loc să fii prezent în aici-şi-acum. Aceste 
show-uri nu vă învaţă adevărul, ci întăresc temerile, opiniile şi 
neînțelegerile ego-ului. 

Dar şi mai rea este ideea, atât de des prezentată la televizor şi în 
filme, că violenţa ar fi soluţia problemelor voastre. Când vedeţi acte 
violente la televizor şi, mai ales, atunci când le văd copiii, violenţa devine 
ceva normal. Oamenii ajung să perceapă violenţa ca o soluţie viabilă la 
dificultăţile lor, fără a înţelege cu adevărat urmările unui act violent 
pentru sine şi pentru societate. 

Fără astfel de imagini la televiziune şi în filme, războiul ar deveni 
imposibil. Aceste imagini servesc complexului militar-industrial. Ele 
alimentează convingerea că, pentru a face față duşmanilor, trebuie să-i 
ucizi, lucru pe care nicio mamă şi niciun tată nu şi-ar învăţa copiii. 

Mamele şi taţii învaţă dragostea şi respectul pentru ceilalţi, dar îşi 
duc copiii la filme care arată cuceriri, închisoare, război şi violenţă. Ce 
credeţi că intră mai eficient în mintea inconştientă? Vă spun eu că 
imaginile penetrează mintea inconştientă mai eficient decât cuvintele. 

Imaginile merg direct către mintea inconştientă, ocolind orice 
reflecţie sau evaluare raţională. Nu contează ce le spuneţi copiilor voştri 
dacă li se oferă violenţă în fiecare zi. Ca majoritatea oamenilor de pe 
Pământ, nici ei nu vor crede că pacea chiar este posibilă. Vor continua să 
creadă că oamenii sunt incapabili să se înţeleagă şi că vor exista 
întotdeauna duşmani cu care trebuie să lupte. 

Trebuie să începeţi să vă vedeţi semenii ca prieteni, indiferent de 
cum arată sau de ce anume cred, nu ca duşmani, căci altfel, nu vă vor fi 
niciodată prieteni. Acesta este primul pas către pace: trebuie să schimbaţi 
modul în care îi percepeţi pe ceilalţi. Ego-ul îi percepe pe ceilalţi ca pe o 

ameninţare, în timp ce sinele divin îi percepe pe ceilalţi ca pe el însuşi. 
Această schimbare a percepţiei necesită o translație a conştiinţei. 


00 


Aşa cum am spus la începutul acestui capitol, nu eşti de fapt om. Dar 
cât timp te afli aici, pe Pământ, eşti prins în programarea umană. Nu poţi 
scăpa de ea în totalitate şi nici nu ai vrea, deoarece ai nevoie de o parte 
din ea, dar poţi să dezafectezi alte părţi din ea şi să reduci ceea ce nu 
funcţionează. 

O mare parte din programare nu funcţionează. Voi mai da câteva 
exemple de programare disfuncţională, la care ar fi bine să renunți. 

Unele dintre cele mai disfuncţionale şi omniprezente gânduri din 
fluxul gândirii sunt cele care încep cu „Îmi place” şi „Nu-mi place”. 
Această afirmaţie ar putea părea amuzantă, din moment ce acestea par 
gânduri destul de importante. Oare nu ar trebui să ştii ce îţi place şi ce 
nu?! 

Răspunsul este că ştii deja ce îţi place şi ce nu îţi place: de exemplu, 
nu vei mânca o lămâie în loc de o portocală. Nu ai nevoie de vocea din 
cap ca să-ţi spună: „Îmi plac portocalele şi nu-mi plac lămâile”, pur şi 
simplu, vei lua o portocală ca s-o mânănci, nu o lămâie. „Îmi place” şi 
„Nu-mi place” sunt gânduri disfuncţionale pentru că nu ai nevoie de ele, 
dar crezi că ai. Aşa că te preocupi cu astfel de gânduri în loc doar-să-fii 
aici şi acum şi să laşi fiinţa înţeleaptă care eşti să-ţi trăiască viaţa. 

Aceste gânduri — „Îmi place” şi „Nu-mi place” — sunt unul dintre 
principalele moduri prin care este creat şi întreţinut sinele fals, un motiv 
pentru care aceste gânduri sunt disfuncţionale. Ele te îndepărtează de 
sinele tău divin şi insinuează că ar exista un sine fals. Odată ce te 
identifici cu acest sine fals, vei continua adesea să te identifici cu diverse 
credinţe, temeri şi griji care aparţin sinelui fals. „Îmi place” şi „Nu-mi 
place” sunt declaraţii aparent inofensive şi aparent adevărate care 
acţionează ca nişte cârlige ce te atrag în lumea şi părerile sinelui fals, care 
sunt false. 

Mai există şi alte gânduri ca acestea care acţionează ca nişte cârlige, 
ce perpetuează sinele fals şi, prin urmare, sunt disfuncţionale. De pildă, 
comparaţiile „mai bine decât” şi „mai puţin decât”. Aceste cuvinte par a fi 
utile. Oare n-ar trebui să poţi diferenţia un măr mai bun decât altul, de 

exemplu?! Sau o maşină care este mai bună decât alta?! Sau chiar un 
angajat care este mai bun decât altul?! Ba da şi poţi conta pe sinele tău 
înțelept şi divin că va face acest lucru, fără niciun comentariu irelevant al 
vocii din mintea ta. De fapt, asta înseamnă vocea din capul tău: 
comentarii irelevante. 

Sinele tău divin va alege în mod natural cea mai bună dintre 
posibilele alegeri sau va face cercetări pentru a stabili ce este mai bine. La 
asta foloseşte intelectul, care nu este acelaşi lucru cu vocea din minte. 
Sinele divin alege cu înţelepciune şi foloseşte mintea şi intelectul raţional 
pentru a o face. 

Nu ai nevoie de acea voce să te bată la cap evaluând totul: „Aşa e mai 
bine decât altfel. Asta e mai frumoasă decât cealaltă. Ăsta e mai deştept 
decât celălalt. Câinele acesta e mai drăguţ decât acela.” Dacă observi 
atent, vei vedea că vocea din capul tău se află într-o stare aproape 
permanentă de evaluare şi comparare. Asta face vocea din capul tău. Te 
ţine ocupat cu aprecieri aparent importante. 

Aceste evaluări par a fi adevăruri şi fapte, deşi nu sunt. Trec drept 
importante, dar rareori sunt. De fapt, multe astfel de evaluări sunt opinii 
nefondate sau doar strict personale, fără nicio valoare de adevăr. Crezi că 
evaluările tale despre cineva sau ceva sunt adevărul esenţial, nu doar 
opinii, or, de cele mai multe ori, sunt doar opinii, adesea bazate pe nimic. 
Minţii îi place să aibă păreri şi adesea, pur şi simplu, inventează păreri de 
dragul distracţiei. 

Nu, nu ai nevoie de majoritatea acestor evaluări, deşi există loc şi 
pentru evaluări în viață. Doar că nu ai nevoie ca vocea din cap să te 
împroaşte cu ele la fiecare pas. Ştii deja, spontan, când te uiţi la două 
mere, de exemplu, care dintre ele ar fi de preferat, în măsura în care acest 
lucru poate fi cunoscut. Inteligența ta ştie ce trebuie să ştie, fără să se 
gândească la asta sau să vorbească despre asta. 

Viaţa este mai simplă fără toată conversaţia ce are loc în capul tău. 
Vocea din cap este ca şi cum ai avea un coleg agasant, arogant, care 
flecăreşte constant despre totul şi orice. Ce epuizant e! Nu trebuie să 
suporţi toată acea pălăvrăgeală. Ea se va diminua numai când nu vei mai 
crede că acele evaluări sunt importante şi necesare şi vei înceta să le mai 
dai atenţie. 

Aceste preferinţe şi evaluări, de genul — „Îmi place” şi „Nu-mi place” 
şi comparaţiile — se transformă cu uşurinţă în lamentări ori alte 
negativităţi, ceea ce este o problemă. Vocea din minte este o nemulțumită 
fără leac. Nu doar că are preferinţe; se mai şi plânge. Iar lamentările 
creează emoţii de nemulțumire, furie, ranchiună şi alte tipuri de 
negativităţi. Te fac nefericit, dar acel tu este sinele tău fals. Iată de ce 
sinele fals al tuturor este nefericit: Gândurile despre „Îmi place” şi „Nu- 
mi place”, atunci când sunt luate prea în serios, te pot transforma într-o 
persoană nefericită şi neagreabilă. Acesta este efectul viclean şi nefericit 
la a avea preferinţe şi opinii despre orice. 

Un alt grup de gânduri inutile şi, prin urmare, disfuncţionale sunt 
gândurile despre viitor. Cât timp petreci gândindu-te la viitor? 
Majoritatea oamenilor îşi pierd mult timp în speculaţii despre ce s-ar 
putea întâmpla şi cum ar fi. Şi aceste gânduri par importante şi utile. Par 
folositoare. Dar oare sunt?! Cât de des te ajută în viaţă gândurile despre 
viitor ? Dacă analizezi, vei vedea că nu există aproape nicio corelaţie între 
gândurile tale despre viitor şi modul în care se desfăşoară viaţa. 

Ai impresia că ai mai mult control asupra vieţii decât ai de fapt, iar 
când te gândeşti la viitor, capeţi o anumită senzaţie de control, de parcă 
gândirea ar şi deveni realitate sau de parcă gândirea îţi va asigura 
controlul sau va rezolva problemele din viitor. 

Eşti programat să crezi că gândurile tale despre viitor sunt valoroase 
şi necesare. Trebuie să le examinezi până când vei vedea că nu sunt. 
Gânditul la viitor îţi iroseşte timpul şi energia şi te împiedică să fii mai 
prezent în viaţă. 

Nu mă refer aici la gândurile despre, să zicem, ce ai nevoie să 
împachetezi pentru o călătorie. Aceasta este o utilizare practică a minţii 
în vederea unui eveniment viitor real. Dar chiar şi aşa, oare de câte ori nu 
ai uitat să împachetezi unele lucruri necesare pentru călătorie?! Viaţa 
este mult mai haotică decât îţi place să crezi, iar gânditul intens este doar 
un efort al minţii de a încerca să o pună “în ordine”. 

Unele dintre cele mai disfuncţionale gânduri sunt cele despre trecut. 
Şi acestea se deghizează ca fiind importante şi necesare, deşi tot ceea ce 
fac cu adevărat este să păstreze sinele fals. Ce este sinele fals? Este suma 
totală a ideilor pe care le ai despre tine însuţi. 

De unde vin aceste idei? Majoritatea sunt poveşti despre ceva care s- 
a întâmplat în trecut, avându-te pe tine în centrul acelor poveşti şi 
înflorite într-un mod care te descrie într-un fel sau altul, adesea negativ, 
dar uneori măgulitor. De exemplu, ai fost la Paris, iar asta te face cineva: 
un călător prin lume, sofisticat, norocos, special. Nu a fost doar o 
călătorie la Paris; acel eveniment spune ceva despre tine. A contribuit la 
definirea sinelui fals, modul în care gândeşti despre tine însuți. 

Sensul pe care îl dai evenimentelor din viaţă îţi defineşte sinele fals: 
Tu ai fost maltratat ori tu ai fost favoritul părinţilor; sau tu ai fost mereu 
prostul clasei ori tu ai fost glumeţul clasei. Îţi obţii identitatea (cine crezi 
tu că eşti) din poveştile despre tine din trecut, fie din cele pe care ţi le 
spui singur, fie din cele pe care le spun alţii despre tine. Aceste poveşti nu 
doar că te definesc, ci te limitează, te constrâng să te priveşti într-un mod 
mărginit. Aceste poveşti te diminuează. 

Nu ai nevoie de aceste gânduri. Nu trebuie să te defineşti în niciun 
fel. Cine eşti tu cu adevărat este un mister, un mister complex şi în 
continuă schimbare. Ştie cineva ce vei face sau vei spune în clipa 
următoare?! Acest lucru nu este bătut în cuie pe baza istoriei tale 
personale, deşi, dacă crezi poveştile tale despre tine şi crezi că ele arată 
cine eşti, atunci comportamentul tău se va conforma: Devii ceea ce crezi 
că eşti, pur şi simplu, pentru că tu o crezi. Asta înseamnă condiţionare. 

Condiţionarea este un set de credinţe care îţi determină 
comportamentul dacă le laşi s-o facă. Odată ce ai conştientizat acele 
credinţe şi ai decis să te eliberezi de ele, atunci poţi descoperi cine eşti cu 
adevărat. Descoperi că „Eu sunt”, fără altă descriere suplimentară, este 
cea mai corectă definiţie a cine eşti. Eşti mult mai mult decât orice 
povestioară pe care ţi-ai putea-o spune despre tine. 

Poveştile sunt adevărate doar atunci când le crezi. Trezirea şi 
iluminarea înseamnă eliberarea de poveştile tale. Te trezeşti din sinele 
fals la un sentiment al sinelui liber de orice poveste. Când te goleşti de 
toate poveştile, te poţi recunoaşte ca fiind entitatea de lumină care eşti. 
Iluminarea este procesul prin care devii tot mai puţin din cine credeai că 
eşti şi tot mai mult din cine eşti cu adevărat. Într-atât te goleşti de 
gânduri, încât tot ce mai rămâne este lumină. 

Capitolul 4: 
REALITATEA 





Ego-ul percepe greşit viaţa. Îşi imaginează că lumea şi viaţa sunt 
altfel decât sunt. Ego-ul „vede ca printr-o sticlă, întunecos” [n.tr. — 1 
Corinteni 13:12]. Lentila prin care priveşte lumea este murdară şi lumea 
îi pare mai înfricoşătoare şi mai dificilă decât este ea. Ego-ul nu vede 
viaţa aşa cum este de fapt. Lumea, aşa cum ego-ul şi-o imaginează, este o 
iluzie. 

Pe de altă parte, realitatea este modul în care sunt viaţa şi lumea de 
fapt. Când priveşti cu ochii Divinului, vezi lumea şi viaţa aşa cum sunt ele 
de fapt. Ai de-a face cu realitatea, nu cu iluzia. Calea spirituală înseamnă 
a învăţa să priveşti cu ochi clari şi puri, ochii unui copil mic al cărui ego 
nu e dezvoltat pe deplin şi care a avut parte de puţine condiţionări. 

Când iluzia este înlăturată, cum arată realitatea? E simplu. Este doar 
asta: orice trăieşti acum, dar fără evaluarea sau comentariul vocii din 
cap. Înseamnă doar asta: că stai oriunde stai, că respiri oricum respiri, că 
vezi Orice vezi, că auzi ceea ce auzi şi simţi ceea ce simţi. Realitatea este o 
experienţă fără gânduri. Gândurile creează iluzia, iar când gândurile se 
opresc sau rămân în fundal, trăieşti realitatea. 

În realitate, nu există trecut sau viitor, ci doar acum. Acumul — 
realitatea — se schimbă întotdeauna. Ca un râu care este în constantă 
mişcare, Acumul dă naştere continuu la noi experienţe, iar ceea ce a fost 
dispare fără regrete. Acumul aduce noi privelişti, sunete, mirosuri, 
gusturi, senzaţii, intuiţii, inspiraţii, îndemnuri de acţiune şi informaţii. 
Acumul este un flux de experienţă în continuă schimbare. Aceasta este 
realitatea. 

Corpul-minte este mecanismul senzorial care este capabil să 
înregistreze această experienţă continuă, proaspătă. Tu eşti mecanismul 
senzorial al lui Dumnezeu, dar eşti mai mult decât un mecanism 
senzorial. Ai braţe şi mâini care pot influenţa viaţa şi picioare care se pot 
deplasa prin viaţă. Şi ai liberul-arbitru. Eşti capabil să acţionezi în mod 
liber asupra vieţii, şi de aici apare distracţia. 

Dumnezeu se distrează jucându-se în viață prin intermediul 
persoanei tale. Totuşi, uneori, liberul tău arbitru, şi uneori chiar voia lui 

Dumnezeu, creează experienţe care nu sunt prea distractive, dar înveţi 
ceva din acele experienţe. Orice se întâmplă îl mulţumeşte pe Dumnezeu, 
care nu are vreo preferință despre ce anume experimentează. Lui 
Dumnezeu îi place să înveţe şi Dumnezeu adoră provocările. Lui 
Dumnezeu îi place orice experienţă, chiar şi aceea de a nu-i plăcea o 
experienţă, care este una obişnuită, fiindcă ai un ego. 

Nu este vina ta că ai un ego care creează o experienţă iluzorie a 
realităţii. Dumnezeu a conceput ego-ul tocmai pentru a face asta, astfel 
încât Dumnezeu să se poată juca în această realitate iluzorie. La fel cum 
poate că-ţi place să vizionezi un film de groază, lui Dumnezeu îi place să 
fie speriat şi provocat în modurile în care te provoacă ego-ul. 

Pentru Dumnezeu, ca şi pentru tine, provocarea de a avea un ego 
este o experienţă temporară, în care ai intrat pentru distracţia provocării, 
ştiind tot timpul că Dumnezeu nu se poate pierde definitiv în această 
realitate iluzorie. Şi aceasta face parte din proiect: Aveţi în destin ca, la 
un moment dat, să pătrundeţi prin iluzia creată de mintea egotică şi să vă 
amintiţi cine sunteţi cu adevărat. Acesta este momentul în care vă aflaţi 
majoritatea dintre voi în călătoria umană. Descoperiţi acum adevărul 
despre viaţă şi despre cine sunteţi cu adevărat. 

Odată ce cunoşti adevărul, chiar şi intelectual, călătoria devine mult 
mai uşoară. Odată ce ştii că este o iluzie, îşi pierde puterea asupra ta. 
Cunoaşterea adevărului îţi oferă o perspectivă de ansamblu. Este ca şi 
cum ai vedea lumina de la capătul tunelului: poţi vedea că există un drum 
de ieşire din suferinţă şi că drumul este clar către lumină. Respiri uşurat 
şi totul devine mult mai uşor din acel moment. 

Cunoaşterea adevărului te ajută să-ţi uşurezi suferința, dar mai 
trebuie să mergi spre lumină încă ceva timp înainte de a fi complet în 
lumină şi a te recunoaşte ca fiind lumină. Cât timp mai eşti în tunel, 
continui să fii influenţat de ego, dar, totodată, începi să te simţi ca fiind 
lumina. Oscilezi, simţindu-te ba ego-ul, ba Divinul. Acest balans înainte- 
înapoi poate continua foarte mult timp până îţi dai seama că nu eşti deloc 
ego-ul, ci lumina. Dar pentru o vreme, te simţi ca fiind amândouă. 

Trezirea este atunci când ieşi din tunel în lumină şi laşi tunelul în 
urmă. Vechea ta senzaţie că eşti mic, captiv şi suferind este înlocuită de o 
nouă senzaţie de sine mai spațioasă, care nu este limitată de idei despre 
cine ai fi, ci este, pur şi simplu, trăirea a ceea ce eşti. Ceea ce ai lăsat în 

urmă în tunel sunt toate ideile despre tine care te-au făcut să te simţi cu 
lipsuri şi nefericit. Fără toate acele idei, te poţi simţi mai clar fiinţa care 
eşti şi ai fost dintotdeauna. 

Da, ai un corp-minte, dar acesta este văzut în mod clar ca fiind doar 
un vehicul pentru ca fiinţa ta să călătorească prin viaţă. Corpul-minte nu 
este cine eşti. Este ceea ce-ţi permite să trăieşti această viaţă, dar nu are 
nimic de-a face cu cine eşti cu adevărat. Eşti spirit şi ai fost dintotdeauna, 
la fel ca noi, cei din dimensiunile superioare. Spiritul care te animă pe 
tine nu este diferit de spiritul care ne animă pe noi şi pe orice altceva 
creat vreodată. Este acelaşi spirit. Există un spirit în fiecare fiinţă creată. 

Lasă această idee să te pătrundă. Cine eşti tu nu-i nici mai mult nici 
mai puţin decât cine sunt eu. Suntem la fel, dar în costume diferite, în 
aceeaşi călătorie spre Acasă, dar în locuri diferite de-a lungul acestei 
călătorii. Cei dintre voi care sunteţi Copiii Stelelor nici măcar nu sunteţi 
într-un loc diferit de al meu în această călătorie, ci doar lucraţi în această 
dimensiune inferioară pentru o vreme, înainte de a reveni în 
dimensiunile superioare. 

Nu există vreo fiinţă mai bună decât tine şi nici vreo fiinţă mai rea 
decât tine. Este aceeaşi fiinţă cu măşti diferite. Aceasta înţelegi când te 
trezeşti. Îţi dai seama de identificarea ta cu tot ceea ce există şi că tot ceea 
ce există este diferit doar ca formă, dar nu diferă în niciun alt mod de 
tine, de cine eşti cu adevărat. 

Iluzia înseamnă toate ideile pe care le ai despre tine, care sunt doar 
condiţionări, o programare. Te gândeşti la tine într-un anume fel şi asta 
te face să te comporţi parţial într-un anumit fel. Şi ai alte programe, 
reflectate în harta astrologică, care te programează cu o anumită 
personalitate, impulsuri, talente, înclinații şi scop al vieţii. Singurul lucru 
care te face diferit de o altă fiinţă umană, în afară de corpul tău (vehiculul 
spiritului tău), sunt aceste condiţionări şi programe. 

Corpul şi această programare sunt suficiente pentru a-ţi oferi 
senzaţia de a fi un sine separat, care este pusă intenţionat şi la îndemână 
pentru a putea trăi o viaţă umană. Eşti menit să ai această programare şi 
senzaţia de a fi un individ, căci altfel cum ai putea avea o viaţă unică şi o 
experienţă unică a vieţii?! Aceasta a fost intenţia lui Dumnezeu când ţi-a 
dăruit această programare şi un ego care-ţi dă senzaţia de a fi un sine 
separat. 

Mai mult decât atât, oricine are o programare imperfectă şi, uneori, 
problematică. Nimeni nu este programat să fie perfect; toată lumea este 
programată pentru imperfecţiune. Nu este vina ta că eşti imperfect, că ai 
probleme sau că ai răni de vindecat sau defecte de personalitate de 
corectat. 

Nu prea poţi face mare lucru în privinţa programării pe care o ai. 
Chiar dacă te străduieşti foarte mult să devii cea mai bună persoană, tot 
vei mai avea unele defecte şi vei mai face greşeli. Aşadar, te rog să nu 
crezi că scopul vieţii ar fi să devii perfect. Nu este. Nu vei reuşi niciodată 
asta. Trebuie să te accepţi ca fiind imperfect şi să te ierţi pentru 
imperfecţiunile tale, şi să-i ierţi şi pe ceilalţi pentru ale lor. 

Toate acestea sunt intenţionate şi aşa sunt menite să fie. Deci, nu are 
rost să te plângi sau să te simţi vinovat pentru programarea felului tău de 
a fi. Nu poţi fi altfel decât eşti; şi totuşi, evoluezi continuu şi devii un 
vehicul mai rafinat pentru sinele divin. 

Din cauza acestei programări şi a ego-ului, care este tot o 
programare, există suferinţa. Este încorporată în viaţă şi inevitabilă. 
Deci, haide să vorbim puţin despre suferinţă, pentru că este important să 
înţelegi de ce suferă atâta fiinţele umane. 

Un răspuns uşor de dat este: fiindcă ai un ego, aşa cum am explicat. 
Dacă nu ar fi ego-ul, nu ai trăi dualitatea, ci nondualitatea: Unimea. Ceea 
ce înțeleg prin dualitate este nu doar senzaţia de a fi un individ separat, 
pe care o generează programarea egoică, ci şi senzaţia că lumea are două 
aspecte: bun şi rău. Totuşi, în realitate, lumea sau viaţa este nonduală, iar 
acea Unime este natural bună, deoarece esenţa ei este iubirea. 

Dualitatea este pur conceptuală şi este o iluzie: Viaţa pare a fi plină 
de contrarii, deşi, de fapt, nu este. Mintea priveşte viaţa prin lentila unor 
astfel de concepte, ceea ce creează o realitate iluzorie. Deşi conceptele 
sunt utile pentru comunicarea cu ceilalţi, ele nu sunt reale. Nu aparţin 
realităţii, ci realităţii născocite de minte. Credinţa că astfel de concepte 
sunt reale duce la suferinţă. 

Dar încă nu am răspuns la întrebarea de ce ai un ego care vede viaţa 
printr-o astfel de lentilă. De ce a creat Dumnezeu un ego care percepe 
greşit viaţa şi o împarte în bine şi rău? Singura explicaţie posibilă este că 
Dumnezeu a intenţionat să pună astfel suferinţa în viaţă. Dacă creezi un 
ego care percepe greşit viaţa, aceste percepții greşite vor crea obligatoriu 

suferinţă. A crede minciuni nu poate duce la fericire sau libertate, ci doar 
la nefericire şi întemniţare într-o realitate falsă. Dumnezeu a creat ego-ul 
pentru a percepe greşit viaţa şi a provoca suferinţă. Dar, din nou, de ce? 

Nu este chiar atât de dificil de răspuns. Dumnezeu a creat un ego 
care provoacă suferință pentru că Dumnezeu a vrut să experimenteze 
suferinţa. De ce? Pentru că poate. Dacă ai fi veşnic şi ai putea face orice 
vrei, ai putea explora cum este chiar şi suferinţa. Dacă ai avea toată 
eternitatea la dispoziţie pentru a experimenta tot ceea ce ar fi posibil în 
realitate, de ce n-ai explora şi o realitate iluzorie?! 

Cu toate acestea, Dumnezeu nu s-a băgat în această dimensiune, 
unde există iluzie şi suferinţă, fără să aibă şi o cale de ieşire. Planul nu 
era să se piardă complet şi iremediabil în iluzie. Aşa că, Dumnezeu a pus 
în experienţa umană şi o cale de ieşire din suferinţă. 

Această cale de ieşire este conştientizarea. Dumnezeu s-a asigurat că 
păstrează o anumită cantitate de conştiință-de-Sine în această 
dimensiune fizică. Şi în cazul în care aceasta s-ar pierde, Dumnezeu s-a 
asigurat că ar fi alţii în jur care nu ar fi complet pierduţi în iluzie, având o 
anumită conştientizare a adevărului. 

De asemenea, Dumnezeu a creat un fel de ceas intern cu alarmă care 
să-l trezească pe Dumnezeu din iluzie. La un moment dat în evoluţia 
fiecăruia, Divinul lăuntric începe să se trezească la adevăr. Conştiinţa se 
aprinde şi începe să vadă adevărul şi apoi găseşte şi pe alţii care se 
trezesc sau care s-au trezit deja. 

Tu eşti Dumnezeu care se trezeşte la natura ta divină. Aceasta este o 
veste foarte bună! Nu eşti o jalnică fiinţă umană prinsă într-o lume a 
suferinţei, aşa cum se simte ego-ul atât de des. Aceea-i realitatea lui, dar 
nu este realitatea. Realitatea este mult mai binevoitoare decât atât! 
Bunătatea abundă, iubirea abundă, iar vieţile tale pământeşti nu sunt 
decât o întrerupere relativ scurtă din toată acea iubire şi lumină. 

Pe Pământ, eşti provocat să-ţi găseşti drumul înapoi la iubire şi 
lumină, după ce ai fost separat de iubire timp de eoni. Eoni înseamnă 
mult timp. Sute sau chiar mii de vieţi trăite într-o dimensiune fizică sună 
ca veşnicia, dar sunt doar o clipă din marea călătorie a sufletului tău. 

Se câştigă foarte multe prin incursiunea în această dimensiune 
foarte densă, care nu ar fi putut fi dobândite în alt mod. A trăi pe planeta 
Pământ este o mare binecuvântare şi multe, multe suflete aşteaptă la 

coadă pentru privilegiul de a veni pe Pământ. Este un loc foarte special, 
unde se învaţă lecţii unice şi se poate dobândi o mare compasiune. 

Ştiu că nu pare să fie aşa din punctul tău de vedere. Ştiu cât de greu 
poate fi pe Pământ. Dar aici înveţi că starea ta interioară înseamnă totul 
pentru fericire şi succes. Trăieşti sub iluzia că fericirea şi succesul 
constau în obţinerea sau realizarea a ceva exterior ţie, deşi adevărul este 
că ai avut fericire şi succes tot timpul, în simpla trăire de a fi cine eşti cu 
adevărat. 

Poate cineva să fie mai fericit sau mai de succes decât Dumnezeu?! 
Tu eşti Dumnezeu. Fericirea lui Dumnezeu şi senzaţia că viaţa este o 
experiență minunată şi de succes sunt deja ale tale. Sunt acolo înăuntru, 
pentru că Dumnezeu este acolo, înăuntrul tău. 

Opreşte-te un moment şi simte asta. Poţi să simţi bucuria pe care o 
simte Dumnezeu fiind viu, prin faptul de a fi viu, pur şi simplu? Poţi să 
simţi dragostea pe care o are Dumnezeu pentru viaţă şi pentru ocazia pe 
care corpul-minte i-o dă lui Dumnezeu de a trăi? Poţi să simţi 
curiozitatea şi entuziasmul lui Dumnezeu de a descoperi cum se va 
desfăşura această viaţă a ta? 

Ca într-un film sau roman minunat, Dumnezeu (şi tu) vă întrebaţi 
cum se va petrece această poveste care este viața ta. Care vor fi 
câştigurile? Care vor fi pierderile? Urcuşurile şi coborâşurile? Totul este 
încântător pentru Creator. Poţi simţi toate sentimentele lui Dumnezeu în 
interiorul tău. Nu sunt emoţiile obişnuite, ci unele mai profunde, mai 
subtile, mai autentice şi mai aievea decât orice emoție. Acesta e adevărul. 
Dumnezeu savurează experienţa de a fi tu! Dumnezeu este fericit şi 
îndrăgostit de tine şi de toată viaţa. Viaţa e bună! 


00 


Înveţi să te armonizezi cu această experienţă internă — experienţa 
sinelui tău divin. Aceasta este experienţa realităţii, pentru că este ceea ce- 
i adevărat. Este ceea ce Dumnezeu trăieşte prin tine. Eşti programat să 
simţi ceea ce trăieşte ego-ul tău, dar odată ce te desprinzi de el, poţi trăi 
adevărul. Ego-ul simte viaţa ca fiind suferință; Dumnezeu trăieşte viaţa 
în bucurie. Pentru a te elibera de iluzie, nu trebuie să se schimbe nimic în 
lumea exterioară sau în viaţă, ci doar experienţa ta interioară. Trebuie să 
înveţi să te acordezi la experienţa vieţii pe care o are Dumnezeu. 

Ego-ul este foarte ocupat încercând să schimbe lucrurile în lume şi 
în viaţă, ca să se simtă mai bine. Te ţine ocupat tot încercând să repari 
lucrurile şi să obţii lucruri, dar asta nu te conduce niciodată la fericire. 
Ego-ul nu cunoaşte calea spre fericire. Nu te poate ajuta să descoperi 
adevărul. EI îţi provoacă nefericirea şi îţi ascunde adevărul. 

Ar trebui să nu-ţi mai pierzi timpul alergându-ţi coada. Asta face 
ego-ul. Trebuie să-ţi opreşti activităţile, în special eforturile pentru mai 
mult şi mai bine, şi să faci alte alegeri. Dacă nu-ţi opreşti activitatea, va fi 
dificil să vezi ce se întâmplă — adică să percepi adevărul — şi, mai 
important, să-l trăieşti pe Dumnezeu din tine, căci asta necesită o 
ascultare tăcută şi o mare sensibilitate, în care ego-ul nu vrea să se 
angajeze. 

Nu ego-ul este cel ce caută adevărul sau se opreşte ca să se privească 
înăuntru. Cel ce o face este Divinul care se trezeşte în tine. La un moment 
dat al evoluţiei tale spirituale, Divinul te îndeamnă să faci lucruri care îţi 
vor ajuta trezirea la adevăr. Divinul te inspiră să cauţi învăţători şi 
învățături spirituale, să meditezi şi să faci alte practici, să încetineşti 
ritmul, să te întorci spre interior, să te odihneşti şi doar-să-fii. Toate 
acestea sunt cheia descoperirii adevărului despre viaţă şi despre cine eşti. 
Nu pare atât de greu sau neplăcut, nu-i aşa?! 

Totuşi, ego-ul se împotriveşte acestor activităţi la fiecare pas. 
Împotrivirea sa face ca aceste lucruri să pară dificile, ca o treabă grea, ca 
şi cum ar fi o corvoadă doar-să-fii, să te întorci spre interior, să asculţi 
învățături înălţătoare şi să meditezi! Ego-ul se teme că nu vei realiza 
obiectivele sale dacă faci aceste lucruri, ceea ce poate fi adevărat, dar vei 
„realiza” lucruri mai semnificative. 

Este important să pui aceste activităţi la mare preţ. A te odihni, 
doar-a-fi, a privi înăuntrul minţii, a medita şi a absorbi învăţăturile 
spirituale par ego-ului tău ca un lux sau ca nişte frivolităţi. Ele sunt 
contrare obiectivelor ego-ului şi, în măsura în care eşti identificat cu ego- 
ul, îţi vor părea şi ţie o pierdere de timp. 

Totuşi, nu există o altă modalitate de a trece de la iluzie la realitate 
decât făcând aceste lucruri. Acestea constituie calea. Dacă nu eşti gata să 
mergi pe cale, este în regulă. Dar dacă eşti, atunci trebuie să-ţi petreci o 
parte din timp făcând aceste lucruri. 

Majoritatea dintre voi sunt interesaţi să faceţi aceste lucruri, dar cât 
de des le faceţi? Fac parte din stilul vostru de viaţă sau sunt doar 
ocazionale? Viaţa spirituală necesită un anumit stil de viaţă pentru a o 
susține. Stilul de viaţă al majorităţii americanilor şi al celor din 
majoritatea ţărilor moderne este stabilit de ego, nu de Divin. Majoritatea 
oamenilor îşi alocă puţin timp pentru a se odihni, doar-a-fi, a medita, a 
contempla şi a se interioriza. Oamenii trebuie adesea să se îmbolnăvească 
sau să devină invalizi ca să-şi facă timp pentru astfel de lucruri, care sunt 
adesea tocmai scopul spiritual al apariţiei bolilor şi dizabilităţilor fizice. 

Cei care se află pe o cale spirituală ar putea crede că le pot avea pe 
amândouă, că pot duce atât o viaţă rapidă, stresantă, cât şi o viaţă 
spirituală. Nu spun că progresul pe calea spirituală ar fi imposibil în 
cadrul unui stil de viaţă activ şi, cu siguranţă, spiritualitatea este mai 
importantă ca oricând într-un asemenea stil de viaţă, dar stresul şi prea 
multă activitate ori asociere cu oamenii vă vor limita semnificativ 
progresul spiritual. 

Acesta este motivul pentru care, de-a lungul timpului, oamenii s-au 
retras în locuri izolate sau în mânăstiri pentru a-şi continua evoluţia 
spirituală. Ei o fac pentru că liniştea, singurătatea şi activitatea minimă 
fac posibilă experimentarea tărâmului subtil, acolo unde sălăşluieşte 
sinele divin. Zgomotul, oamenii şi activitatea fac contrariul. 

Este dificil să trăieşti în lume şi să nu fii afectat de vibrația generală 
a oamenilor şi a locurilor, care este în mare parte egotică, cu excepţia 
locurilor sacre precum bisericile şi templele şi natura. Este dificil să-ţi 
mențţii vibrația ridicată în mijlocul mulţimii de oameni, nenumăraţilor 
stimuli senzoriali şi multelor activităţi, care sunt specifice majorităţii 
oraşelor şi mediilor de muncă. 

Unii dintre voi vor trebui să decidă ce este mai important — creşterea 
spirituală sau avansarea profesională. Pe de altă parte, unii dintre voi 
sunt meniţi să fie punți între această lume activă şi spiritualitate, trăind 
în lume şi aducând aici conştiinţa superioară şi inspiraţia. Acesta este un 
rol dificil. Trebuie să fiți capabili să vă integrați şi să navigaţi prin lumea 
afacerilor, menţinând în acelaşi timp o stare mai elevată de conştiinţă. 
Unii dintre voi cu acest rol sunteţi Copiii Stelelor şi aveţi capacitatea să 
realizaţi această ispravă. 

O asemenea transformare a structurilor de muncă este esenţială 
pentru schimbarea stării generale a conştiinţei de pe planetă. Dacă îşi 
înalţă conştiinţa numai oamenii din afara lumii afacerilor, cum vor putea 
ei să producă schimbări în lumea afacerilor?! Aşadar, deşi afacerile şi 
lumea activă sunt un obstacol pentru păstrarea unei stări de conştiinţă 
elevate, în acelaşi timp, afacerile şi lumea activă au nevoie de conştiinţa 
superioară şi de înţelepciunea şi ideile inovatoare care apar natural din 
ea. 

Chiar şi cei care sunt treziţi sau iluminaţi au nevoie de meditaţie, 
linişte, singurătate şi timp dedicat introspecţiei pentru a rămâne în 
legătură cu sinele divin, sau Prezenţa. Mulţi presupun, în mod eronat, că 
meditaţia nu ar mai fi necesară după momentul trezirii, dar încă este 
necesară, căci altfel veţi aluneca înapoi în starea egotică a conştiinţei, 
periodic sau definitiv. 

Oamenii se pot trezi şi apoi se pot întoarce la somn, iar unul dintre 
motive este că nu au un stil de viaţă care să susţină trezirea. Alte motive 
ar fi că nu erau stabiliţi în Prezenţă suficient de ferm înainte de trezire 
sau că au probleme emoţionale nevindecate care îi ţin legaţi de starea 
egotică. 

A fi trezit este o stare de conştiinţă foarte diferită de cea egotică, iar 
trezirea îţi modifică viaţa în multe feluri. Activităţile tale se vor schimba 
în mod natural după ce te trezeşti şi, de obicei, se vor schimba chiar 
înainte de trezire. 

Probabil că se vor schimba şi oamenii cu care-ţi petreci timpul, 
precum şi cât timp petreci cu ei. După trezire, în general, există mai 
puţină nevoie de socializare cu ceilalţi şi mai puţină satisfacţie din 
această activitate. Interacțiunile superficiale nu mai sunt considerate a fi 
foarte interesante sau satisfăcătoare şi nu te mai interesează ca alţii să-ţi 
îndeplinească anumite nevoi, cum ar fi nevoia de a ţi se da atenţie sau 
nevoia de aprobare. 

Una dintre cele mai mari diferenţe dintre cei care sunt treziţi şi 
ceilalţi este că cei treziţi se mulţumesc cu viaţa aşa cum este ea şi cu 
lucrurile mici din viaţă. Simt o mare recunoştinţă pentru ceea ce au şi 

pentru ceea ce există. Nu simt nevoia să facă sau să obţină o mulţime de 
lucruri sau experienţe pentru a fi fericiţi. 

Le plac lucrurile mărunte, cum ar fi să se plimbe, să stea pe verandă 
privind păsărelele şi să asculte vântul suflând printre copaci. Şi le place 
să rezolve tacticoşi sarcinile zilnice ale vieţii, în loc să le facă la repezeală 
sau în silă, fiindcă ar fi preferat să facă altceva. Asta-i o mare diferenţă! 

Când nu ai nevoie ca viaţa să fie altfel decât aşa cum este ca să fii 
fericit, asta îţi lasă mult timp să te bucuri de viaţă aşa cum este ea. Nu te 
agiţi încercând să câştigi bani pentru diverse dorinţe sau încercând să 
obţii mai mult decât ai deja. Dacă obţii mai mult, este în regulă, dar nu 
acesta e motivul pentru care acţionezi. Faci ceea ce faci din bucurie, nu 
pentru un posibil câştig viitor. 

Aceasta este un temei foarte diferit de a acţiona şi a te mişca prin 
lume. Majoritatea oamenilor sunt împinşi de dorinţele şi eforturile ego- 
ului lor pentru lucruri sau experienţe mai multe şi mai bune; în schimb, 
cei care sunt treziţi se simt îndemnați de ceva mult mai subtil şi care-i 
împlineşte, ceva greu de descris. 

În timp ce ego-ul te determină să faci una şi alta cu ajutorul 
gândurilor de genul „vreau” şi „îmi place” şi „am nevoie” şi „trebuie să 
am”, sinele divin nu-ţi trimite cuvinte în minte pentru a te mişca, ci 
impulsuri, motivații, îndemnuri, semnale şi inspiraţii subtile: Te simţi 
brusc îndemnat sau inspirat să faci ceva. 

Ştiţi cum este asta, pentru că acţionaţi după astfel de îndemnuri de 
multe ori pe zi. Sinele divin trăieşte viu şi nevătămat în voi toţi! După 
trezire, acest mod de a fi şi de a trăi devine un mod de viaţă, deoarece 
aceste îndemnuri interioare devin motivațiile principale, în locul vocii 
din cap. 

S-ar putea să apară în continuare gânduri de genul „fă asta acum” 
sau „nu face asta”, dar vei observa că vei face doar ceea ce eşti inspirat, 
indiferent de ceea ce spun gândurile. Când se întâmplă aşa ceva, este 
surprinzător! Te gândeşti la un lucru, dar faci altul. 

De asemenea, devine evident că vocea din cap îţi spune mereu 
lucruri pe care le ştii deja şi n-ai nevoie să ţi le mai spună. Îţi spune cum 
să faci ceva, deşi corpul ştie deja cum să o facă. Vocea din minte repetă 
lucruri pe care le-ai învăţat deja, ca o mamă excesiv de grijulie aplecată 
peste umărul copilului ei, îndrumându-i şi evaluându-i fiecare mişcare. O 

mare parte din ceea ce spune vocea din capul tău se încadrează în această 
categorie. 

De exemplu, dacă pregăteşti cina, vocea din cap ţi-ar putea spune: 
„Adu morcovii, ceapa şi broccoli din frigider” în timp ce tu deja faci asta! 
Iar când tai morcovii, spune: „Dacă i-ai felia pe lung ar fi mai frumos” şi 
„Ai grijă la cuţit!” Apoi, când umpli o oală cu apă, îţi spune: „Nu o umple 
prea mult”. Şi când oala clocoteşte, îţi spune „Clocoteşte!”. Sau imediat 
înainte, va specula: „Oare fierbe?” sau „Când va fierbe?” De asemenea, 
comentează cum se va întâmpla ceva, ce trebuie să faci în continuare, ce 
să nu uiţi şi ce părere ai de orice, inclusiv dacă ai vreo plângere. 

Nu ai nevoie de niciunul dintre aceste gânduri. Corpul tău ştie deja 
cum să pregătească cina fără aceste gânduri, iar prepararea cinei va fi 
mult mai plăcută când nu mai dai atenţie acestor gânduri. În schimb, tu 
acordă atenţie experienţei senzoriale de feliere a morcovilor sau orice faci 
tu acolo, şi te vei distra şi vei avea acces la înţelepciunea şi creativitatea 
necesare pentru a acţiona în condiţii de siguranţă şi într-un mod care să 
te mulțumească. 

După trezire, doar priveşti corpul făcând ceea ce trebuie făcut, fără 
să te gândeşti, deoarece corpul ştie singur ce să facă. Acel automatism 
există deja în tine şi nu ai nevoie să fie exprimat în cuvinte de vocea din 
cap. Întotdeauna ai fi putut să trăieşti aşa, dar credeai că ai nevoie de 
vocea din cap pentru a-ţi spune ce şi cum să faci. 

Acesta este un nou mod de a fi şi de a face, în care activitatea 
decurge în mod natural din fiinţă, nu din gândire. Acţiunea ţâşneşte în 
mod natural din liniştea fiinţei tale şi este executată de corp fără niciun 
gând. Pe de altă parte, în starea egotică de conştiinţă, acţiunile tale sunt 
dirijate de gânduri şi evaluate constant de vocea din minte. 

Comentariul mental permanent, care este vocea din cap, în mare 
măsură, evaluează şi reflectă dualitatea minţii: „Ăsta e bun şi ăla e rău”. 
„Îmi place asta, dar nu aia.” „Ai făcut o treabă mai bună data trecută.” 
Aceste gânduri alcătuiesc suferinţa. 

Fără astfel de gânduri, există doar-a-fi şi doar-a-face şi nu există 
suferinţă. Viaţa este doar-ceea-ce-este. Ceea ce ai făcut a venit din flux şi 
n-ai fi putut face altfel, dar acum s-a terminat, iar viaţa merge mai 
departe. Ce-a ieşit a ieşit, iar acum treci la următorul lucru. Ar fi putut fi 
mai bine? Această întrebare nici măcar nu are sens din perspectiva 

sinelui divin. Este ceea ce este. Punct. „Mai bine” este un concept care 
aparţine dualității, iar sinele divin, pur şi simplu, nu vede lucrurile aşa. 

*6«Şi iată că ajungem la Inimă, la Inima spirituală, la sistemul vostru 
înnăscut de ghidare. Toată lumea are un sistem de ghidare, deşi nu toţi îl 
folosesc în aceeaşi măsură. Dar Inima este disponibilă pentru toată 
lumea. Când noi, cei din dimensiunile superioare, vă ghidăm, Inima este 
punctul de contact din corpul-minte unde mesajele noastre sunt 
transmise şi primite. Inima spirituală este postul de comandă al 
Divinului în corpul uman şi sediul intuiţiei, care este principalul mod în 
care forţele spirituale comunică cu voi. 

Inima spirituală este, de asemenea, sediul tuturor emoţiilor 
superioare, precum dragostea şi compasiunea, care vă conduc în viaţă, la 
fel cum vă conduc şi emoţiile umane. Totuşi, emoţiile umane provin din 
gândurile condiţionate şi, prin urmare, aparţin mai degrabă lumii iluzorii 
a ego-ului decât realităţii, tărâmului Divinului. Emoţiile superioare, cum 
ar fi dragostea, bucuria, pacea şi compasiunea, aparţin naturii voastre 
adevărate şi nu provin din gânduri. Sunt realităţi atotprezente şi, pentru 
a le trăi, tot ce trebuie să faceţi este să vă acordaţi la ele. 

Dacă lăsaţi să vă ghideze aceste emoţii superioare, veţi fi fericiţi şi 
veţi trăi o viaţă plină de iubire. Vă simţiţi bine când urmaţi bucuria şi 
faceţi ceea ce vă bucură. Vă simţiţi bine când iubiţi şi faceţi ceea ce iubiţi. 
Vă simţiţi bine când faceţi ceea ce vă linişteşte şi ceea ce aduce pacea 
celorlalţi. Vă simţiţi bine când manifestaţi compasiune, generozitate, 
curaj şi recunoştinţă. Acestea sunt emoţiile superioare cu care aţi fost 
înzestrați, care sunt menite să vă ghideze prin viaţă. 

Urmaţi-vă bucuria, faceţi ceea ce vă place, fiți curajoşi, fiţi 
compătimitori şi fiţi recunoscători. Aşa să vă trăiţi viaţa. Cealaltă 
modalitate — adică să faceţi ceea ce sugerează vocea din cap — înseamnă 
să urmaţi falsul stăpân, un stăpân neînţelept şi care nu vă poate niciodată 
conduce la o viaţă împlinită şi plină de iubire, din moment ce ego-ul nu 
ştie nimic despre împlinirea adevărată sau iubire. 


6 În lectura mediumului-autor: cap.4 part.2 https://youtu.be/2Failfgc4F8 

Sunteţi simultan umani şi divini. Condiţionările şi alte programe vă 
conduc sinele uman, în timp ce Inima spirituală îi permite Divinului să se 
întrupeze mai complet în formă umană. Fără Inima spirituală, legătura 
cu Dumnezeu s-ar întrerupe. Inima spirituală este frânghia de salvare, 
drumul înapoi către iubire, în timp ce vocea din cap vă ţine legaţi de 
lumea iluzorie a ego-ului. 

Pentru a întruchipa mai pe deplin sinele divin, trebuie să vă 
întoarceţi către lumea subtilă şi să vă îndepărtați de vocea din cap şi să vă 
acordaţi la sistemul de ghidare care vi s-a dat. Urmarea vocii din minte 
este automată, este calea minimei rezistenţe, pe când ceea ce vrea Inima 
este mai greu de dedus şi necesită o anumită disciplină de urmat, întrucât 
mesajele ego-ului rivalizează adesea cu mesajele Inimii. Trebuie să 
învăţaţi să vă conduceţi după Inimă, căci altfel, vă conformaţi automat şi 
inconştient după ego. 

Atunci, cum sau de ce ar învăţa cineva vreodată să urmeze Inima? 
Răspunsul este simplu: prin suferință. Calea ego-ului este calea 
suferinţei, în timp ce calea Inimii este calea bucuriei, a păcii şi a iubirii. 
Urmarea ego-ului nu este satisfăcătoare — ba chiar e şi mai rea. Vă duce 
în direcţia greşită: spre egocentrism, consumerism şi acumulare 
nesfârşite, nemulţumire, concurenţă, conflict şi ură. Starea egotică de 
conştiinţă este nefericită, pe când fiecare fiinţă umană vrea să fie fericită. 
Sunteţi programaţi să vă îndreptaţi spre fericire, dragoste şi pace. Sunteţi 
programaţi să vă întoarceţi Acasă la iubire. 

Dorinţa de a opri suferinţa şi de a fi fericiţi vă determină să 
descoperiţi adevărul despre viaţă, care poate fi cunoscut prin Inimă. 
Inima spirituală vă spune ce este adevărat şi ce nu este adevărat pentru 
voi personal, ca şi în general. Vă spune asta printr-un sistem simplu de 
ghidare de tip da-nu. 

Când ceva este adevărat sau este o direcţie bună pentru voi, Inima se 
deschide, se extinde, se simte veselă şi încântată şi spune: „Da!” Ştiţi cu 
toţii cum se simte acest lucru, deşi este imposibil de descris mai exact. 
Inima vă spune, de asemenea, când ceva nu este adevărat sau când o 
direcţie nu este potrivită pentru voi. Atunci, Inima se închide, se 
contractă energetic, nu se simte deloc încântată ori bucuroasă şi spune: 
„Nu”. 

Toate acestea se întâmplă în corpul subtil şi se simt energetic, de 
obicei în centrul pieptului, lângă inima fizică. Dintr-o dată, pur şi simplu, 
ştii ceva fără să fi reflectat dinainte. De fapt, gândurile nu fac parte din 
acest sistem de ghidare. Deşi s-ar putea să te gândeşti ulterior la ceea ce 
ai intuit, acea intuiţie nu ţi-a venit iniţial sub formă de cuvinte. 

Singura excepţie ar putea fi dacă eşti un medium şi eşti capabili de a 
primi mental îndrumări din planurile superioare, dar acest lucru este 
relativ rar. Cel mai bine este să presupunem că îndrumările nu-ţi vor veni 
sub formă de cuvinte, decât, poate, foarte rar. 

Poţi face destul de uşor diferenţa dintre “da”-ul şi “nu”-ul Inimii sau, 
cel puţin, poţi să înveţi relativ uşor. Nu este greu să ştii ce vrea Inima 
spirituală şi cum te ghidează. Dar este greu să îi rămâi fidel, deoarece 
mintea egotică a ta şi a altor persoane te pot descuraja cu uşurinţă ca să 
nu urmezi îndrumările Inimii. 

E uşor să te laşi păcălit din vorbe să nu-ţi urmezi Inima, deoarece 
există întotdeauna motive pentru a nu o face. Orice lucru are 
dezavantajele sale, iar mintea ta egotică şi a celorlalţi se grăbeşte să 
găsească acele dezavantaje. Dar ego-ul tău şi ego-urile altor persoane nu 
ştiu ce este mai bine pentru tine din perspectiva sufletului. 

Misiunea Inimii este să-ţi arate ce este adevărat pentru tine: care-i 
indicaţia sufletului tău. Şi uneori nu există o explicaţie logică din partea 
Inimii. S-ar putea să te îndrume să faci ceva care nu prea are sens pentru 
minte sau pentru alţii. S-ar putea chiar să te îndrume să faci ceva ce nu 
vrei să faci — adică ego-ul tău nu vrea să facă. Când se întâmplă acest 
lucru, va exista totuşi un sentiment de corectitudine în legătură cu acea 
alegere, în ciuda dezavantajelor, a obiecţiilor altor persoane sau a 
împotrivirii ego-ului tău. 

Vezi tu, există un plan pentru viaţa ta. Este un plan general; detaliile 
nu sunt stabilite dinainte. Dar este un plan bine intenţionat şi 
semnificativ, care a fost pregătit cu grijă de sufletul tău. Îndrumările 
primite de la cei din dimensiunile superioare te vor ajuta să îndeplineşti 
acest plan. Există multe moduri diferite în care poate fi îndeplinit, iar 
modul concret în care faci acest lucru depinde de tine. În Inima ta, îţi 
cunoşti scopul vieţii, deşi este posibil să nu-l poţi rosti. Îl simţi şi eşti 
atras, în mod misterios, să îl duci la bun sfârşit. 

Deşi ai liber-arbitru şi te poţi împotrivi acestui plan în orice 
moment, programarea ta astrologică face probabil că-ţi vei îndeplini 
planul de viaţă şi scopul vieţii într-un fel sau altul. Această programare te 
împinge să mergi în anumite direcţii şi nu în altele. De asemenea, îţi 
oferă un tip de personalitate care se potriveşte scopului şi lecţiilor tale de 
viață. Spre deosebire de programarea egotică, care poate împiedica 
scopul vieţii, programarea astrologică îţi susţine scopul vieţii. Opoziția la 
această programare dă o senzaţie de nefiresc şi inconfortabil şi duce 
adesea la nefericire şi chiar la depresie. 

Semnele proeminente din harta astrologică semnifică anumite 
puncte forte, impulsuri, nevoi şi tendinţe. Sufletul tău a ales să se nască 
în acel moment precis, deoarece numai în acel moment puteai fi 
impregnat cu aceste forţe, impulsuri, nevoi şi tendinţe. 

Nu atât planetele te determină să te comporti în anumite moduri. Ci 
ele reprezintă energiile care au fost proeminente în momentul naşterii 
tale, iar totul şi toţi cei născuţi în acel moment sunt impregnaţi cu acele 
energii. Precum în Cer, aşa şi pe Pământ: Amplasarea planetelor pe cer 
reprezintă sau reflectă structura energiilor prezente şi în tine în acel 
moment. Eşti programat de energiile existente în momentul naşterii tale. 
Astrologia este un mod de a cunoaşte care sunt acele energii şi de a le 
interpreta. 

Acesta este doar unul dintre marile mistere din care faci parte şi 
despre care înţelegi prea puţin. Există un design mai mare şi un plan mai 
mare care funcţionează în spatele şi dincolo de acest univers, pe care nici 
nu ţi-l poţi imagina. 

Ar fi imposibil să nu-ţi dai seama de aceste impulsuri. Sunt atât de 
adânc înrădăcinate în tine, încât le consideri naturale, cum e un peşte în 
apă. Eşti aşa cum, pur şi simplu, eşti. Este uşor şi firesc pentru tine să fii 
aşa cum eşti şi nu ai putea fi altfel. În acest sens, liberul tău arbitru nu 
prea este liber, întrucât comportamentul tău este, în mare parte, limitat 
şi definit de programarea ta. 

Aceste impulsuri operează în domeniul subtil. Le simţi, dar sunt mai 
subtile decât emoţiile sau senzațiile. Ştii la ce mă refer, pentru că le 
trăieşti. De exemplu, este posibil să ai impulsul de a scrie romane sau 
impulsul de a fi medic sau impulsul de a lucra cu copiii sau impulsul de a 

face muzică. Eşti atras să faci anumite lucruri şi nu altele. Îţi place să faci 
anumite lucruri şi nu altele. Şi fiecare om este diferit. 

De ce faci lucrurile pe care le faci, iar alţii aleg să facă lucruri 
diferite? Eşti menit să faci anumite lucruri şi nu altele. Deci, ar fi dificil şi 
neplăcut să-ţi impui să faci ceva pentru care nu ai o pornire naturală — şi 
ar fi o tragedie din perspectiva sufletului. Din păcate, adesea, părinţii fac 
asta copiilor lor, deoarece au propriile lor idei despre cum să fie viaţa 
copilului lor. 

Impulsurile despre care vorbesc provin din adânc, din Inimă, în 
timp ce altele, care sunt comune tuturor ființelor umane, provin din ego. 
Deşi impulsurile ego-ului nu au legătură cu scopul vieţii tale, ele sunt 
totuşi folositoare, deoarece te învaţă lecţiile de care ai nevoie ca fiinţă 
umană. Totuşi, impulsurile ego-ului te pot deturna de la lucrurile cu 
adevărat semnificative pe care sufletul tău le are în vedere pentru tine. 
Impulsurile şi ideile ego-ului se amestecă adesea peste cele ale Inimii şi 
atunci duc la nefericire şi chiar la depresie. 

Ego-ul este împins către confort, bunăstare, siguranţă, superioritate, 
recunoaştere, putere, bani şi prestigiu tot mai mari. Urmărirea acestor 
obiective nu poate aduce prea multă plăcere şi fericire, iar dacă 
urmărirea lor vine în detrimentul îndeplinirii scopului vieţii, cu siguranţă 
nu vei fi fericit. 

Să pui obiectivele ego-ului înaintea celor ale Inimii este ca şi cum ai 
pune căruța înaintea calului: adică priorităţile stau la coadă. Dar 
descoperirea acestui lucru este una dintre lecţiile vieţii. Mulţi îşi petrec 
vieţi la rândul urmărind obiectivele ego-ului, până când îşi dau seama de 
zădărnicia acestui fapt. Împlinirea vine din îndeplinirea scopului 
sufletului tău şi vei fi îndreptat spre el prin entuziasm şi bucurie şi, 
totodată, vei fi îndepărtat de orice l-ar putea împiedica prin nefericire şi 
depresie. Acestea sunt morcovii şi bastoanele vieţii care te orientează să 
faci lucrurile pentru care ai venit aici.»* 


00 


Acum aş vrea să ating un alt subiect legat de urmarea Inimii şi care 
merită explorat. E vorba de modul în care se iau deciziile. Desigur, eşti 
liber să alegi orice se poate gândi mintea ta. De obicei, mintea îţi oferă o 

mulţime de opţiuni când încerci să iei decizii. Mintea este pricepută să-ţi 
prezinte posibilităţile. Asta e treaba ei. 

Dar ce reduce numărul acestor variante? Adesea, este tot mintea, şi 
tocmai aici e problema. Problema nu este că mintea vine cu o mulţime de 
alegeri posibile; ci că majoritatea oamenilor lasă mintea să ia decizia 
finală în locul Inimii lor. 

Cel mai provocator lucru când ai de luat o decizie este presiunea pe 
care o simţi ca s-o iei cât mai repede. Să nu ştii ce să alegi este incomod! 
Iar răspunsul la acest disconfort este să faci o alegere, ceea ce mintea 
egotică te împinge să faci. Dacă o laşi pe ea, va alege cât mai repede 
posibil, căci orice alegere va atenua disconfortul. Problema este că nu 
orice decizie este bună, oricum, nu din perspectiva sufletului tău. 

Multe alegeri nu contează pentru suflet, adică orice ai alege conduce 
la ceva ce nu deranjează cu nimic sufletul. Divinul iubeşte orice fel de 
experienţe şi este interesat să aibă orice experienţă. 

Oamenii sunt adesea foarte preocupaţi nu care cumva să facă o 
alegere greşită, deşi în majoritatea cazurilor nu există nicio alegere 
greşită. Fi presupun că orice alegere este importantă şi semnificativă, 
chiar şi când nu este. Ideea că o alegere ar fi ori corectă, ori greşită face 
parte din modul dualist al ego-ului de a percepe viaţa, care adesea îi face 
pe oameni să se îngrijoreze inutil atunci când trebuie să ia unele decizii. 

Luarea aşa-numitei decizii corecte este o provocare pentru ego, care 
simte că trebuie să aibă dreptate tot timpul, ca şi cum viaţa ar fi un joc şi 
fiecare mişcare trebuie jucată precis — că dacă nu, oare ce s-ar întâmpla?! 
Frica determină această nevoie de a acţiona întotdeauna corect, deoarece 
a avea dreptate îi conferă ego-ului o senzaţie de control într-un univers 
pe care nu-l prea controlează. Dar, oricum, ce este corect? Ce-i corect este 
definit tot de ego, iar el habar n-are. Acesta este doar un joc pe care ego- 
ul îl joacă cu el însuşi: jocul binelui şi al răului. 

Cu toate acestea, unele decizii chiar contează pentru sufletul tău. 
Unele alegeri te vor conduce într-o direcţie contrară intenţiilor sufletului, 
iar el trebuie să-ţi comunice acest lucru în vreun fel. Există mai multe 
moduri în care sufletul tău poate face acest lucru. În primul rând, 
acţionează prin Inima spirituală, trimiţându-ţi mesaje de „nu” prin 
senzaţii subtile şi mai puţin subtile care îţi transmit „nu”. 

De exemplu, la gândul deciziei respective, s-ar putea să simţi o 
senzaţie de gol în stomac. Sau o senzaţie de greutate, dezamăgire sau 
repulsie. Repulsia este o bună descriere a transmiterii unui “nu” de către 
suflet, pe când atracţia este o bună descriere a comunicării unui “da” din 
partea sufletului tău. Eşti conceput de Dumnezeu să te îndrepţi către ceea 
ce te atrage şi să te îndepărtezi de ceea ce respingi. 

Dacă acele senzaţii neplăcute de “nu” sunt neluate în considerare, 
atunci sufletul, prin spiritele-ghid, îţi trimit semnale că alegerea nu se 
aliniază cu planul tău. Un mod de a o face este prin mesageri: oameni 
care te descurajează să mergi în acea direcţie sau care au informaţii ce te 
pot abate de la ea. 

Dacă nici asta nu funcţionează şi încă eşti hotărât să mergi în acea 
direcţie, sufletul va crea obstacole, posibil, chiar o boală sau un accident. 
Într-un fel sau altul, dacă ai ieşit de pe cale, sufletul tău îţi va opri paşii, 
dacă e obligat s-o facă. 

Iar opusul este valabil pentru direcţiile în care sufletul doreşte să 
mergi: adică sufletul îndepărtează obstacolele şi îţi netezeşte calea. Pe 
lângă faptul că te face să te simţi bine ori de câte ori te gândeşti la acea 
alegere, sufletul îţi va trimite oameni în cale să te sprijine în a merge 
către acea direcţie sau să-ţi ofere informaţii încurajatoare despre acea 
direcţie. Sufletul îţi uşurează oricum poate el luarea deciziilor pe care 
doreşte să le iei. Când o anumită direcţie este importantă pentru planul 
sufletului tău, lucrurile se aranjează de la sine pentru a susţine acea 
direcţie şi se întâmplă atât de natural, lin şi, uneori, surprinzător, încât ar 
părea nebunesc să nu spui “da”. Toată lumea a trăit acest lucru. 

Totuşi, asta nu se va întâmpla la fiecare alegere pe care trebuie să o 
faci. O asemenea îndrumare puternică şi evidentă nu este oferită pentru 
orice. Aşa cum am spus, nu toate alegerile sunt importante pentru 
sufletul tău, dar s-ar putea să merite totuşi să le faci. Dacă însă presupui 
că alegerea nu este corectă, pe baza faptului că artificiile nu s-au aprins 
exact când voiai tu, s-ar putea să pierzi o ocazie benefică. Nu toate 
oportunităţile sunt însoţite de un mare “da”, de mesageri şi semne, dar, 
cu siguranţă, va exista o oarecare senzaţie de “da”. 

În ceea ce priveşte mesajele, trebuie să ai grijă să nu crezi că tot ceea 
ce auzi de la alţii este un mesaj sau un semn de la sufletul tău. Adesea, 

oamenii se entuziasmează prea mult să găsească neapărat mesaje şi 
semne exterioare care să le spună ce să facă. 

Şi aminteşte-ţi, te rog, că până şi clarvăzătorii şi mediumii pot greşi. 
Când un mesaj vine de la sufletul tău, printr-o persoană, vei simţi un 
sentiment de bucurie şi veridicitate; în schimb, dacă vine de la ego-ul 
aceluia, mesajul nu va părea adevărat sau vei simţi că ceva nu-i în regulă. 

Întotdeauna, cel mai bine este să te bazezi pe propria ta intuiţie, 
acele “da”-uri şi “nu”-uri venite din Inimă, oricât de subtile ar fi ele. Când 
au de luat o decizie, prea mulţi oameni îşi cedează altora puterea şi apoi 
regretă că au făcut-o. Dar şi aceasta este una dintre lecţiile voastre ca 
fiinţe umane, o lecţie învățată pe propria piele. 


00 


Lumea iluzorie pe care şi-o făureşte ego-ului este un răspuns la 
realitate, pe care ego-ul o respinge. Ego-ul pretinde şi inventează o 
mulţime de lucruri pentru a se linişti, pentru a se simţi mai bine în faţa 
unei realităţi care nu-i place şi pe care refuză să o accepte. Ego-ului nu-i 
place că nu cunoaşte totul. Nu-i place că nu poate controla totul. Nu-i 
place că nu poate avea tot ce îşi doreşte. Nu-i place că viaţa se desfăşoară 
aşa de încet. Nu-i plac alţi oameni care îi stau în cale sau care sunt 
diferiţi. Ego-ului nu-i plac multe. Am putea spune că ego-ul este 
rezistenţa la viaţă. Este programarea care se împotriveşte vieţii. 

Ego-ul este, de asemenea, avid şi vrea totul acum. Este un lacom: 
vrea şi vrea şi iar mai vrea. Este o maşinărie de dorinţe. Scoate automat o 
dorinţă după alta, de parcă dorinţele lui ar însemna ceva în marea 
schemă a lucrurilor. Iar apoi, ego-ul se supără când viaţa nu-i satisface 
dorinţele. Este supărat pe viaţă şi o învinovăţeşte pentru că nu-i oferă 
ceea ce îşi doreşte, de parcă sensul şi scopul vieţii ar fi să-i îndeplinească 
dorinţele. Ego-ul este egocentric. 

Din această descriere, este evident că ego-ul este un aspect primitiv 
— adică foarte tânăr — al umanităţii. Ego-ul este ca un copil care crede că 
lumea se învârte în jurul său şi că, pentru a-şi face un drum în viaţă, ar 
trebui să se înfurie, să hărțuiască, să-i învinovăţească pe ceilalţi, să se 
vaite, să-i manipuleze pe alţii şi să facă pe victima. Acestea sunt câteva 
dintre strategiile ego-ului şi nu sunt prea bune, fiind motivul pentru care 
oamenii suferă. 

La volan se află un copil, când ai nevoie de un adult. Ne mai mirăm 
că omenirea încă încearcă să-şi rezolve problemele prin război?! Din 
fericire, există şi un adult în casă: sinele tău divin, sinele tău raţional. 

Ego-ul se amăgeşte în privinţa realităţii şi aşa se creează realitatea 
iluzorie în care trăieşte el: 

În iluzia sa, ego-ul îşi imaginează că va obţine orice îşi doreşte. 
Acestea sunt fanteziile sale. Sunt o iluzie. 

În iluzia sa, ego-ul îşi imaginează că ştie ce se va întâmpla, ce ar 
trebui să se întâmple, de ce s-a întâmplat ceva, ce gândesc şi simt alţi 
oameni şi o infinitate de alte lucruri pe care nu le ştie de fapt. Acelea sunt 
poveştile sale, modul cum se simte el superior şi mai stăpân decât este în 
realitate şi felul cum îşi linişteşte el temerile. Acele poveşti sunt o iluzie. 

În iluzia sa, ego-ul se teme. Aşa se sperie singur ego-ul în mod inutil. 
Acele frici sunt o iluzie. 

În iluzia sa, ego-ul îşi imaginează că trecutul este real. Acesta este 
unul din modurile în care ego-ul se ţine la distanţă de realitate, de 
momentul prezent. Acele amintiri sunt o iluzie. 

În iluzia sa, ego-ul îşi imaginează că el ar putea fi perfect. Aceasta 
este o altă fantezie frustrantă care îl face să se simtă nefericit. 

Toate aceste idei greşite care alcătuiesc iluzia provoacă suferinţă. Tot 
ceea ce face parte din iluzie provoacă suferinţă, deoarece iluziile sunt 
minciuni, iar minciunile nu pot duce la fericire. 

Şi aşa trebuie să fie. Când eşti atât de departe de adevăr, de realitate, 
suferinţa este singurul lucru care te poate trezi din iluzie. Şi acesta a fost 
planul dintotdeauna. Când umanităţii i s-a dat un ego, suferinţa cauzată 
de ego a fost hărăzită să trezească oamenii din iluzie în cele din urmă. 

Pierderea în iluzie a fost sortită să fie doar temporară - ca o cursă 
înfricoşătoare într-un carusel din parcul de distracţii care te face să ţipi 
de teamă şi emoție şi apoi să râzi după ce călătoria se termină. Şi atunci, 
Dumnezeu spune: „Hai s-o facem din nou!”. Această plimbare nebună, 
imprevizibilă, frumoasă, urâtă, minunată, înfricoşătoare numită viaţă are 
farmecul său. Şi dacă priveşti înăuntrul tău, poţi simţi, foarte subtil, acest 
sentiment de entuziasm şi dragoste pentru viaţă pe care îl simte 
Dumnezeu pe măsură ce EI trăieşte viaţa prin tine. 

Ar fi util să aruncăm o privire mai atentă asupra chestiunilor legate 
de realitate pe care ego-ul şi, prin urmare, tu şi toate ființele umane le 

acceptaţi cu dificultate. Odată ce vezi cât de iraţională şi inutilă este 
această rezistenţă, acceptarea realităţii va deveni mult mai uşoară. 

Primul lucru care trebuie acceptat este că realitatea este simplă. Este 
atât: doar acest moment. Nu este sofisticată, nu este o mare petrecere, nu 
este un mare vârf, nu este ca şi cum ai câştiga la loterie. Este doar acest 
moment. Acest moment este tot ce ai, iar majoritatea momentelor sunt 
obişnuite şi simple. 

Poţi accepta acest lucru? Este în regulă ca viaţa să fie obişnuită şi 
simplă? Nu, nu este în regulă pentru ego, fiindcă el nu vrea să fie simplu 
şi obişnuit, ci foarte special. De aceea, ego-ului nu îi place obişnuitul. Iar 
pentru ca ego-ul să fie special, acest moment trebuie neapărat să dea 
senzaţia de special sau să-l facă pe ego să se simtă special. Pentru ego, 
totul este legat de el: Cum mă aranjează chestia asta? Ce spune asta 
despre mine? Cum mă simt eu? Ce găsesc în asta pentru mine? 

Ego-ul doreşte ca fiecare moment să fie special, dar nu aşa este viaţa 
— şi aşa e pentru oricine. Asta nu înseamnă că nu eşti special. Fiecare 
dintre voi este special. Dar nu ai nevoie de un moment special ca să simţi 
dragostea ce există în tine pentru tine însuţi şi pentru viaţă, căci această 
dragoste este întotdeauna aici. Când eşti conectat cu iubirea, viața nu 
trebuie să fie altfel decât aşa cum este. Nu ai nevoie ca viaţa să fie 
specială, pentru că te simţi bine în interior, indiferent de ceea ce se 
întâmplă aici-şi-acum. 

Un alt lucru pe care ego-ul îl acceptă cu greu în privinţa realităţii 
este cât de puţin control are el asupra a ceea ce se întâmplă. Ego-ul se 
protejează pretinzând că are mai mult control decât are de fapt sau 
crezând că ar trebui să aibă mai mult control. Dar acele minciuni nu 
rezistă prea bine în faţa realităţii şi încrederea în acele minciuni este un 
motiv pentru care oamenii suferă inutil. Să te prefaci şi să te minţi singur 
nu este o strategie foarte bună pentru a face faţă vieţii. 

Dacă oamenii ar accepta, pur şi simplu, că nu prea au control — dacă 
ar accepta realitatea -— atunci nu ar mai suferi pentru că au atât de puţin 
control. Credinţa că ar trebui să deţii controlul sau că ai nevoie să deţii 
controlul sunt minciunile care dor foarte tare atunci când, de fapt, nu 
deţii controlul. 

A nu avea decât foarte puţin control nu este, de fapt, dureros sau o 
problemă, pentru că altceva mult mai înţelept şi mai iubitor decât ego-ul 

stă la pupitrul de comandă şi îţi aduce ceea ce ai nevoie pentru a 
supraviețui, a prospera, a creşte şi a evolua. Dar tocmai creşterea şi 
evoluţia pot fi uneori dificile. Însă ele sunt ca medicamentele: Îţi fac bine, 
chiar dacă nu îţi pică întotdeauna bine. 

În cele din urmă, provocările vieţii te fac să devii o persoană mai 
bună, sau au acest potenţial. Aminteşte-ţi, aici există dualitate, ceea ce 
înseamnă că orice lucru care este trăit ca negativ poate fi, de asemenea, 
trăit ca pozitiv. Nicio experienţă nu este complet negativă sau complet 
pozitivă. Fiecare experienţă este un „amestec”, ca să zicem aşa. 

Provocarea constă în a găsi modalitatea de a percepe viaţa ca fiind 
pozitivă şi nu negativă. Ego-ul vede negativul, în timp ce sinele divin vede 
pozitivul. Ambele perspective sunt valabile, dar una este mai 
cuprinzătoare şi mai plăcută. Perspectiva pozitivă o include pe cea 
negativă, în timp ce perspectiva negativă o trece cu vederea pe cea 
pozitivă. 

Una dintre lecţiile din cadrul dualității este să înveţi să vezi mai ales 
partea luminoasă, decât doar pe cea întunecată, să găseşti pozitivul şi 
apoi să te concentrezi pe el, decât pe negativ. Făcând asta, treci din 
perspectiva ego-ului în cea a sinelui divin. Cu adevărat, în Unime, există 
doar iubire. Negativul este ceea ce trăieşti când pierzi legătura cu iubirea, 
când pierzi legătura cu adevărul, lucru care se întâmplă în dualitate. 

Pentru a te elibera de suferinţă, nu e nevoie să transcenzi cu totul 
gândurile şi emoţiile negative; pur şi simplu, e de ajuns să aduci o 
perspectivă mai mare şi mai pozitivă alături de cea negativă. Adu 
pozitivul lângă negativ, astfel încât să vezi întreaga imagine şi nu doar 
perspectiva negativă limitată a ego-ului. Când eşti conştient şi de 
perspectiva sinelui tău divin alături de cea a ego-ului, nu vei suferi. Doar 
privirea exclusivă prin ochii ego-ului duce la suferinţă. 

De asemenea, ego-ul are dificultăţi să accepte schimbările. La fel de 
mult pe cât doreşte el să aibă o viaţă mai bună şi, deci, diferită, şi mai 
multe şi mai bune din toate, totuşi ego-ul rezistă schimbării la fiecare 
pas. Nu vrea ca îmbătrânirea, moartea sau boala să facă parte din viaţă 
(ceea ce înseamnă transformarea corpului); nu vrea ca ceilalţi să se 
schimbe, decât dacă se schimbă aşa cum îi place lui; nu vrea ca lucrurile 
să se învechească sau să se strice; şi nu îi place să-i fie deranjate 
obişnuinţele. 

Când se întâmplă oricare dintre acestea, ego-ul simte că viaţa l-a 
trădat: „Acest lucru nu ar trebui să se întâmple!” declară el. Dar aşa este 
viaţa. Aceasta este viaţa care ţi s-a dat, viaţa care ţi se dă: Viaţa aşa, nu 
altfel. În dualitate, nu există nici Pământ ideal, nici viaţă ideală şi nici 
persoana ta ideală. 

De asemenea, ego-ul suferă fiindcă vrea să schimbe lucruri care nu 
pot fi schimbate, cum ar fi felul în care arăţi sau personalitatea ta. Da, 
poţi modifica unele lucruri privind aspectul şi personalitatea ta, dar nu 
fundamental. Arăţi aşa cum arăţi şi nu poţi face prea multe în privinţa 
asta, oricât ţi-ai dori să fie altfel. 

Ego-ul refuză să accepte ceea ce este şi adesea se împotriveşte, 
pretinzând că lucrurile ar putea fi altfel decât sunt, deşi nu pot fi. Ori 
face pe victima şi se supără pe viaţă: „Bietul de mine!”. Această atitudine 
este iraţională şi, de asemenea, provoacă o mare suferinţă. 

Ce s-ar întâmpla dacă, în schimb, ai şti în Inima ta că eşti exact aşa 
cum trebuie să fii şi, ca atare, eşti perfect. Acesta este adevărul. Eşti aşa 
cum trebuie să fii, şi la fel este toată lumea şi orice altceva. 

Dualitatea este dualitate — are tot felul de experienţe diferite, unele 
care-ţi plac şi altele nu-ţi plac. Dualitatea este ca un loc de joacă: Te 
distrezi în leagăne şi îţi încerci puterile pe barele de atârnat, de unde ai 
putea cădea. Totul este distractiv. Trebuie să înveţi să găseşti distracţia în 
toate: distracţia în rezolvarea problemelor, în depăşirea dificultăţilor şi în 
găsirea de noi modalităţi de a percepe şi de a face lucrurile. 

Deci, ce poţi face în privinţa acestor experienţe plăcute şi neplăcute 
pe care le trăieşte ego-ul? Secretul este să le priveşti din perspectiva 
sinelui divin: le accepţi şi le laşi să fie aşa cum sunt. Accepţi că, mereu, 
ego-ului îi place şi nu îi place câte ceva. Exact asta face. Ego-ul vede 
lumea printr-o lentilă a ceea ce “mie” îmi place şi nu îmi place, adică ceea 
ce auzi că-ţi spune vocea din cap tot timpul. Trebuie doar să-ţi aminteşti 
că acest „eu” nu eşti tu, ci ego-ul tău, condiţionările tale. 

Ce-ar fi dacă ai privi întotdeauna lucrurile aşa?! Ce-ar fi dacă, de 
fiecare dată când vocea din capul tău spune „eu”, ai şti că acela este ego- 
ul şi nu tu? Ai suferi foarte puţin. Lasă-ţi vocea din cap să pălăvrăgească. 
Accept-o. Nu eşti tu. Nu trebuie să scapi de vocea din minte; trebuie doar 
să înţelegi că ea nu este cine eşti tu. Ea este programarea, ego-ul tău. Ce 
uşurare! — pentru că nu prea poţi scăpa de vocea aceea. Dar se va linişti şi 

va deveni mai puţin nefericită şi mai pozitivă în timp, cu cât te vei detaşa 
mai mult de ea. 

Dar conştientizarea programării este numai jumătatea bătăliei. Nu 
este suficient să vezi această voce ca fiind separată de tine, dacă totuşi o 
respecţi şi o consideri vocea raţiunii. Ascultând-o, încă vei fi prins în 
lumea iluzorie a ego-ului. Trebuie să vezi că această voce nu este vocea 
înțelepciunii sau a adevărului, ci exact opusul ei. Trebuie să vezi că nu 
poţi avea încredere în ea şi nici nu ai nevoie de ea. Odată ce ai înţeles clar 
acest lucru, vei fi cu adevărat liber. Dar va trebui să analizezi această voce 
iar şi iar pentru a o demasca complet. 

Iluzia este alcătuită din idei despre cum vrea ego-ul să fie lucrurile şi 
cum crede el că ar trebui să fie viaţa, şi nu despre cum sunt ele. Ego-ul 
are idealuri şi fantezii pe care viaţa nu i le va îndeplini niciodată şi nici nu 
le poate îndeplini — pentru că viaţa este dualitate — şi apoi el suferă din 
acest motiv. Iluzia este alcătuită din idei despre un tine perfect, o viaţă 
perfectă, un partener perfect, locul de muncă perfect, casa perfectă şi aşa 
mai departe. Orice om are ideile sale despre cum îşi doreşte să-i fie viaţa, 
pe care viaţa nu le va satisface niciodată — pentru că nimic în viaţă nu 
este perfect. 

Şi uite-aşa, oamenii suferă. Fără acele idei, ar fi puţină suferinţă. 
Distanţa dintre ideile tale despre cum ar trebui să fie viaţa şi cum este 
viaţa de fapt, este măsura în care suferi. Odată ce vezi că aceste idei — nu 
viaţa însăşi — sunt cauza suferinţei tale, poţi începe să te bucuri de viaţă 
aşa cum este ea. Aceasta este abandonarea: Te predai în faţa adevărului 
vieţii, adevărului privind realitatea, iar atunci şi numai atunci poţi găsi 
pacea şi fericirea. 

De asemenea, ego-ul nu acceptă faptul — realitatea — că nu reuşeşte 
să cunoască lucrurile pe care ar vrea să le cunoască. În special, vrea să 
ştie ce se va întâmpla în viitor. „Dacă aş şti asta!” îşi doreşte el, de parcă 
asta ar avea vreo importanţă! Adesea, dorinţa ego-ului de a cunoaşte 
viitorul este doar o încercare de a-şi înăbuşi temerile sau de a căpăta un 
oarecare sentiment de control. 

Dar nu ţi-e dat să cunoşti viitorul! De ce? Pentru că asta ar strica 
distracţia. La fel ca atunci când nu ştii cum se va desfăşura un film sau un 
roman, viaţa este mult mai distractivă atunci când nu eşti sigur de ceea ce 
va urma. Asta e interesant la filme şi romane, nu-i aşa? — tensiunea şi 

entuziasmul despre ce se va întâmpla în continuare. În acea tensiune 
constă plăcerea! 

De fapt, îți place să nu ştii şi, conectându-te cu tărâmul subtil, poţi 
simţi cum sinele divin adoră aceasta. Doar că lamentările vocii din minte 
sunt mult mai zgomotoase şi mai observabile. Totuşi, poţi învăţa să-ţi 
îndrepţi atenţia asupra bucuriei cu care trăieşte viaţa sinele divin. 

Sinele divin iubeşte această viaţă haotică şi neaşteptată în care 
trăieşti. Îi place să nu ştie cu certitudine ce vei alege tu sau ce va alege 
altcineva. Şi cine ar putea şti?! Liberul arbitru face viaţa imprevizibilă şi 
interesantă. Slavă cerului! Imaginează-ţi că viaţa ar fi fost previzibilă. Ce 
rost ar mai fi avut?! 

Înainte de a închide acest capitol, aş vrea să mai subliniez un aspect: 
ţi s-a dat conştiinţa şi inteligenţa pentru a pătrunde iluzia şi a te elibera 
de ea. Asta-i vestea bună. În realitate, viaţa este foarte bună! Odată ce 
eşti liber de iluzie, eşti liber şi de suferinţă, fiindcă ceea ce făcea ca viaţa 
să fie neplăcută era tocmai împotrivirea la realitate şi negarea adevărul 
despre realitate. Este uimitor, nu-i aşa ?! 

Întotdeauna ai fi putut fi fericit, dar a trebuit să descoperi cauza 
nefericirii tale. Ai crezut că eşti nefericit din cauza modului în care stau 
lucrurile, dar în schimb, vezi că nefericirea era cauzată de gândurile tale 
despre cum stau lucrurile. 

Iluzia este greu de pătruns, dar există o cale de ieşire şi fiecare dintre 
voi cunoaşte acea cale în Inima sa. Viaţa este frumoasă! 


CONCLUZIE 


Ştiu că eşti un căutător sincer. Am toată dragostea pentru tine. 
Dumnezeu are toată dragostea pentru tine. Eşti prețuit de toată creaţia. 
Şi nu eşti om. Noi doi suntem la fel. Cum poate exista între noi altceva 
decât dragoste?! 

Eu şi alţii ca mine din dimensiunile superioare suntem aici pentru 
tine. Nu te părăsim niciodată. Te supraveghem, te protejăm, te vindecăm, 
te îndrumăm şi te iubim. Tu eşti comoara noastră, Preaiubitul nostru. 


Ce vrea Isus să se ştie astăzi pag. 102 


Această iubire este şi iubirea ta. Este în tine la fel cum este şi în noi, şi 
nimic din ceea ce faci nu o poate ascunde sau nu te poate separa de ea 
definitiv. 

În ochii noştri, eşti perfect aşa cum eşti. Nu trebuie să schimbi 
nimic; şi totuşi, schimbarea are loc peste tot în univers şi nici nu s-ar 
putea altfel. Ne aflăm împreună într-o călătorie glorioasă spre 
expansiune şi o dragoste mai mare şi tot mai mult din orice-i bun. 

Totul în dualitate evoluează spre o mai mare dragoste şi bunătate şi 
lasă în urmă durerea şi suferinţa. Chiar şi noi, cei din Unime, evoluăm. 
Împărtăşindu-vă aceste lucruri, ne manifestăm dragostea care suntem şi 
ne amplificăm înţelepciunea şi compasiunea. 

Nu există limite pentru iubire, înţelepciune sau compasiune. Nu 
există un sfârşit pentru viaţă. Este eternă. Eşti etern. Te rog să-ţi 
aminteşti asta în momentele mai întunecate, când lumina din tine se 
estompează şi te simţi mic şi separat. Te rog să-ţi aminteşti că ne pasă de 
tine şi că te iubim profund. Aminteşte-ţi că eşti Lumina şi caută acea 
Lumină în tine, chiar dacă ar fi doar o mică scânteie. Concentrează-te 
asupra ei şi ea va creşte. Ca un jăratic pe care îl reaprinzi suflând asupra 
lui, atenţia ta îţi va reînsufleţi lumina şi te va readuce la iubire şi pace. 

Nu eşti niciodată pierdut, oricât de pierdut te-ai simţi, pentru că 
suntem chiar lângă tine. Nu eşti niciodată singur şi n-ai de ce să te temi. 
Acum relaxează-te, fii pe pace şi cunoaşte-ţi măreţia, divinitatea, 
împreună cu noi. 


POSTFAŢĂ 


Despre cărțile transmise de Isus prin channelling 





Mulţi sunt curioşi cum am scris prin channelling cărțile transmise de 
Isus, aşa că voi spune câte ceva despre asta. Primesc de la Isus cărţile în 
acelaşi mod în care Helen Schucman a primit “Un curs în miracole”, 
despre care se spune că ar fi fost dictată tot de Isus. Mulţi alţii au primit 
scrierile lor în acest fel, printre care Sf. Tereza din Avila, Sf. Hildegard de 

Bingen, Richard Bach şi Neale Donald Walsch. Această metodă de 
primire a informaţiilor se numeşte channelling conştient. Procesul constă 
în a auzi cuvintele mental şi a le scrie în timp ce le auzi, fără niciun alt 
gând. Pot primi acest tip de comunicare oriunde. Nu trebuie să fiu într-o 
stare meditativă sau în transă. Tot ce trebuie este să nu gândesc. 

Când primesc această dictare, este ca şi cum Isus ar sta pe un scaun 
lângă mine rostind cuvintele, numai că acele cuvinte sunt auzite mental. 
Pot să pun întrebări în timpul acestui dicteu şi să primesc răspunsuri, dar 
procesul funcţionează cel mai bine atunci când mintea mea nu se 
amestecă. Atunci, fluxul inspiraţiei curge lin, rapid şi fără întrerupere, 
până când se ajunge la un punct de oprire. 

Când scriu o carte, de obicei scriu 700-1500 de cuvinte în fiecare 
dimineaţă şi apoi le revizuiesc mai târziu în aceeaşi zi, adăugând 
punctuaţia şi alineatele necesare. Textul necesită doar foarte puţină 
editare şi nici nu schimb ceva în organizarea cărţii. Cărţile îmi sunt date 
fără ca eu să ştiu ce va include cartea, deşi mi se oferă un sumar. 

Să scrii în acest fel seamănă puţin cu a conduce autovehiculul 
neştiind unde mergi, prin faptul că nu ştiu ce urmează, deşi aş putea 
intui. Trebuie să am o încredere constantă că fragmentele se vor îmbina 
bine, ceea ce se întâmplă întotdeauna. Nu aş fi putut scrie aceste cărţi de 
una singură. Cărţile acestea sunt profesorii mei şi mă simt privilegiată să 
le împărtăşesc cu voi. 

Mulţi se mai întreabă cum de am ajuns să fiu un channel pentru 
Isus, aşa că vă voi destăinui şi asta. Nu am cerut şi nici nu mi-am dorit 
neapărat să fiu un channel pentru Isus şi nu aveam nicio idee că munca 
mea va lua această întorsătură. Viaţa este plină de surprize! Totuşi, în 
2012, am suferit o transformare spirituală profundă şi am devenit 
conştientă de o legătură profundă cu linia creştină de-a lungul multor 
vieţi anterioare. În acel an, în toamnă, mi s-a arătat Maica Domnului. Am 
văzut-o şi am vorbit cu ea. Ea mi-a spus că ar dori ca eu să scriu o 
cărticică pentru ea şi că va veni şi Isus în curând. 

Ulterior, am început să am experienţe lăuntrice cu Maica Domnului, 
Isus şi un grup de alţi douăzeci şi şase de Maeştri Ascensionaţi, pe care îi 
vedeam cu ochii minţii şi îmi vorbeau în cuvinte pe care le auzeam clar în 
minte. Motivul pentru care au apărut la acel moment este că atinsesem 
un punct în evoluţie şi în viață când puteam lucra mai strâns cu ei. Iată 

câteva dintre experienţele lăuntrice pe care le-am avut în 2013 cu Maica 
Domnului şi Isus, pe care le-am înregistrat în jurnalul meu spiritual: 

„Fata lui Isus s-a materializat pentru doar câteva secunde şi a 
început să vorbească cu mine. Am văzut asta cu ochii minții şi i-am 
auzit cuvintele în cap. Isus spunea că el şi diverşi Maeştri Ascensionaţi 
erau în spatele activității mele şi că mă pregătisem pentru acest rol de 
channel timp de eoni. El spunea că, prin cuvintele pe care eu şi alţii le 
scriu, ei vindecă lumea şi că cuvintele au multă putere astăzi, deoarece 
pot ajunge la atâția oameni. Când vorbea Isus, simţeam cât de mare 
este el ca fiinţă spirituală. Este unul dintre principalii paznici ai acestei 
planete. El mi-a explicat că este accesibil tuturor celor care îi sunt 
dedicați şi oricui îl cheamă.” 

Cu altă ocazie, am înregistrat acest lucru: „Am simţit şi am văzut cu 
ochii minții un cerc de ființe în jurul meu, care erau Maeştri 
Ascensionaţți. Păreau un cerc de fiinţe de lumină. Deşi nu aveau figuri 
clare, adunarea era pătrunsă de un sentiment de venerație şi sfinţenie. 
Îmi transmiteau intuitiv un sentiment de sărbătoare, ca de ziua mea de 
naştere. Era o flacără deasupra fiecăruia dintre capetele lor şi 
deasupra mea, în timp ce stăteam în centrul cercului. Scena arăta puţin 
ca un tort aniversar şi mă întrebam dacă lumânările de pe tort 
simbolizau o nouă naştere sau o nouă fază, căci aşa mi se părea. Mi s-a 
spus că era o inițiere. După câteva clipe, au început să plece pe rând şi a 
rămas doar unul. Era Isus. El a spus: «Bine ai venit, iubitul meu copil» 
şi şi-a întins braţele. «Acum faci parte din acest cerc. Ai ajuns la 
destinație. Vom fi mereu cu tine. Vei primi instruire în curând.» 

Mi s-a explicat mai târziu că pregătirea despre care vorbea Isus se 
referea la faptul că voi deveni un instrument al învățăturilor sale şi un 
transmiţător la Conştiinţei Cristice şi că această pregătire se va întâmpla 
în timp ce dorm şi în alte ocazii. 

Şi într-o altă zi, iată ce am scris: „În meditaţie, am simţit imboldul să 
o chem pe Fecioara Maria. Mi-a apărut şi mi-a spus: «Preafericito, am o 
binecuvântare pentru tine şi un trandafir». Am văzut apoi cu ochii 
minţii cum mi-a înmânat un trandafir roşu. «Trandafirul este un simbol 
al iubirii şi al legăturii cu totul şi cu mine. Când vezi un trandafir, 
gândeşte-te la mine», a spus. Binecuvântarea pe care mi-a dat-o am 
simţit-o ca pe o melasă, curgând încet pe corp din cap până în picioare.” 

Ulterior, am aflat de la un erudit religios că trandafirul în creştinism 
este ca lotusul în hinduism şi că Fecioara Maria este adesea văzută cu 
trandafiri. Trandafirii au făcut parte din minunea săvârşită de Fecioara 
din Guadalupe, iar Maica Domnului Maria este adesea înfăţişată cu 
trandafiri la picioare. În plus, adesea este desenat un trandafir în centrul 
crucii. Cu altă ocazie, Fecioara Maria mi-a pus o coroană de trandafiri pe 
cap, m-a numit copilul ei şi a spus că va fi prezentă pentru a mă saluta şi 
a mă îmbrăţişa la sfârşitul vieţii mele terestre. M-am simţit ca în cer şi 
parcă o ştiam dintotdeauna. 

Se simte o puritate deosebită în prezenţa acestor ființe şi în 
comunicările lor. Sunt iubitoare, îngăduitoare şi ne respectă foarte mult 
liberul-arbitru. Le văd interior, le simt energiile şi le aud vocile distincte. 
Sunt channel din 1986, aşa că am experienţă cu diferitele fiinţe din alte 
dimensiuni, inclusiv cele false, despre care am vorbit în interviul meu de 
pe batgap.com, pe care îl puteţi asculta pe site-ul meu. 

Când am început să lucrez pentru prima dată cu Isus, l-am întrebat 
dacă ar trebui să-l menţionez ca autor, fiind oarecum îngrijorată de ce ar 
putea crede lumea când pretind asta. El a spus că sunt liberă să nu fac 
aceste cărţi, dar dacă le fac, el vrea ca oamenii să ştie că acestea sunt 
cuvintele lui. El dorea ca oamenii să aibă o experienţă directă şi 
personală cu el. Văd acum că, scriind aceste cărţi din partea lui, au o 
putere mai mare decât dacă le-aş fi semnat eu. 

M-a preocupat nu doar aparenta ostentaţie de a-l pretinde pe Isus ca 
autor al acestor cărţi, ci şi de asociaţiile negative pe care mulţi oameni 
„spirituali, dar nu religioşi”, le fac cu creştinismul şi cu religia, în general, 
referitor la accentul pus pe vinovăţie, frică şi judecată. Dar tocmai aceste 
distorsiuni ale învăţăturii sale şi rănile pe care le-au provocat doreşte 
Isus acum să corecteze şi să vindece prin cărţile pe care le scriem 
împreună. 

O altă întrebare care mi se pune adesea este: „De unde ştii că este 
Isus?” Entităţile inferioare, pur şi simplu, nu ar putea şi nici nu ar scrie o 
carte cum sunt cele transmise prin mine, deşi ar putea repeta câteva fraze 
din înţelepciunea perenă pe care le-au cules de ici, de colo, dacă asta le-ar 
ajuta la înşelăciune. Nu ar fi distractiv să scrie o carte şi este un proiect 
prea lung pentru ele. Dar, cel mai important, nu sunt suficient de 
înțelepte pentru a o face. Deci, când se transmite o carte întreagă, plină 

de înţelepciune de la început până la sfârşit, şi se spune că este de la Isus, 
atunci chiar este Isus, pentru că cei capabili de o astfel de înţelepciune nu 
şi-ar falsifica identitatea: „După roadele lor, îi veţi cunoaşte”. 

Isus este accesibil pentru oricine îi este devotat lui şi mesajului său. 
EI este în contact cu mulţi, mulţi oameni, deşi nu chiar atât de mulţi pot 
şi vorbi cu el. Astăzi, El vorbeşte prin câţiva mediumi/channels, deoarece 
mesajul Său este atât de necear. EI este foarte implicat în transformarea 
conştiinţei pe această planetă, împreună cu mulţi alţi Maeştri 
Ascensionaţi. 

Orice diferențe în numeroasele cărţi venite de la Isus se datorează, 
probabil, diferenţelor între educaţia şi vocabularul mediumilor 
respectivi.  Mediumii sunt instrumente, iar aceste instrumente 
influenţează ceea ce trece prin ele şi cât de clar. Alţi factori care 
influenţează ce informaţii vin sau nu vin printr-un anumit medium sunt: 
interesele acestuia, publicul său şi deschiderea către anumite tipuri de 
informaţii. 

Plină de fericire şi recunoştinţă, împărtăşesc cu voi aceste cuvinte de 
la Isus şi relaţia mea cu el, pentru că aceasta m-a îmbogăţit foarte mult şi 
sper că vă va îmbogăţi şi pe voi. Deci, iată-le! Cărţile dictate de Isus până 
în 2018 sunt „The Jesus Trilogy”, „A Heroic Life”, „All Grace”, „In the 
World but Not of It”, „What Jesus Wants You to Know Today”, şi o serie 
de cărţi audio numite „Jesus Speaking”. 


DESPRE AUTOR 


GINA LAKE este o învăţătoare spirituală nondualistă şi autoarea a 
peste douăzeci de cărţi despre trezirea la adevărata natură. Ea este, de 
asemenea, un medium şi senzitiv talentat, cu un master în Consiliere 
psihologică şi o experienţă de peste douăzeci şi cinci de ani în sprijinirea 
oamenii în evoluţia lor spirituală. În 2012, Isus a început să dicteze cărţi 
prin intermediul ei. Aceste învățături de la Isus se bazează pe adevărul 
universal, nu pe vreo religie. Site-ul ei oferă informaţii despre cărţile sale 
şi cursul online, un ebook gratuit, un blog şi înregistrări audio şi video: 

